স্বাস্থ্য বাৰ্তা — বিকাশপেডিয়া\nমূল পৃষ্ঠা / স্বাস্থ্য / ঔষধ / স্বাস্থ্য বাৰ্তা\nআদাত আছে কৰ্কট ৰোগৰ চিকিৎসা\nখাদ্যৰ সোৱাদ বৃদ্ধি কৰা বা কাহ-পানীলগা আৰু ডিঙিৰ বিষৰ পৰা সকাহ দিয়ে আদাই। এইবিলাকৰ উপৰি আদাৰ এনে কেতবোৰ গুণ আছে, যি আমাৰ ঘৰুৱা আৰু আয়ুৰ্বেদিক উপকৰণৰ ৰূপত জীৱনৰ অভিন্ন অংগ। কিন্তু শেহতীয়াকৈ আদাৰ আন এটা গুণৰ বিষয়ে জানিব পৰা গৈছে- যি আপোনাৰ বাবে খুবেই লাভদায়ক হ’ব পাৰে। কৰ্কট ৰোগৰ কোশিকাবিলাকৰ ওপৰত আদাৰ প্ৰভাৱ চাবৰ বাবে কৰা পৰীক্ষাত এই তথ্য পোহৰলৈ আহিছে যে ইয়াৰ কৰ্কট ৰোগ প্ৰতিৰোধক গুণ আছে, যি বিশেষকৈ মহিলাৰ হ’ব পৰা স্তনৰ কৰ্কট আৰু গৰ্ভাশয়ৰ কৰ্কট ৰোগৰ পৰা ৰক্ষা কৰিবলৈ সক্ষম। ই শৰীৰত কৰ্কট ৰোগ জন্ম দিব পৰা কোশিকাবোৰ ৰুদ্ধ কৰে আৰু কৰ্কট প্ৰসাৰিত হোৱাত বাধা দিয়ে। এই পৰীক্ষাত গৱেষকসকলে এই কথাৰ ওপৰত বিশেষ মনোযোগ দিয়ে যে কৰ্কট ৰোগৰ চিকিৎসাৰ বাবে প্ৰয়োগ কৰা কেমো থেৰাপীয়ে ৰোগীক সকাহ দিয়াৰ বিপৰীতে তেওঁৰ গোটেই শৰীৰৰ ক্ষতিসাধন কৰে। একেদৰে কৰ্কটৰ ঔষধৰ ৰূপত আদাই কেৱল কৰ্কটজনিত অংগ বা কোশিকাবিলাককহে কেৱল প্ৰভাৱান্বিত কৰে আৰু ৰোগীৰ সম্পূৰ্ণ শৰীৰে সকাহ পায়। এই পৰীক্ষাৰ অন্তত প্ৰতিপন্ন হৈছে যে দৈনিক নিজৰ খাদ্যত যিকোনো প্ৰকাৰে আদা অন্তৰ্ভুক্ত কৰি আমি কৰ্কট ৰোগ মূলতে সমাপ্ত কৰিব পাৰো। স্তনৰ কৰ্কট ৰোগৰ ক্ষেত্ৰত আদা খালে টিউমাৰৰ বৃদ্ধি ৰুদ্ধ হয় আৰু কৰ্কট ৰোগৰ আশংকা হ্ৰাস কৰে। গৱেষকসকলৰ মতে আদাত থকা কৰ্কট প্ৰতিৰোধী গুণে ক্ষতিগ্ৰস্ত কোশিকাবিলাককো পুনৰ সংৰক্ষিত কৰিবলৈ সক্ষম তাকো কেমোতকৈ ১০ হাজাৰ গুণ ভাল আৰু শক্তিশালী ৰূপত। সম্প্ৰতি কৰ্কটৰ কোশিকাবিলাকৰ ওপৰত কৰা এই পৰীক্ষাৰ পিছত গৱেষকসকলে কৈছে-প্ৰকৃতাৰ্থত মানুহৰ কোশিকাৰ ওপৰত ই কিমান প্ৰভাৱকাৰী বুলি প্ৰতিপন্ন হ’ব, সেয়া লক্ষণীয় হ’ব। সদ্যহতে এই কথা নিশ্চিত যে আদাত কৰ্কট প্ৰতিৰোধী চমকপ্ৰদ গুণ আছে।\nইউৰিক এচিড কিদৰে নিয়ন্ত্ৰণ কৰিব\nতেজত ইউৰিক এচিডৰ মাত্ৰা বৃদ্ধি পালে গাঁঠিৰ বাতবিষৰ সৃষ্টি হ’ব পাৰে। তেজত ইউৰিক এচিডৰ মাত্ৰা নিয়ন্ত্ৰণ ৰখাৰ বাবে মাদকদ্ৰব্য, চেনিযুক্ত খাদ্য, পিউৰাইন সমৃদ্ধ খাদ্য যেনে- মাংস, যিকোনো জন্তুৰ, সামুদ্ৰিক খাদ্য আৰু বিভিন্ন ধৰণৰ দাইল ইত্যাদি সীমিত পৰিমাণে খাব লাগে। তদুপৰি ফুলকবি, মাশ্বৰূম, পালেং শাক আৰু মটৰতো প্ৰচুৰ পৰিমাণৰ পিউৰাইন থাকে। পিউৰাইন হজম হৈ ইউৰিক এচিডলৈ পৰিণত হয়। যদি ইউৰিক এচিড শৰীৰৰ পৰা বাহিৰ হৈ নাযায়, তেন্তে তেজত জমা হৈ বিষৰ সৃষ্টি কৰে।\nপানীয়ে ইউৰিক এচিডৰ লগতে বিষাক্ত পদাৰ্থ শৰীৰৰ পৰা বাহিৰ কৰি দিয়ে। সেয়ে প্ৰতিদিনে দহ-বাৰ গিলাচকৈ পানী সেৱন কৰাটো জৰুৰী। তদুপৰি আপেলত থকা মেলিক এচিডে ইউৰিক এচিডক নিৰপেক্ষ হোৱাত সহায় কৰে। সেয়ে প্ৰত্যেকদিনাই খোৱাৰ পাচত এটাকৈ আপেল খাবলৈ চেষ্টা কৰিব লাগে। নেমুত থকা চাইট্ৰিক এচিডে ইউৰিক এচিডৰ দ্ৰাবক হিচাপে কাম কৰে। এফাল নেমু এগিলাচ পানীত মিহলাই দিনত দুবাৰকৈ খাব লাগে। তিয়ঁহ, গাজৰ আৰু বীটৰ ৰস ইউৰিক এচিড নিয়ন্ত্ৰণত অতি বেছি কাৰ্যকৰী। এশ মিলিমিটাৰ তিঁয়হৰ ৰস, এশ মিলিলিটাৰ বীটৰ ৰসৰ লগত তিনিশ মিলিলিটাৰ গাজৰৰ ৰস মিহলাই প্ৰতিদিনে সেৱন কৰিলে ইউৰিক এচিড বহুখিনি নিয়ন্ত্ৰণলৈ আহে। ভিটামিন চি সমৃদ্ধ খাদ্য বা ভিটামিন চি ছাপ্লিমেন্টে ইউৰিক এচিডৰ মাত্ৰা কমোৱাত যথেষ্ট সহায় কৰে। ভিটামিন চি য়ে প্ৰস্ৰাৱৰ জৰিয়তে ইউৰিক এচিড শৰীৰৰ পৰা বাহিৰ কৰি অনাত চাপ প্ৰয়োগ কৰে। কমলা, কেপ্‌চিকাম, নেমু, বিলাহী আৰু সেউজীয়া শাক-পাচলি ভিটামিন চিৰ প্ৰয়োজনীয় উৎস। ইউনিভাৰ্ছিটী অব্ মেৰিলেণ্ড মেডিকেল চেন্টাৰৰ মতে, উচ্চমাত্ৰাৰ আঁহযুক্ত খাদ্যই তেজৰ ইউৰিক এচিডৰ মাত্ৰা কমোৱাত সহায় কৰে। ডায়েটৰি ফাইবাৰে তেজৰ ইউৰিক এচিডক শোষণ কৰি লোৱাৰ লগতে কিড্‌নিৰ মাধ্যমেৰে ইউৰিক এচিড শৰীৰৰ পৰা বাহিৰ কৰি দিয়াতো সহায় কৰে। ইচবগুল, ওট্‌চ, ব্ৰক’লি, আপেল, নাচপতি, ষ্ট্ৰবেৰী, তিঁয়হ, গাজৰ, বাৰ্লি আৰু কলত ভক্ষণযোগ্য দ্ৰৱণীয় ফাইবাৰ থাকে, যি শৰীৰৰ ইউৰিক এচিড নিয়ন্ত্ৰণৰ বাবে উপকাৰী। শৰীৰত ইউৰিক এচিডৰ মাত্ৰা বৃদ্ধি পোৱাক হাইপাৰ ইউৰেচেমিয়া বোলে। এই হাইপাৰ ইউৰেচেমিয়া নিয়ন্ত্ৰণৰ বাবে নিয়মিত গ্ৰীণ টী সেৱন কৰিব লাগে। ই গাঁঠিৰ বাতবিষ নিয়ন্ত্ৰণত সহায় কৰে। তদুপৰি ইউৰিক এচিডৰ মাত্ৰা কমোৱাৰ বাবে আটাইতকৈ উপকাৰী পাচলি হৈছে বিলাহী। সতেজ বিলাহী ক্ষাৰকীয় প্ৰকৃতিৰ হয়। যেতিয়াই ই তেজৰ সংস্পৰ্শলৈ আহে তেতিয়াই ই তেজৰ ক্ষাৰকীয় শক্তি বৃদ্ধি কৰে।\nযুগুতালে: বন্দিতা ফুকন, সাদিন।\nউফি দূৰ কৰিবলৈ কিছু ঘৰুৱা দিহা\nশীতৰ দিনবোৰে মেলানি মাগিছে। এতিয়া চৌদিশে মাথোঁ ৰুক্ষতা আৰু শুস্কতাই আৱৰি ধৰিব। এই দিনবোৰত দেখা দিয়া প্ৰধান এক সমস্যা হৈছে উফিৰ সমস্যা। উফিৰ বাবেই চুলি সৰা, মূৰত খৰ হোৱা আদি সমস্যাও হয়। বজাৰত কিনিবলৈ পোৱা উফি নোহোৱা ঔষধ অথবা চেম্পুসমূহৰ আকৌ কিছু পাৰ্শ্বক্ৰিয়াও নথকা নহয়। সেইবাবে উফি দূৰ কৰিবলৈ ঘৰতে হাততে পোৱা কিছু সামগ্ৰী ব্যৱহাৰ কৰিব পাৰে। এই কিছু সামগ্ৰী আৰু প্ৰয়োগ প্ৰণালী তলত চমুকৈ দিয়া হ’ল-\nনিমপাত: অতি ঔষধি নিমপাত ব্যৱহাৰ কৰি উফি দূৰ কৰিব পাৰে। কিছু নিমপাত পানীত সিজাই ল’ব। পিচত নিমপাত চেকি পেলাই সেই পানী ঠাণ্ডা কৰি মূৰ ধোৱাৰ পিচত মূৰত ঢালিব। নিমপাতে উফি দূৰ কৰাত সহায় কৰাৰ লগতে চুলি সৰা বন্ধ কৰা তেলেতীয়া ভাব দূৰ কৰা আদিতো সহায় কৰা।\nনাৰিকল তেল: অতীজৰে পৰা ভাৰতৰ মহিলাসকলে মূৰত নাৰিকল তেলে চুলি মজবুত কৰাৰ লগতে চুলিৰ গুৰিৰ ৰুক্ষ ভাব দূৰ কৰে। উফি দূৰ কৰিবৰ বাবে নাৰিকল তেলৰ সৈতে সামান্য পৰিমাণৰ নেমুৰ ৰস মিহলাই চুলিৰ গুৰিত লগাব। প্ৰায় বিশ-ত্ৰিশ মিনিট পিচত চুলি ধুব। এইদৰে সপ্তাহত প্ৰায় দুই-তিনিবাৰকৈ চুলি ধুলি, উফিৰ সমস্যাৰ পৰা হাত সাৰিব পাৰে।\nবেকিং ছ’ডা: আখলঘৰত সাধাৰণতে পোৱা বেকিং ছ’ডা ব্যৱহাৰ কৰিও উফিৰ পৰা হাত সাৰিব পাৰে। চুলি ভালদৰে তিয়াই সামান্য পৰিমাণৰ বেকিং ছ’ডাৰে চুলি গুৰিত লগাই মালিচ কৰিব। পিচত ঠাণ্ডা পানীৰে চুলি ধুব।\nবগা ভিনেগাৰ: বগা ভিনেগাৰ হৈছে উফি দূৰ কৰিবলৈ ব্যৱহাৰ কৰিব পৰা অন্য এক ঘৰুৱা উপাদান। ভিনেগাৰৰ সৈতে সামান্য নাৰিকল তেল আৰু পানী মিহলাই চুলিৰ গুৰিত লগাই থ’ব। দহ মিনিট পিচত চেম্পুৰে ধুই দিব।\nমেথি গুটি: দুই তিনি চামুচ মেঠি গুটি ৰাতিটো পানীত তিয়াই থ’ব। পুৱা ভালদৰে পিহি লৈ সামান্য পৰিমাণৰ দৈ মিহলাই ল’ব। এই মিশ্ৰণ চুলিৰ গুৰিত লগাই দুই তিনি ঘন্টামানৰ পিচত ভালদৰে ধুই পেলাব। মেথি গুটিয়ে উফি দূৰ কৰাৰ লগতে চুলিৰ বিভিন্ন সমস্যা নিবাৰণতো সহায় কৰে।\nছালৰ বাবে উপকাৰী ধনিয়া পাত\nদাইল নতুবা মাছৰ টেঙা আঞ্জাখনত ধনিয়া পাত কাটি দিলে সেইবোৰ সুস্বাদু, সুগন্ধি হয়, দেখাতো সুন্দৰ হয়। পিচে পালেং শাকৰ দৰে ধনিয়া পাতৰো আছে নিজস্ব ঔষধি গুণ। শীতকালত পৰিৱেশৰ আৰ্দ্ৰতা কমি যায় কাৰণে আমাৰ ছাল বেছিকৈ শুকান হৈ পৰে। গৱেষণাৰ ফলত গম পোৱা গৈছে যে, ধনিয়া পাতে ছালখনৰ শুস্কতাক প্ৰতিৰোধ কৰিব পাৰে। আনহাতে ধনিয়া পাতে শালমইনা আৰু ব্লেকহে’ড (ক’লা ৰঙৰ ক্ষুদ্ৰ গুটি) আঁতৰোৱা কাৰ্যত সহায় কৰে। শীতকালত ছালখনক শুকাই যোৱাৰ পৰা ৰক্ষা কৰিবলৈ আমি দামী ক্ৰীম, তেল ব্যৱহাৰ কৰিবলৈ ধৰো। গতিকে ধনিয়া পাতৰ পেক্ ব্যৱহাৰ কৰি চাওকচোন, আপুনি উপকৃত হৈছেনে নাই? তলত ধনিয়া পাতৰ ‘পেক্’ বা মিশ্ৰণ প্ৰস্তুত কৰাৰ প্ৰণালী এটা দিয়া হ’ল-\nক) এমুঠি সতেজ ধনিয়া পাত ভালকৈ ধুই লওক। পটা বা মিক্সিত পিহাৰ পূৰ্বে তাত সামান্য পানী দিব, যাতে ‘পেক’ বা মিশ্ৰণটো ডাঠ নহৈ পাতল হয়।\nখ) পিহাৰ পিচত এখন পাতল কাপোৰ বা চেকনিৰে চেকি লৈ ৰসখিনি পৃথক কৰি লওক।\nগ) এটা বাটিত এচামুচ ধনিয়া পাতৰ ৰস লৈ তাত এচিকুটমান হালধি গুড়ি মিহলাওক। এতিয়া দুয়োবিধ দ্ৰব্য ভালদৰে লৰাই এটা ভাল মিশ্ৰণ তৈয়াৰ কৰি লওক।\nঘ) মুখখন ভালকৈ ধুই সেই পেক্ বা মিশ্ৰণটো মুখত সানক। অলপ পৰ মিশ্ৰণটো মুখত লাগি থাকিবলৈ দিব। ভাল ফল পাবলৈ এই মিশ্ৰণটো ৰাতিহে সনা উচিত।\nঙ) পুৱা মুখখন ধুই পেলাওক। ভাল ফল পাবলৈ হ’লে দৈনিক এই পেক বা মিশ্ৰণটো মুখত সানিব।\nমিশ্ৰণটোৱে কেনেধৰণৰ ক্ৰিয়া কৰে?\nধনিয়া পাতৰ সৈতে হালধি মিহলালে মিশ্ৰণটোৱে ছালখনৰ শুস্কতাক প্ৰতিৰোধ কৰে। ধনিয়া পাতে ছালৰ মল পৰিষ্কাৰ কৰি ছালৰ ছিদ্ৰ বা ক্ষুদ্ৰ ফুটাবোৰক বন্ধ কৰি দিয়ে। ইয়াৰ উপৰি ধনিয়া পাতত এবিধ গুৰুত্বপূৰ্ণ তেল থাকে। এই তেলবিধে ছালখনক আৰ্দ্ৰ ৰখাৰ উপৰি এক শক্তিশালী এন্টি অক্সিডেন্ট হিচাপেও ক্ৰিয়া কৰে। মিশ্ৰণটোত থকা হালধি গুড়িবোৰে ছালৰ ছিদ্ৰবোৰক সংকুচিত কৰে। যাৰ বাবে আৰ্দ্ৰতা বা জলীয় ভাপ শোষণৰ লগতে এন্টিচেপ্টিক বা জীৱাণুনাশক দ্ৰব্য হিচাপে মুখত শালমইনা হোৱাত বাধা দিয়ে।\nপেটৰ বিষৰ পৰা পৰিত্ৰাণ পাবলৈ আপুনি একাপ চাহ পান কৰিব পাৰে। বিভিন্ন কাৰণত আমাৰ পেটৰ বিষ হ’ব পাৰে। কেতিয়াবা স্নায়ুৰ কাৰণেও পেটৰ বিষ হোৱা দেখা যায়। কেতিয়াবা আকৌ শৰীৰৰ অন্যান্য অসুখ বা খাদ্যৰ বাবেও পেটৰ বিষ হয়। কিন্তু চাহৰ এক শান্তিদায়ক প্ৰভাৱৰ বাবেও ই বোলে পেটৰ বিষৰ পৰা মুক্তি দিব পাৰে। পেটৰ বিষৰ পৰা মুক্তি পাবলৈ অৱশ্যে সঠিক চাহ পছন্দ কৰিব পৰাটো গুৰুত্বপূৰ্ণ কথা। এনে কিছু বিশেষ চাহেই আজি আলোচনাৰ বিষয়।\nহাজাৰ হাজাৰ বছৰজুৰি এছিয়া মহাদেশত আদা ঔষধি গুণৰ বাবে বিখ্যাত। এই আদাৰে প্ৰস্তুত কৰা চাহ সেৱন কৰিলে আকৌ পেট বেয়া, বদহজম, বমি বমি ভাব আদি দূৰ হয়। কেমোমিল সমগ্ৰ বিশ্বতে আটাইতকৈ জনপ্ৰিয় ঔষধি হিচাপে পৰিচিত। ই প্ৰদাহৰোধী তথা বায়ুনাশকাৰী। সেয়ে ই পাকস্থলী ঠাণ্ডা কৰাৰ বাবে ভাল। কেমোমিলযুক্ত চাহে পেটৰ গেছ, বদহজম, পেটৰ অসুখ আদিৰ পৰা মুক্তি দিয়ে। পৰম্পৰাগতভাৱেই মেন্থল পাত আৰু তেল ঔষধ হিচাপে ব্যৱহাৰ হৈ আহিছে। পাকস্থলীৰ পেশী ঠাণ্ডা কৰি পিত্তৰসৰ প্ৰবাহক উন্নত কৰাৰ মাধ্যমেৰে পেটৰ সমস্যা সমাধানত সহায় কৰে মেন্থল চাহে। তদুপৰি বমি বমি ভাব, মহিলাৰ মাহেকীয়াৰ সময়ত হোৱা পেটৰ বিষ, গেছৰ সমস্যা বা পেটৰ অন্য যিকোনো ৰোগ নিৰাময়ত সহায় কৰে মেন্থল চাহে। বহু ঔষধিগুণযুক্ত পুডিনা চাহে বমি বমি ভাব, গেছ, বদহজম, ডায়েৰিয়া, আই বি এছ, পিত্তথলী ফুলি যোৱা বা পিত্তপাথৰৰ সমস্যাৰ পৰা মুক্তি দিয়ে। একেদৰে আকৌ তুলসীও এক আয়ুৰ্বেদিক ঔষধি গছ। ইয়াৰ পৰা প্ৰস্তুত কৰা চাহে পেটৰ নানান সমস্যা সমাধানত সহায় কৰে। যষ্ঠিমধুৱে আকৌ পেটৰ আলচাৰৰ পৰা সুৰক্ষা দিয়ে। আলচাৰ হ’লে পেটৰ বিষ, বদহজমৰ সমস্যা হয়। যষ্ঠিমধুৰ চাহ পান কৰিলে পাকস্থলীৰ ভিতৰৰ প্ৰাচীৰত প্ৰতিৰক্ষা দিয়ে। এইবোৰৰ উপৰি পেটৰ অসুখত গ্ৰীন টীৰ প্ৰভাৱো সুদূৰপ্ৰসাৰী। পেটৰ নানান সমস্যা উপশমত ভিন্ন প্ৰকাৰৰ চাহে সহায় কৰিব পাৰে। সেয়ে পেটৰ অস্বস্তিৰ কাৰণ জানিলে আপুনিও এতিয়াৰে পৰা প্ৰতিকাৰক হিচাপে চাহ সেৱন কৰিব পাৰে।\nবয়স কমোৱা ঔষধ\nবৰ্তমান মানুহৰ কল্পনা হৈছে অনন্ত কাললৈকে জীয়াই থকা অথবা কমপক্ষেও ১২০ বছৰ পৰ্যন্ত বাচি থকা। ২০১৬ চনটো এক নতুন ধৰণৰ বয়স কমাব পৰা ঔষধৰ পৰীক্ষা চলোৱা বছৰ বুলি পৰিগণিত হ’ব। তদুপৰি আলঝেইমাৰ আৰু পাৰ্কিনছন ৰোগৰ নতুন ঔষধৰো এইটো বছৰতে পৰীক্ষা-নিৰীক্ষা চলাই থকা হৈছে। বিজ্ঞানীসকলে বৰ্তমান বিশ্বাস কৰিছে যে মানুহে দ্ৰুতগতিৰে লাভ কৰা বাৰ্ধক্যক বন্ধ কৰি ১১০ বা ১২০ বছৰ বয়সলৈকে সুন্দৰ স্বাস্থ্যৰে জীয়াই থকাটো অচিৰতে সম্ভৱপৰ হৈ উঠিব। কল্পবিজ্ঞান কাহিনীৰ দৰে যেন লাগিলেও গৱেষকসকলে ইতিমধ্যেই প্ৰমাণ কৰিছে যে ডায়েবেটিছ বা মধুমেহ ৰোগৰ এবিধ ঔষধ মেটফৰ্মিন ব্যৱহাৰ কৰাৰ ফলত জন্তুবোৰৰ আয়ুস বাঢ়ি গৈছে। বৰ্তমান আমেৰিকা যুক্তৰাষ্ট্ৰ খাদ্য আৰু ঔষধ প্ৰশাসনে গৱেষকসকলক নিৰ্দেশ দিছে যে উক্ত ঔষধবিধ ব্যৱহাৰ কৰিলে মানুহৰো আয়ুস বাঢ়ি যায় নেকি-এই বিষয়ত গৱেষণা চলাই নিব লাগে। চিকাগোৰ, ইলিনইছ বিদ্যালয়ৰ ড° জাই ওলচাংকি নামৰ গৱেষকজনৰ মতে-‘আধুনিক যুগত মানুহৰ বয়স ধীৰে বঢ়াৰ ক্ষেত্ৰক চিকিৎসা বিজ্ঞানে আটাইতকৈ অধিক গুৰুত্ব দিয়া উচিত।’ এই ক্ষেত্ৰত চিকিৎসা বিজ্ঞানীসকল সফল হ’লে ৭০ বছৰ বয়সীয়া লোকসকলে ৫০ বয়সীয়া লোকসকলৰ দৰেই শাৰিৰীকভাৱে স্বাস্থ্যৱান হৈ থাকিব পাৰিব। এইক্ষেত্ৰত চিকিৎসকসকলে কেন্সাৰ, ডায়েবেটিছ আৰু ডিমনেচিয়া ৰোগবোৰৰ সৈতে যুঁজ দিয়াৰ সলনি বয়স বৃদ্ধিৰ সমস্যাটোতহে গুৰুত্ব দিব। অহা শীতকালত আমেৰিকা যুক্তৰাষ্ট্ৰত মেটফৰ্মিনৰ সহায়ত বয়স বৃদ্ধি প্ৰতিৰোধকৰণ পৰীক্ষা-নিৰীক্ষাসমূহ আৰম্ভ হোৱাৰ আঁচনি লোৱা হৈছে। বহুত শৈক্ষিক অনুষ্ঠানৰ বিজ্ঞানীসকলে বৰ্তমান অৰ্থ সংগ্ৰহ কৰি আছে আৰু তেওঁলোকৰ তালিকাত ৩০০০ জন ৭০ বছৰ বয়সৰ পৰা ৮০ বছৰ বয়সীয়া লোকক অন্তৰ্ভুক্ত কৰা হৈছে। এই ব্যক্তিসকলে কেন্সাৰ, হৃদৰোগ আৰু স্মৃতিভ্ৰংশ ৰোগত ভুগি আছে নতুবা ভোগাৰ আশংকা আছে। বিজ্ঞানীসকলে আশা কৰিছে যে, ঔষধবিধে তেওঁলোকৰ বয়স বৃদ্ধি প্ৰণালীটোক লেহেমীয়া গতিৰ কৰি তুলিব আৰু তাৰ ফলত তেওঁলোকে ভুগি থকা ৰোগবোৰৰ পৰাও সম্পূৰ্ণ আৰোগ্য হৈ পৰিব। ড° জাই ওলচাংকি নামৰ গৱেষকজনে এইটোও কৈছে যে, ‘যদিহে আমি মানুহৰ বয়স বৃদ্ধিক কম পৰিমাণেও লেহেমীয়া গতিৰ কৰি তুলিব পাৰো তেন্তে মানুহে বুঢ়া হ’লেও মানসিকভাৱে ডেকা হৈ থাকিব পাৰিব।’ বিজ্ঞানীসকলৰ দৃঢ়বিশ্বাস যে যদি ঔষধৰ প্ৰয়োগেৰে আমি আন প্ৰাণীবোৰৰ বয়স কমাই দিব পাৰো তেন্তে আমাৰ মানুহৰ ক্ষেত্ৰতনো কিয় নোৱাৰিম?\nহাড়ৰ বিপদ উচ্চমাত্ৰাৰ কলেষ্টৰেল\nযদিহে আপোনাৰ শৰীৰত কলেষ্টৰেলৰ মাত্ৰা অধিক তেন্তে আপুনি হাড়ৰ ঘনত্বৰ পৰীক্ষা কৰোৱা উচিত। উচ্চমাত্ৰাৰ কলেষ্টৰেল হাৰ্টৰ বাবে যে ক্ষতিকাৰক সেই কথা আমি সকলোৱে জানো। কিন্তু ই হাড়ৰ বাবেও ক্ষতিকাৰক। লছ এঞ্জেলছৰ ইউনিভাৰ্ছিটী অব্ কেলিফৰ্নিয়াৰ এক গৱেষণাত প্ৰমাণ হৈছে যে, উচ্চমাত্ৰাৰ কলেষ্টৰেলৰ অষ্টিঅপৰেছিছৰ লগত সম্পৰ্ক আছে। শৰীৰৰ ইমিউন কোষৰ যে হাড়ৰ ক্ষয়ত ভূমিকা থাকে তাকে নিৰ্ণয়ৰ উপায় উলিয়াইছে এই গৱেষণাই। এই গৱেষণাটিৰ দ্বাৰা অষ্টিঅপৰেছিছৰ চিকিৎসাৰ নতুন পথ উন্মোচিত হ’ব পাৰে।\nঅষ্টিঅপৰেছিছ ৰোগত আক্ৰান্ত আমেৰিকাৰ প্ৰায় দহ মিলিয়ন লোকৰ হাড় ভাগি নতুবা কাটি যোৱাৰ প্ৰৱণতা বৃদ্ধি পাইছে। তদুপৰি এই ৰোগত আক্ৰান্ত ৰোগীয়ে স্বাভাৱিক ৰূপত চলা-ফুৰাৰ পৰাও বঞ্চিত হৈছে। লছ এঞ্জেলছৰ ইউনিভাৰ্ছিটী অব্ কেলিফৰ্নিয়াৰ ডেভিদ গেফেন স্কুল অব্ মেডিচিনৰ পেথল’জিৰ অধ্যাপক ৰিতা এফ্ৰোচে এই ৰোগ সম্পৰ্কে এনেদৰে ব্যাখ্যা কৰিছে, আমি জানো যে, অষ্টিঅপৰেছিছ ৰোগত আক্ৰান্ত লোকৰ শৰীৰত কলেষ্টৰেলৰ মাত্ৰা বেছি থাকে বাবে তেওঁলোকে উশাহ লোৱাত কষ্ট পায় আৰু এনে লোকৰ ষ্ট্ৰ’ক হোৱাৰ সম্ভাৱনাও অধিক। আমি ইয়াকো জানো যে, কলেষ্ট্ৰলে নিয়ন্ত্ৰণৰ ঔষধে হাড়ৰ ফাট কমোৱাতো সহায় কৰে।\nঅষ্ট্ৰেলিয়াৰ ব্ৰীছবেনৰ কুইন্সলেণ্ড ইউনিভাৰ্ছিটী অব্ টেকনল’জিৰ গৱেষক ইন্দিৰা প্ৰসাদামে কৈছে যে, কোমল অস্থি কোষ আৰু সংযোগ কলায়ে মাইটকণ্ড্ৰিয়াল অক্সিডেটিং চাপ বঢ়াই উচ্চমাত্ৰাৰ কলেষ্টৰেল বৃদ্ধি কৰে। ফলত অষ্টিঅপৰেছিছ হয়। ই এক ধৰণৰ আথ্ৰাইটিছ, যি হাড়ৰ শেষ প্ৰান্তৰ নমনীয় টিছ্যু নষ্ট হোৱাৰ ফলত হয়। প্ৰসাদাম আৰু তেওঁৰ গৱেষকৰ দলে মানুহৰ হাইপাৰকলেষ্টৰেলেমিয়াৰ অনুৰূপ দুটি জীৱক মডেল হিচাপে ব্যৱহাৰ কৰিছিল। প্ৰথমটি আছিল এটি এন্দুৰ যাৰ দেহত পৰিৱৰ্তিত জিন আপোলিপ প্ৰ’টিন আছিল যিয়ে হাইপাৰকলেষ্টৰেমিক প্ৰস্তুত কৰে। আনটো মডেলো এন্দুৰেই আছিল যাক উচ্চ কলেষ্টৰেল সম্পন্ন খাদ্য খাবলৈ দিয়া হয়, যাৰ ফলত এন্দুৰৰ হাইপাৰকলেষ্টৰেলেমিয়া হয়। দুয়োটা মডেলকেই উচ্চ মাত্ৰাৰ কলেষ্টৰেল সৃষ্টিকাৰী খাদ্য খাবলৈ দিয়া হয় বা স্বাভাৱিক খাদ্য নিয়ন্ত্ৰণ কৰা হয়। তাৰ পাচত দুয়োটা মডেলৰে অস্ত্ৰোপচাৰ কৰা হয়। স্বাভাৱিক খাদ্য খোৱা এন্দুৰতকৈ এই এন্দুৰৰ হাড়ত মাৰাত্মক ধৰণৰ অষ্টিঅ’আথ্ৰাইটিছে বিকাশ লাভ কৰা দেখা যায়। দুয়োটা এন্দুৰকে কলেষ্টৰেল কমোৱাৰ ঔষধ দিয়া হয়। ইয়াৰ ফলত অষ্টিঅ’আথ্ৰাইটিছ কমাৰ লক্ষণ দেখা যায়।\nজোৰকৈ প্ৰস্ৰাৱ বন্ধ কৰি নাৰাখিব\nভ্ৰমণ, মেল-মিটিং অথবা কম্পিউটাৰ, ম’বাইল আদিত সুদীৰ্ঘ সময় ব্যস্ত থাকিলে প্ৰস্ৰাৱ বন্ধ কৰি ৰখা যায়। তদুপৰি অফিচ বা আন স্থানত থকা টয়লেট ব্যৱহাৰ কৰাটোকো আপুনি পছন্দ নকৰিব পাৰে। বিশেষকৈ সুৰক্ষিত স্থানৰ অভাৱতো বহু সময় বা ঘন্টা জুৰি প্ৰস্ৰাৱ বন্ধ কৰি ৰাখে।\nআপোনাৰ শৰীৰত থকা মুত্ৰস্থলীত প্ৰায় ১৫ আউন্স মূত্ৰক আবদ্ধ কৰি ৰাখিবৰ বাবে সক্ষম থাকে। বহু সময় প্ৰস্ৰাৱ শৰীৰত আৱদ্ধ কৰি ৰাখিলে সেই অংশটো প্ৰসাৰিত হয়। শৰীৰত যে প্ৰস্ৰাৱ আবদ্ধ হৈ আছে সেই সংকেতটো মগজুৱে আপোনাক দি থাকে। পিচে যদিহে আপুনি নিয়মিতভাৱে বহু সময় জুৰি প্ৰস্ৰাৱ বন্ধ কৰি থাকে, তেন্তে সেই বাতৰিটো দিবৰ কাৰণে মগজু অক্ষমো হৈ পৰিব পাৰে। টৰণ্টোত অৱস্থিত ‘নেচাৰোপাথিক হেল্‌থ ক্লিনিক’ৰ চিকিৎসক ডা: চামনদীপ বালিয়ে মগজুৰ সংকেত দিয়াৰ অক্ষমতাৰ বিষয়ে মন্তব্য দিয়াৰ উপৰি আন এটা বিস্ফোৰক মন্তব্যও দিছে যে, দীৰ্ঘ সময় প্ৰস্ৰাৱ বন্ধ কৰাৰ ফলত আপোনাৰ শৰীৰত থকা মূত্ৰস্থলীটো বেক্টেৰিয়াৰ প্ৰজনন ক্ষেত্ৰ হৈ পৰে। এনেকৈ বৃদ্ধি পোৱা বেক্টেৰিয়াবোৰে যি সংক্ৰমণৰ সৃষ্টি কৰিব, সি কিড্‌নী বা বৃক্কলৈ বিয়পি পৰিলে আপোনাৰ শৰীৰৰ বাবে সি অতিশয় ক্ষতিকাৰক হৈ পৰিব। টৰন্টোৰ অসামৰিক চিকিৎসালয়ৰ ডা: মাইকেল ৰবিনেট নামৰ ইউৰ’লজিষ্টজনে মন্তব্য দিছে যে, বহুতো বৃত্তিত প্ৰস্ৰাৱ ত্যাগ কৰিবলৈ মানুহে সময় উলিওৱাটো বেছ কঠিন হৈ পৰে, যেনে-স্কুলৰ শিক্ষক আৰু ক্ৰেন অ’পাৰেটৰ (ক্ৰেনচালক)সকল। ডা: মাৰ্ক গৰ্ডন নামৰ ইউৰ’লজিষ্ট (ফ্ল’ৰিডাৰ চেন্ট পিটাৰ্ছবাৰ্গৰ ছানক্সট্ মেডিকেল ক্লিনিক) জনে কয় যে, ‘মহিলাসকলে পৰিষ্কাৰ-পৰিচ্ছন্ন স্থানৰ অভাৱৰ বাবে পুৰুষৰ তুলনাত অধিক দীৰ্ঘ সময়জুৰি প্ৰস্ৰাৱ বন্ধ কৰি ৰাখে। পিচে স্বাভাৱিকভাৱে মানুহে দৈনিক ৮-১০ বাৰ প্ৰস্ৰাৱ ত্যাগ কৰা উচিত।’ প্ৰস্ৰাৱ বন্ধ ৰাখিলে তলত দিয়া সমস্যাসমূহৰ উদ্ভৱ হয়:\n১) মূত্ৰনলীৰ সংক্ৰমণ\nবেক্টেৰিয়াৰ সংক্ৰমণে মূত্ৰনলীত ইউ টি আই বা সংক্ৰমণৰ সৃষ্টি কৰে। ইউ টি আই হ’লেই কিডনী বা বৃক্কলৈকো বিয়পি পৰিব পাৰে। তেনে ক্ষেত্ৰত প্ৰস্ৰাৱৰ সৈতে তেজ বাহিৰ হয় আৰু প্ৰস্ৰাৱৰ প্ৰচণ্ড বেগ থাকিলেও প্ৰস্ৰাৱ খুব হয়। এনে হ’লে চিকিৎসকৰ ওচৰ চাপক।\n২) প্ৰস্ৰাৱ ত্যাগৰ সময়ত বিষ অনুভৱ হয়:\nযিসকলে দীৰ্ঘ সময় জুৰি প্ৰস্ৰাৱ বন্ধ কৰি ৰাখে, তেওঁলোকৰ প্ৰস্ৰাৱ ত্যাগৰ সময়ত বিষ বা যন্ত্ৰণা অনুভৱ হয়।\n৩) মূত্ৰাশয় ফুলে আৰু কেন্সাৰৰ আশংকা:\nআপুনি পানী খোৱাৰ লগে লগে মূত্ৰাশয় বা মূত্ৰস্থলী ধীৰে ধীৰে প্ৰস্ৰাৱেৰে পূৰ্ণ হৈ পৰে। সেই পানী প্ৰস্ৰাৱেৰে পূৰ্ণ হৈ পৰে। সেই পানী প্ৰস্ৰাৱৰূপে বাহিৰলৈ ওলাই নগ’লে মূত্ৰাশয় ফুলি যায়। তাৰ চিকিৎসা নকৰিলে মূত্ৰাশয় কেন্সাৰৰ সৃষ্টি কৰিব পাৰে।\n৪) বৃক্কত পাথৰৰ সৃষ্টি:\nপানীয়ে কিডনী বা বৃক্ক পৰিষ্কাৰ কৰে। প্ৰস্ৰাৱ বন্ধ ৰাখিলে বৃক্কত পাথৰৰ সৃষ্টি হ’ব পাৰে।\nমূত্ৰনলীৰ চৌপাশে চিষ্টাইটিছ নামৰ এবিধ সংক্ৰমণ হয়। এই অসুস্থতা নাৰীসকলৰ বাবে এক ডাঙৰ সমস্যা। কাৰণ মূত্ৰাশয়ৰ চৌপাশে যন্ত্ৰণা অনুভূত হয়।\n৬) তলপেটত যন্ত্ৰণা:\nসুদীৰ্ঘ সময় প্ৰস্ৰাৱ পৰিত্যাগ নকৰিলে তলপেটত যন্ত্ৰণাদায়ক বিষ হয়।\n৭) পাকস্থলীত সংক্ৰমণ\nপ্ৰস্ৰাৱ বন্ধ কৰি ৰাখিলে কেৱল তলপেটতেই যন্ত্ৰণা অনুভূত নহয়, পাকস্থলীতো সংক্ৰমণ হোৱাৰ আংশকা থাকে।\nপালেং শাকৰ উপকাৰিতা\nজানেনে- পালেং শাক আমাৰ বাবে কিমান উপকাৰী? পালেং শাকত আছে ভিটামিন, খনিজ, ৰঞ্জক আৰু ফাইট’নিউট্ৰিয়েন্ট। শৰীৰৰ অত্যাৱশ্যকীয় শাৰীৰিক কাৰ্যক্ৰম পৰিচালনাৰ বাবে এই উপাদানবোৰ বৰ উপকাৰী আৰু প্ৰয়োজনীয়। পালেং শাকত চৰ্বিৰ পৰিমাণ অতি কম থাকে। পালেং শাকৰ গুণবোৰৰ কাৰণে বিদেশৰ বহুতো দেশত পালেং শাকক ঔষধি উদ্ভিদ হিচাপে ৰন্ধন কাৰ্যত ব্যৱহাৰ কৰা হয়। পালেং শাকনো আমাৰ শৰীৰটোৰ বাবে কিয় ভাল তাক জানো আহকচোন!\n১) দৃষ্টি শক্তি:\nপালেং শাক দৃষ্টি শক্তিৰ বাবে বৰ উপকাৰী। ৰন্ধাৰ পিচত পালেং শাকৰ পৰা পোৱা যায় বিটা কেৰ’টিন। পালেং শাক খালে দেহত ভিটামিন ‘এ’ ৰ অভাৱ, চকু খজুৱা, চকুৰ ঘা আৰু চকু শুকাই যোৱাৰ প্ৰতিৰোধ কৰে। পালেং শাকত থকা এন্টি-ইনফ্লামেটৰি উপাদানবিধ চকু ফুলা নতুবা চকুৰ যন্ত্ৰণা কমোৱাত সহায় কৰে।\n২) বয়স সংক্ৰান্ত ৰোগৰ প্ৰতিৰোধক:\nআমেৰিকা যুক্তৰাষ্ট্ৰৰ ‘ওক ৰিজ নেচনেল লেব’ৰেটৰী’ৰ গৱেষকসকলৰ মতে পালেং শাক খালে দুয়োটা গুৰুত্বপূৰ্ণ ৰোগৰ উপশম ঘটে। প্ৰথম ৰোগটো হৈছে এ এম ডি কে ৰাইনাইটিছ পিগমেনটোছা। যাৰ ফলত অন্ধত্বৰ সমস্যা হয়। দ্বিতীয় ৰোগটো হৈছে চকুৰ ৰেটিনাৰ কেন্দ্ৰীয় অংশত থকা লুটেইন আৰু জেন্থিন কমি যায়। যাৰ ফলতো অন্ধত্বই দেখা দিব পাৰে। পালেং শাক খালে এই দুয়োবিধ ৰঞ্জক শৰীৰটোৱে পোৱাৰ ফলত এ এম ডি ক প্ৰতিৰোধ কৰিবলৈ সক্ষম হয়। তদুপৰি পালেং শাকত প্ৰচুৰ পৰিমাণে এন্টিঅক্সিডেন্ট থাকে। এই উপাদানবিধে ফ্ৰী ৰৎযাডিকেল নামৰ দ্ৰব্যবিধ ক্ষতিকৰ প্ৰভাৱ কমায়। ফ্ৰী ৰৎযাডিকেল নামৰ দ্ৰব্যবিধে দৃষ্টিশক্তিৰ ওপৰত থকা ক্ষতিকাৰক প্ৰভাৱ পেলায় আৰু গ্লুকোমা আৰু মাকুলাৰ ডিজেনেৰেচন সৃষ্টি হোৱাৰ দৰে বয়সজনিত সমস্যাবোৰ পালেং শাকে কমাই ৰাখে।\n৩) স্নায়ৱিকভাৱেও উপকাৰী:\nনিউৰ’লজিৰ মতে পালেং শাকে ফ’লেট আলজেইমাৰ্ছ হোৱাৰ সম্ভাৱনা কমায়। পালেং শাকত থকা পটাছিয়াম, ফ’লেট্ আৰু এন্টিঅক্সিডেন্টবোৰে স্নায়ৱিক সংক্ৰান্তত উপকাৰ কৰে। যিসকল ব্যক্তিৰ স্নায়ৱিক বা মগজুৰ দক্ষতা কমি যোৱাৰ ক্ষেত্ৰত যথেষ্ট আশংকা থাকে, তেওঁলোকে পালেং শাক গ্ৰহণ কৰা উচিত। বিজ্ঞানীসকলে কয় যে, পটাছিয়াম উপাদানবিধ মগজুৰ বাবে এবিধ উপকাৰী খনিজ দ্ৰব্য। পটাছিয়ামে মগজুৰ তেজৰ সঞ্চালনক বৃদ্ধি কৰে, মগজুৰ দক্ষতা, মনোযোগ আৰু স্নায়ুৰ কাৰ্যকাৰিতাক বৃদ্ধি কৰে।\n৪) ৰক্তচাপ নিয়ন্ত্ৰিত হয়:\nআগতেই উল্লেখ কৰা হৈছে যে, পালেং শাকত অধিক মাত্ৰাৰ পটাছিয়াম আৰু কম মাত্ৰাত ছ’ডিয়াম থাকে। এই দুই খনিজ দ্ৰব্য একেলগে থকাৰ কাৰণে উচ্চ চাপ থকা ৰোগীয়ে পালেং শাক খোৱাটো উচিত। পালেং শাকত ফ’লেটে উচ্চ ৰক্তচাপ কমায় আৰু তেজৰ সিৰাবোৰক শিথিল কৰি তুলিবলৈ সহায় কৰে।\nওপৰত উল্লেখ কৰা উপকাৰিতাবোৰৰ উপৰিও পালেং শাক খোৱাৰ ফলত পেশীবোৰ শক্তিশালী হয়, হাড়, দাঁত আৰু নখৰ স্বাস্থ্য ভালে থাকে। চকুত ছানি পৰাৰ আশংকা দূৰ কৰে। আন এক গৱেষণাৰ ফলত জানিব পৰা গৈছে যে, পালেং শাকত থকা ‘থাইলোকয়েড’ উপাদানবিধে দেহৰ ওজন কমোৱাত সহায় কৰে, গেষ্ট্ৰিক আলচাৰ আৰু এথেৰো স্কেলৰোচিছৰ লগতে ষ্ট্ৰ’ক হোৱাৰ আশংকা কমায়। পালেং শাক খালে ভ্ৰূণৰ বৃদ্ধিও ভালদৰে হয়। পালেং শাকত আছে কেন্সাৰ প্ৰতিৰোধী উপাদান আৰু ই ছালৰ সুৰক্ষাতো অৱদান যোগায়। গতিকেই আজিৰ পৰাই পালেং শাকক আপোনাৰ খাদ্য তালিকাত অন্তৰ্ভুক্ত কৰক।\nবিশ্বত নিষিদ্ধ খাদ্যসমূহ\nপৃথিৱীৰ বিভিন্ন দেশত বিভিন্ন খাদ্য নিষিদ্ধ ঘোষণা কৰা হৈছে বিভিন্ন কাৰণত। সম্ভৱত: স্বাস্থ্য সম্বন্ধীয় উদ্বিগ্নতাৰ বাবেই কিছুমান খাদ্য সকলো ঠাইতে নিষিদ্ধ ঘোষণা কৰা হৈছে। কিছুমান খাদ্যত ক্ষতিকাৰক উপাদান থাকে আৰু কিছুমান খাদ্য শিশুৰ বাবে উপকাৰী নহয় বুলি গৱেষণাত প্ৰমাণিত হৈছে। তদুপৰি ছোৱাইন ফ্লু বা বাৰ্ড ফ্লুৰ প্ৰাদুৰ্ভাৱৰ কাৰণে অথবা সংক্ৰমিত জন্তুৰ উপাদানৰ পৰা প্ৰস্তুত কৰা খাদ্য বুলিও বহু খাদ্য সম্প্ৰতি নিষিদ্ধ হ’ব পাৰে। অৱশ্যে সাংস্কৃতিক নিষেধাজ্ঞাৰ কাৰণেও কোনো কোনো ঠাইত কিছুমান খাদ্য আজিৰ আলোচনাৰ বিষয়।\nভোজনবিলাসীসকলৰ বাবে ফ্ৰান্স এখন বিস্ময়কৰ দেশ। কিন্তু আপুনি যদি স্নেক্সৰ লগত টমেটো কেচাপ খাবলৈ পছন্দ কৰে তেন্তে আপোনাৰ এইবাৰ আচৰিত হোৱাৰ সময়। কিয়নো ফ্ৰান্স চৰকাৰে সম্প্ৰতি সকলো প্ৰাথমিক বিদ্যালয়তে টমেটো কেচাপ নিষিদ্ধ ঘোষণা কৰিছে। ফ্ৰান্সৰ স্কুলবোৰত শিক্ষাৰ্থীক তেওঁলোকৰ পৰম্পৰাগত খাদ্য প্ৰস্তুত কৰিবলৈ শিকোৱা হয়। আৰু এইবোৰ খাদ্য ৰান্ধোতে কেচাপ ব্যৱহাৰ কৰিলে খাদ্যৰ প্ৰকৃত সোৱাদ নষ্ট হ’ব পাৰে বুলি এই আইন প্ৰাথমিক স্কুলত বান্ধি দিয়া হৈছে।\nআমেৰিকাত আকৌ কিণ্ডাৰ এগ (ইটালিয়ান চকলেট এগ) নিষিদ্ধ কৰা হৈছে। য’ত শিশুসকলৰ এটি খেলৰ সামগ্ৰী লুকাই থাকে। সৰু প্লাষ্টিকৰ খেলনাবোৰ শিশুসকলে গিলি পেলাই সমস্যাৰ সৃষ্টি কৰিব পাৰে বুলি আইন প্ৰস্তুত কৰি এই খাদ্য নিষিদ্ধ কৰা হৈছে।\nনহৰুক যদিও ক’তো নিষিদ্ধ ঘোষণা কৰা হোৱা নাই তথাপি চীনৰ বৌদ্ধ সন্ন্যাসী আৰু হিন্দু সম্প্ৰদায়ৰ বহু লোকে নহৰু নাখায়। তেওঁলোকৰ মতে ই এক তামসিক খাদ্য, যি শৰীৰত উত্তেজনা বৃদ্ধি কৰে।\nচিংগাপুৰ চাফ-চিকুণতা আৰু সামুদ্ৰিক খাদ্যৰ বাবে বিখ্যাত। এই দেশৰ আইন যে কঠিনতকৈও কঠিন এই কথা সকলোৰে জ্ঞাত। ইয়াৰ মাজত খাদ্যৰ আইনো অন্তৰ্ভুক্ত। ১৯৯২ চনত চিংগাপুৰৰ সংবিধানৰ ৫৭ নং অধ্যায়ত সকলো ধৰণৰ চুইংগাম ব্যৱহাৰ কৰা, বিতৰণ কৰা বা কিনা-বেচাৰ ক্ষেত্ৰত নিষেধাজ্ঞা জাৰি কৰিছে। কিন্তু ২০০৪ চনত আন্তৰ্জাতিক চাপৰ বাবে দেশখনত ভেষজ ডেন্টেল চুইংগাম ব্যৱহাৰৰ অনুমতি প্ৰদান কৰা হৈছিল।\nইউৰোপিয়ান ইউনিয়ন আৰু যুক্তৰাজ্যত আঠাযুক্ত আৰু চেনিযুক্ত জে’ল মিনি কাপ নিষিদ্ধ ঘোষণা কৰা হৈছে। ইয়াৰ কাৰণ হৈছে ইয়াত ফুড এডিটিভ ই ৪২৫ থাকে, যি কাঞ্জ্যাক গাম নামে পৰিচিত। ই শিশুৰ লগতে ডাঙৰ মানুহৰ বাবেও বিপজ্জনক হ’ব পাৰে।\nযুক্তৰাষ্ট্ৰৰ বাইশখন ৰাজ্য তথা কানাডাত কেঁচা গাখীৰ আৰু ইয়াৰ পৰা প্ৰস্তুত কৰা দুগ্ধজাত পণ্যক নিষিদ্ধ ঘোষণা কৰা হৈছে। কাৰণ এইবোৰত যি জীৱাণু থাকে ই লিক্টেৰিঅ’ছিছ অথবা খাদ্যৰ বিষক্ৰিয়া সৃষ্টি কৰিব পাৰে।\nমুখৰোচক খাদ্য চমোচা অৰ্থাৎ চিংৰাক আকৌ চোমালিয়াত নিষিদ্ধ ঘোষণা কৰা হৈছে। চোমালিয়াৰ আল-ছাবাব নেতাসকলৰ মতে খ্ৰীষ্টান হলি ট্ৰিনিটি অনুসৰি তিনিকোণীয়া এই খাদ্য ইছলামিক সংস্কৃতিৰ লগত খাপ নাখায়। সেয়েহে নেতাসকলে চিংৰা স্বাস্থ্যৰ বাবে হানিকাৰক বুলি প্ৰচাৰ চলায়। সেয়ে ২০১১ চনত চোমালিয়াত চিংৰা নিষিদ্ধ ঘোষণা কৰা হৈছিল।\nকেঁচা কাঠবাদামে চালমোনেলা বেক্টেৰিয়াৰ প্ৰাৰ্দুভাৱ ঘটাব পাৰে বাবে কেলিফৰ্নিয়াতো এই খাদ্য নিষিদ্ধ। চালমোনেলাত আক্ৰান্ত হ’লে জ্বৰ, ডায়েৰিয়া আৰু পেটৰ বিষ হয়।\nআজিকালিৰ শিশুহঁতৰ ইমানেই খং যে, কাৰোৰে কথা শুনিবই নুখুজে। বেছিকৈ খং উঠা শিশু এটিৰ খং কমোৱাৰ কাৰো সাধ্য নাথাকে। এনে অভিযোগ প্ৰায়ে পিতৃ-মাতৃৰ মুখত শুনিবলৈ পোৱা যায়। শিশুক মাৰপিট কৰা বা জোৰ কৰি কোনো কাম কৰিবলৈ বাধ্য কৰোৱা গুৰুতৰ অন্যায়। বিশেষজ্ঞসকলৰ মতে অভিভাৱকৰ এনে আচৰণে শিশু মন:স্তত্বৰ ওপৰত গুৰুতৰ নেতিবাচক প্ৰভাৱ পেলায়। তেন্তে খং উঠা শিশুক কেনেকৈ নিয়ন্ত্ৰণত আনিব পাৰি? সকলোৰে এটাই উত্তৰ, ধৈৰ্য ধৰি শিশুৰ মন বুজিবলৈ যত্ন কৰিব লাগে। আমি সকলোৱে ধৰি লওঁ যে, কণ কণ শিশুহঁতে আচলতে একো বুজি নাপায়। কিন্তু তেনে নহয়। সিহঁতে সকলো কথা বুজি পায়। সিহঁতে মাতৃগৰ্ভত থকাৰে পৰা পৃথিৱী সম্পৰ্কে এনেধৰণৰ ধাৰণা কৰি থাকে। কিন্তু বেছিভাগৰ ক্ষেত্ৰতেই সেই ধাৰণা সঠিক নহয়। সিহঁত যিহেতু খুবেই স্পৰ্শকাতঁৰ সেয়ে আমাৰ দৃষ্টিত অতি সাধাৰণ এটি বিষয়ে সিহঁতৰ মনত গভীৰ ৰেখাপাত কৰে। সেয়া বুজিবলৈ কঠিন যদিও অসম্ভৱ নহয়। এন এল পি বিশেষজ্ঞ জাডি বাৰটকোয়াকে শিশুহতঁৰ খং কমোৱাৰ কেইটিমান পৰামৰ্শ আগবঢ়াইছে। ষ্টেডমেন গ্ৰাহামৰ ‘আইডেনটিটি’ শীৰ্ষক গ্ৰন্থৰ লগতে নিজৰ থেৰাপিষ্ট জীৱনৰ অভিজ্ঞতাৰ পৰা তেওঁ এই পৰামৰ্শসমূহ আগবঢ়োৱা বুলি মন্তব্য প্ৰকাশ কৰিছে। শিশু এটি খঙত থকা সময়ত তাক শাসন কৰা বা বুজোৱা উচিত নহয়। সম্পূৰ্ণ পৰিৱেশ-পৰিস্থিতি লক্ষ্য কৰিহে তাক বুজাব লাগে। আৰু আপুনি তাৰ খং উঠাৰ কাৰণ বুজি নাপাবও পাৰে। সেয়ে পৰিৱেশ বুজি মৰমেৰে তাৰ মনৰ কথা জানিবলৈ আগ্ৰহ প্ৰকাশ কৰিব লাগে। এনে কৰিলে পৰিস্থিতিৰ গুৰুত্ব বুজিবলৈও সুবিধা হ’ব আপোনাৰ। খং উঠাৰ সময়ত শিশুটিক অন্য কথাৰ প্ৰতি মনোযোগ কাঢ়িবলৈ যত্ন কৰিব লাগে। যি পৰিৱেশত তাৰ খং উঠিছিল তেনে পৰিৱেশৰ পৰা তাক আঁতৰাই নি শান্ত এক পৰিৱেশলৈ লৈ যাব পাৰিলে তাৰ খং নিয়ন্ত্ৰণত সহায়ক হ’ব। খঙক ইতিবাচক শক্তিলৈ ৰূপান্তৰ কৰিবলৈ যত্ন কৰিব লাগে। অৰ্থাৎ শিশুক প্ৰশংসা কৰিব লাগে। খং উঠিলে শিশুটিয়ে কিবা নহয় কিবা কৰে। সিহঁতৰ প্ৰতিক্ৰিয়া অনুযায়ী প্ৰশংসা কৰিব লাগে। প্ৰথমে নিজেই মন কৰক সকলোবোৰৰ মাজতেই যেন কিবা ভাল এটা কৰি পেলাইছে আপোনাৰ সন্তানে। সেইবাবে বিনাদ্বিধাই প্ৰশংসা কৰিব আপোনাৰ সন্তানক। দেখিব তৎক্ষণাৎ সকলো খং পাহৰি গৈছে সি। পাচত তাৰ খং উঠাৰ কাৰণ জনাবলৈ উৎসাহ দিব লাগে শিশুটিক। খঙৰ কাৰণ তাক গল্পৰ দৰে লিখিবলৈ উৎসাহ দিব লাগে। তাৰ গল্প পঢ়ি হাঁহি-স্ফূৰ্তি কৰিলেও তাৰ আৱেগক আঘাত কৰিব নালাগে। শিশুসকলে যাৰ লগত বেছি সময় থাকে তাৰ পৰাই খং কৰিবলৈও শিকে। খং উঠিলে সেয়ে ঘৰৰ অন্যান্য লোকে যি আচৰণেই শিশুটিয়েও কৰে। পিতৃ-মাতৃৰ খং প্ৰকাশৰ ধৰণৰ ওপৰতে নিৰ্ধাৰণ কৰে শিশুৰ প্ৰকাশভংগী। সেয়ে আমি নিজৰ খং উঠিলে যিদৰে নিজক শান্ত কৰো তেনেদৰে সন্তানৰ লগতো কৰিব লাগে। শিশুটিক সেই সময়ত কল্পনাৰ এখন জগতলৈও লৈ যাব পাৰি। এনে কিছু প্ৰশ্ন তাক কৰিব পাৰে-তোমাৰ খঙৰ ৰং কি? ৰংটো কি পাতল কৰিব পাৰি নেকি? নে তোমাৰ পছন্দৰ ৰঙলৈ পৰিৱৰ্তন কৰিব পাৰি? তোমাৰ খঙৰ শব্দও আছে নেকি? শব্দৰ প্ৰাবল্য কি কমাব পাৰি নেকি? খং কোনো ধৰণৰ জন্তু নেকি? তাৰ খবৰ-খাতি তুমি ল’ব পাৰা নেকি? খংটো ক’ত থাকে? তাক কি বাহিৰ কৰি দিব পৰা নাযাব?\nশিশুসকলৰ কল্পনাশক্তি প্ৰবল। সিহঁতে এই প্ৰশ্নৰ সঠিক উত্তৰ দিব পাৰিব আৰু এনেদৰেই খঙৰ কাৰণে সৃষ্টি হোৱা নেতিবাচক শক্তি এটা ইতিবাচক শক্তিলৈ ৰূপান্তৰ হ’ব। শিশুহঁতৰ খং উঠে সহজতে। আৰু সোনকালে খং মাৰো যায়। খঙৰ সময়ত সিহঁতক বেছি মনোযোগ পোৱা যায়। সিহঁতে কি কয়, তাক কিন্তু মনোযোগ দি শুনা উচিত।\nহাৰ্ট ব্লক, হাৰ্ট এটেক\nমানৱ দেহৰ আভ্যন্তৰীণ অংগসমূহৰ ভিতৰত হাৰ্ট অৰ্থাৎ হৃৎপিণ্ডৰ ভূমিকা অপৰিসীম। খাদ্যাভাস, জীৱন-ধাৰণ প্ৰণালীৰ ব্যাপক পৰিৱৰ্তনৰ ফলত বৰ্তমান সময়ত কৰ’নেৰী আৰ্টেৰ ডিজিজ সংক্ষেপে চি এ ডিয়ে বিশ্বজুৰি ত্ৰাসৰ সৃষ্টি কৰিছে। ইয়াৰ মূলতে আমাৰ জীৱন-মৃত্যুৰ সংকেত বহন কৰা হৃৎপিণ্ডটোক সুস্থ-সবল কৰি ৰখাৰ ক্ষেত্ৰত প্ৰদৰ্শন কৰা চৰম উদাসীনতা। সহজ কথাত ক’বলৈ হ’লে চি এ ডিয়েই হাৰ্ট এটেক। যাৰ চূড়ান্ত পৰিণাম হ’ব পাৰে জীৱনৰ প্ৰতি ভাবুকি অথবা আন কোনো গুৰুতৰ আনুষংগিক সমস্যা। প্ৰাথমিক অৱস্থাত সু-চিকিৎসাৰ দ্বাৰা এনে ৰোগীৰ জীৱনক সুৰক্ষা দিব পাৰি। তাৎপৰ্যপূৰ্ণ বিষয়টো হৈছে এই যে, হাৰ্ট এটেক হোৱাৰ এঘন্টাৰ ভিতৰতে ৫০ শতাংশ ৰোগীৰ জীৱন হানি হয়। তথ্যমতে ইউৰোপ-আমেৰিকাৰ দৰে উন্নত দেশৰ তুলনাত ভাৰতীয়সকল দহ বছৰ কম বয়সতে হাৰ্ট এটেকৰ চিকাৰ হয়। উল্লেখ্য, হাৰ্ট এটেকৰ কোনো পূৰ্বাভাস নাথাকে। বিশ্বৰ ৫০ খনতকৈ অধিক দেশত সমীক্ষা চলাই বিশ্ব স্বাস্থ্য সংস্থাই প্ৰকাশ কৰিছে যে, হৃদ ৰোগৰ মুখ্য কাৰকসমূহ হৈছে-\nতেজত অতিৰিক্ত কলেষ্টেৰলৰ উপস্থিতি।\nসতেজ শাক-পাচলি, ফল-মূল গ্ৰহণ, শাৰীৰিক শ্ৰম বা শাৰীৰিকভাৱে সক্ৰিয় হৈ থাকি, মানসিক চাপ পৰিহাৰ কৰি হৃদৰোগ প্ৰতিৰোধ কৰিব পৰা যায় বুলিও সমীক্ষাটোত উল্লেখ কৰা হৈছে। অৱশ্যে কোনো কোনো গৱেষণাই সপ্তাহত তিনি-চাৰিবাৰ ন্যূনতম পৰিমাণৰ মদ্যপান কৰিলেও হৃদৰোগ কিছু পৰিমাণে নিয়ন্ত্ৰণ হয় বুলি দাবী কৰিছে।\nহৃৎপিণ্ডলৈ তেজ চলাচল কৰা নলীসদৃশ ধমনী বা সিৰাৰ ভিতৰভাগৰ স্থান বিশেষত অতিৰিক্ত কলেষ্টৰেল জমা হ’লে তেজ চলাচল প্ৰক্ৰিয়া ব্যাহত হয়। ইয়েই হাৰ্টৰ ব্লক। অত্যাধিক পৰিমাণৰ কলেষ্টৰেল জমা হ’লে ধমনীৰ তেজ চলাচল কৰা বাট সংকীৰ্ণ হয় আৰু তেতিয়াই ব্লক হোৱা স্থানটো ফাটি যাব পাৰে। সিৰা ফাটি যোৱাৰ লগে লগে হাৰ্ট এটেক হয়।\nমন কৰিবলগীয়া যে, হাৰ্ট ব্লক হ’লে ৫ ছেকেণ্ড বা ততোধিক সময়ৰ বাবে হৃদস্পন্দন বন্ধ হ’ব পাৰে। এনে অৱস্থাত ৰোগীয়ে চকুৰে আন্ধাৰ দেখে। হৃদস্পন্দন স্বাভাৱিক হ’লে পুনৰ সকলো পূৰ্বৰ দৰেই স্বাভাৱিক হয়। ৩০ ছেকেণ্ডতকৈ অধিক সময় হৃদস্পন্দন স্তব্ধ হ’লে ৰোগী অচেতন অৱস্থালৈ গুচি যায়। কাৰণ তেতিয়া মগজুলৈ ৰক্ত সৰবৰাহ প্ৰক্ৰিয়া ব্যাহত হয় আৰু উশাহ-নিশাহো বন্ধ হৈ পৰে। অচেতন অৱস্থা ৪ মিনিটকৈ অধিক সময় অব্যাহত থাকিলে ৰোগীৰ জীৱনলৈ কঠিন প্ৰত্যাহ্বান নামি আহে। এঞ্জিঅ’গ্ৰাফী পৰীক্ষাৰ দ্বাৰা হৃৎপিণ্ডৰ ব্লকৰ পৰ্য্যায় আৰু স্থান নিৰ্ণয় কৰি হৃদ-শল্যৰোগ বিশেষজ্ঞই উপযুক্ত ব্যৱস্থা গ্ৰহণ কৰি ৰোগীক সুস্থ-স্বাভাৱিক জীৱন উপহাৰ দিব পাৰে।\nচিকিৎসা পদ্ধতিসমূহৰ ভিতৰত কলেষ্টৰেল কমোৱা ঔষধ, বাইপাছ ছাৰ্জাৰী, মিডকেব, এঞ্জিঅ’প্লাষ্টি আদি উল্লেখযোগ্য সাধাৰণতে এটা বা দুটা ব্লক থাকিলে এঞ্জিঅ’প্লাষ্টি পদ্ধতিক অগ্ৰাধিকাৰ দিয়া হয়। এই পদ্ধতিত ৰোগীৰ হাত বা ভৰিৰ ধমনীৰে সূক্ষ্ম তাঁৰৰ সহায়ত ব্লক হোৱা স্থানত বেলুন সংস্থাপন কৰি ফুলোৱা হয়, যাতে ধমনীৰ সংকীৰ্ণ হৈ পৰা স্থানটো পূৰ্বৰ দৰে আহল-বহল হয়। তাৰ পিচত সেই স্থানত বিশেষ ধাতুৰে নিৰ্মিত ষ্টেন্ট সংস্থাপন কৰি বেলুনটো আতঁৰাই দিয়া হয়। ভৱিষ্যতে ষ্টেন্ট সংস্থাপন কৰা স্থানত ব্লক হোৱাৰ সম্ভাৱনা নাথাকে আৰু তেজ চলাচলো স্বাভাৱিক হয়। ইয়াক এঞ্জিঅ’প্লাষ্টি উইথ ষ্টেন্টিং বুলি কোৱা হয়। আনহাতে তিনি বা ততোধিক স্থানক ব্লক হ’লে বাইপাছ অৰ্থাৎ অ’পেন হাৰ্ট অস্ত্ৰোপচাৰ কৰা হয়। এই পদ্ধতিত ৰোগীৰ বুকুৰ নিম্নাংশ বা ভৰিৰ পৰা সিৰা সংগ্ৰহ কৰি হৃৎপিণ্ডলৈ তেজ সৰবৰাহৰ বিকল্প পথ তৈয়াৰ কৰা হয়। এনে কৰিলে ব্লক হোৱা সিৰাৰ পৰিৱৰ্তে নতুনকৈ সংস্থাপন কৰা সিৰাৰে তেজৰ সোঁত বয় আৰু ৰোগীৰ জীৱন ৰক্ষা পৰে।\nআমাৰ হাতৰ মুঠিটোৰ সমান হৃৎপিণ্ডৰ চাৰিটা চেম্বাৰ বা কোঠা আছে। প্ৰতিটোৰে একোটাকৈ ভাল্‌ব আছে, যাক দুৱাৰ বুলিও ক’ব পাৰি। এই ভাল্‌বসমূহৰেই ইটো কোঠাৰ পৰা সিটো কোঠালৈ তেজ সৰবৰাহ হয় ইয়াৰে যিকোনো এটা ভাল্‌বৰ বিজুতি ঘটিলেই জীৱনলৈ নামি আহে ভয়াৱহ প্ৰত্যাহ্বান। অ’পেন হাৰ্ট ছাৰ্জাৰীৰ দ্বাৰা কৃত্ৰিম ভাল্‌ব সংস্থাপন কৰি ৰোগীৰ জীৱন ৰক্ষা কৰিব পাৰি।\nলিখক: ডা: শশী প্ৰকাশ, সাদিন।\nকিয় লাগে ভিটামিন ডি?\nবিভিন্ন গৱেষণাত ইতিমধ্যে প্ৰমাণ হৈছে যে, ভিটামিন ডি স্বাস্থ্যকৰ জীৱন-যাপনৰ বাবে অতি গুৰুত্বপূৰ্ণ। ভিটামিন ডিয়ে হাড় শক্তিশালী কৰাত সহায় কৰে, মগজুৰ উন্নতি সাধন কৰে, কেন্সাৰৰ প্ৰৱণতা কমায়, ওজন কমোৱাত সহায়ক আৰু হাপানী প্ৰতিৰোধক। ভিটামিন ডিয়ে আমাৰ শৰীৰটোক বিভিন্ন ৰোগৰ পৰা ৰক্ষা কৰে। বহু লোক ভিটামিন ডিৰ অভাৱত ভোগে। কিন্তু ভিটামিন ডিৰ অভাৱৰ লক্ষণবোৰ চিনাক্ত কৰা খুব সহজ নহয়। ভিটামিন ডিৰ অভাৱৰ ফলত শিশুৰ ৰিকেট অৰ্থাৎ হাড় কোমল আৰু দুৰ্বল হৈ পৰে। তদুপৰি বয়োজ্যেষ্ঠ লোকৰ হাড় পাতল হৈ যায়। অৱসাদ, গাঁঠিৰ বিষ, বিষণ্ণতা, ওজন বৃদ্ধি তথা তেজত কেলছিয়ামৰ পৰিমাণ কমি যোৱা আদি সমস্যাৰ সৃষ্টি হয়। ভিটামিন ডি ৰ অভাৱৰ ফলত হৃদৰোগ, ডায়েবেটিছ আৰু কেন্সাৰ সৃষ্টিৰ সম্ভাৱনাও নুই কৰিব নোৱাৰি। ভিটামিন ডিৰ পৰিমাণ শৰীৰত ঠিকে আছে নে নাই জানিবৰ বাবে নিয়মিত তেজৰ পৰীক্ষা কৰাব লাগে। সূৰ্যৰ পোহৰেই ভিটামিন ডি প্ৰধান উৎস। সেয়ে ভিটামিন ডি ক ৰ’দ ভিটামিন বুলিও কোৱা হয়। কাৰণ, সূৰ্যৰ অতি বেঙুনীয়া ৰশ্মিৰ প্ৰভাৱতেই আমাৰ শৰীৰত ভিটামিন ডি প্ৰস্তুত হয়। সেয়ে প্ৰতিদিনে এছ পি এফ যুক্ত লোচন ব্যৱহাৰ কৰিলে শৰীৰৰ ভিটামিন ডি ৰ অভাৱ ঘটে।\nগাখীৰ, দৈ, পনীৰ আৰু বিভিন্ন ফলৰ ৰস ভিটামিন ডি সমৃদ্ধ খাদ্য। ব’ষ্টন ইউনিভাৰ্ছিটী মেডিকেল চেন্টাৰৰ ভিটামিন ডি, স্কিন আৰু হাড় ৰিচাৰ্ছ লেব’ৰেটৰীৰ গৱেষকসকলৰ মতে, আটাইতকৈ বেছি ভিটামিন ডি যুক্ত খাদ্য হৈছে তৈলাক্ত মাছ। সেয়ে দুগ্ধজাত খাদ্য গ্ৰহণ নকৰিলে বা নিৰামিষভোজীসকলেও ভিটামিন ডি ৰ অভাৱত ভুগিব পাৰে।\nবিজ্ঞানীসকলৰ মতে ভিটামিন ডি ৰ ছাপ্লিমেন্ট গ্ৰহণ কৰিলে পেটৰ আলচাৰ জাতীয় দীৰ্ঘম্যাদী ৰোগৰ নিৰাময়ত সহায়ক হয়। বয়স বৃদ্ধিৰ লগে লগে ছালত ভিটামিন ডি ৰ ঘনত্ব কমি যায়। আমেৰিকাত জাৰ্নাল অব্ ক্লিনিকেল নিউট্ৰিচনত প্ৰকাশিত গৱেষণাত মতে, সত্তৰ বছৰীয়া ব্যক্তিৰ ছালত ভিটামিন ডিৰ উৎপাদন ক্ষমতা বিশ বছৰীয়া ব্যক্তিৰ তুলনাত ৭৫ শতাংশ কমি যায়। সেয়ে বয়স বৃদ্ধিৰ লগে লগে বেছিকৈ ভিটামিন গ্ৰহণ কৰিব লাগে। তদুপৰি এই গৱেষণাত ইয়াকো প্ৰমাণ হৈছে যে, ভিটামিন ডি ৰ অভাৱৰ ফলত মেদবহুলতা হ’ব পাৰে। কিয়নো ভিটামিন ডি চৰ্বিত দ্ৰৱণীয় ভিটামিন। অৰ্থাৎ চৰ্বি কোষে ভিটামিন ডি গ্ৰহণ কৰে। যদিহে আপোনাৰ শৰীৰৰ ওজন বেছি, তেন্তে আপোনাৰ শৰীৰত চৰ্বি কোষৰ পৰিমাণো বেছি। ফলত চৰ্বিয়ে বেছিকৈ ভিটামিন ডি শোষণ কৰে। যাৰ ফলত শৰীৰত ভিটামিন ডি ৰ অভাৱ হয়।\nক্লিনিকেল ইন্‌ভেষ্টিগেছন সাময়িকীৰ প্ৰতিবেদন অনুসৰি গ্লুকাকটিকয়েড জাতীয় ঔষধে ভিটামিন ডি শোষণত হস্তক্ষেপ কৰে। বংশানুক্ৰমিক অষ্ট্ৰিঅ’পৰছিছৰ ফলত হাড়ৰ যি ক্ষতিসাধন হয়, সেয়া আৰু কেতিয়াও পূৰণ নহয়।\nমায়ো ক্লিনিকৰ মতে, ওঠৰ বছৰৰ ঊৰ্ধৰ সকলো লোককে ৬০০ ইন্টাৰনেচনেল ইউনিটছ (আই ইউ এছ) ভিটামিন ডি গ্ৰহণ কৰা উচিত। বেছিভাগ মাল্টি ভিটামিন ভিটামিন ডি সমৃদ্ধ। তথাপি চিকিৎসকৰ লগত পৰামৰ্শ নকৰাকৈ উচ্চমাত্ৰাৰ ভিটামিন ডি গ্ৰহণ কৰা অনুচিত।\nঅন্যান্য ভিটামিনৰ লগতে ভিটামিন ডি ৰ অভাৱো দেখা দিয়ে আমাৰ শৰীৰত। ভিটামিন ডি ৰ অভাৱৰ লক্ষণবোৰ খুব সহজে প্ৰকাশ নাপায়, যদিও ইয়াৰ অভাৱৰ ফলত সহজে আপোনাৰ হাড়ৰ ফ্ৰেক্‌চাৰ হ’ব পাৰে। শৰীৰত ভিটামিন ডি ৰ অভাৱৰ লক্ষণবোৰ কিদৰে চিনাক্ত কৰিব পাৰি, সেই সম্পৰ্কে জানি লওঁ আহক।\nআপুনি যথেষ্ট সময় টোপনি যোৱাৰ পাচতো ক্লান্ত অনুভৱ কৰে নেকি? ভিটামিন ডি ৰ অভাৱৰ বাবে এনে হ’ব পাৰে। বিষণ্ণতা কেৱল মানসিক কাৰণতে নহয়, শাৰীৰিক কোনো সমস্যা থাকিলেও আপুনি বিষণ্ণ হ’ব পাৰে। মগজুত বহু পৰিমাণে ভিটামিন ডি ৰ ৰিচেপ্টৰ থাকে। বিষণ্ণতাৰ লগত সম্পৰ্কিত স্থানতো এই ৰিচেপ্টৰ থাকে। যদিও এতিয়াও জানিব পৰা হোৱা নাই ভিটামিন ডি য়ে মগজুৰ কি কাম কৰে। অৱশ্যে তেজত কম পৰিমাণে ভিটামিন ডি থকাৰ লগতো বিষণ্ণতাৰ যোগসূত্ৰ আছে। ভিটামিন ডি ৰ অভাৱৰ অন্যতম এটি লক্ষণ হৈছে কেৱল কপালখন ঘমা। স্বাভাৱিক তাপমাত্ৰাত কোনো গধুৰ কাম নকৰিলেও যদি আপোনাৰ কপালখন ঘামি থাকে, তেন্তে নিশ্চিতভাৱে আপুনি ভিটামিন ডি ৰ অভাৱত ভুগিছে। প্ৰাপ্তবয়স্ক লোকৰ শৰীৰত ভিটামিন ডি ৰ অভাৱ হ’লে হাড় আৰু মাংসপেশীৰ বিষ হয়। বিশেষকৈ পুৱা গাঠিৰ বিষ অনুভৱ কৰা যায়। এনে অৱস্থাত হাড় সহজে বেঁকা হয়। ভিটামিন ডিয়ে শৰীৰক কেলচিয়াম শোষণত সহায় কৰে। বহুতেই হাড় মজবুত কৰাৰ বাবে কেলচিয়ামৰ টেবলেট খায়। কিন্তু যথেষ্ট পৰিমাণৰ ভিটামিন ডি শৰীৰত নাথাকিলে কেলচিয়াম বিশেষ কাৰ্যক্ষম নহয়। ফলত হাড় কোমল হৈ ভাগি যায়। যিসকলে বেছিকৈ খেলা-ধূলা কৰে, তেওঁলোক ভিটামিন ডিৰ অভাৱৰ বিষয়টোত সতৰ্ক থকা উচিত। কিয়নো এই বিষয়টোৱে ফিটনেছৰ ওপৰতো প্ৰভাৱ পেলায়। ভিটামিন ডি ৰ অভাৱত আমাৰ ৰোগ প্ৰতিৰোধ ক্ষমতা কমি যায়। সেয়ে আশে-পাশে কোনো ঋতুজনিত ৰোগত আক্ৰান্ত হ’লে ভিটামিন ডি ত অভাৱগ্ৰস্ত লোকলৈ এই ৰোগ সহজে সংক্ৰমণ হয়। যিকোনো অসুখৰ পৰা ভিটামিন ডি ৰ অভাৱগ্ৰস্ত লোকে সহজে নিস্তাৰ নাপায়। তদুপৰি ভিটামিন ডি ৰ অভাৱৰ ফলত দেখা পোৱা অন্যান্য লক্ষণবোৰ হৈছে-চৰিঅ’ছিছ, হাইপাৰটেনচন, কাৰ্ডিঅ’ভাছকুলাৰ অসুখ, শ্বাসতন্ত্ৰৰ অসুস্থতা, কিডনীৰ সমস্যা, ছাল ৰঙা পৰা আদিৰ লগতে সঘনাই হোৱা ইন্‌ফেক্‌চনো ভিটামিন ডি ৰ অভাৱৰ লক্ষণ।\nআপুনি যদি ভাবিছে যে, ইয়াৰ যিকোনো এটি লক্ষণো আপোনাৰ শৰীৰত দেখা দিছে, তেন্তে চিকিৎসকৰ লগত শীঘ্ৰেই পৰামৰ্শ কৰক। তথাপি আগতীয়াকৈ এটি তেজৰ পৰীক্ষা কৰাই ল’ব পাৰে। তেতিয়া হয়তো আপোনাৰ শৰীৰত ভিটামিন ডি ৰ অভাৱ আছে নেকি আপুনি নিজে বুজি উঠিব। আৰু সাধাৰণ ভিটামিন টেবলেটেৰে হয়তো আপোনাৰ এই সমস্যা দূৰ হ’ব পাৰে।\nঋতু পৰিৱৰ্তন: চকুৰ ৰোগ, প্ৰতিৰোধ আৰু চিকিৎসা\nজাৰকালি শীতৰ প্ৰকোপ প্ৰতি বছৰে কমি কমি আহি আছে। এইবেলিও পুহ-মাঘমহীয়া দিনতো ঠাণ্ডাৰ কাপোৰ বাকচৰ পৰা উলিয়াব লাগিব বুলি ভাবি থাকোতে ঠাণ্ডাৰ দিন পাৰে হ’বৰ হ’ল। গোলকীয় উষ্ণতা বৃদ্ধিৰ বাবেই বতৰ তথা জলবায়ুৰ এনে আমূল পৰিৱৰ্তন হ’ব ধৰিছে। পৃথিৱীৰ উপৰিভাগৰ উষ্ণতা বিগত শতিকাতকৈ ১.৪ ডিগ্ৰী ফাৰেনহাইট কৈ বাঢ়ি গৈ আছে। এনে ধৰণৰ জলবায়ুৰ ক্ৰমবৰ্ধমান পৰিৱৰ্তনৰ বাবে প্ৰধানকৈ দায়ী কিন্তু জীৱশ্ৰেষ্ঠ মানৱজাতি। খনিজতেল আৰু কয়লা (ফচাইল ফুয়েল) পুৰি তাৰ পৰা নিৰ্গত হোৱা গ্ৰীন হাউছ গেছে বায়ুমণ্ডল প্ৰদূষিত কৰি আছে। বিভিন্ন প্ৰদূষিত গেছৰ ভিতৰত বিশেষকৈ কাৰ্বন ডাই অক্সাইড গেছেই প্ৰধানকৈ দায়ী। ক্ৰমবৰ্ধমান কল-কাৰখানা, যান-বাহনৰ ব্যৱহাৰ আৰু দ্ৰুতিগতিত ধ্বংস হৈ অহা কৃষিভূমি, সেউজীয়া বনাঞ্চল, অবৈধ পাহাৰ খনন আদিও অন্যতম কাৰণ। সকলোতকৈ দুখজনক কথা এয়ে যে, অত্যাধুনিক মানৱ সমাজে এনেদৰে প্ৰকৃতি ধ্বংসলীলা চলাই অহা বাবে নিজেই ভুক্তভোগী হ’বলগীয়া হৈছে। মানৱ শৰীৰটি বিভিন্ন ৰোগৰ দ্বাৰা আক্ৰান্ত হোৱা পৰিলক্ষিত হৈছে। বতৰৰ এনে পৰিৱৰ্তনৰ বাবে চকুৰ ৰোগো বেছিকৈ দেখিবলৈ পোৱা যায়।\nএতিয়া মাঘ মাহৰ শুকান ধূলিময় পৰিৱেশ। যদিও কুঁৱলীৰ সেমেকা শীতৰ নিশা আশা কৰা গৈছিল, সেয়াও হৈ উঠা দেখা নগ’ল। ৰাস্তাই-ঘাটে, গাড়ী-মটৰত গৈ থাকিলে চকু মেলিবলৈকে অসুবিধা হয়। গাৰ ছাল, চুলিবিলাক শুকান শুকান লাগে, লগতে চকু যুৰিও শুকান শুকান লাগে, খচখচনি হয়, খজুৱাই ৰঙা পৰে। বেছি খজুৱালে বিষায় চকুপানী ওলায়, পোহৰলৈ চাবলৈ অসুবিধা হয়। এনেকুৱা বতৰতে চকুৰ এলাৰ্জি ৰোগ আৰম্ভ হয়। যিকোনো বয়সৰ লোকৰে চকুৰ এলাৰ্জি হ’ব পাৰে। যিবিলাক ব্যক্তিৰ বংশগতভাৱে শৰীৰৰ অন্য কোনো অংশৰ এলাৰ্জি যেনে- গাৰ ছালৰ এলাৰ্জি, খৰ-খহু থাকে, হাপানি বা এজমা থাকে, নাকৰ ৰাইনাইটিছ বা চাইনাচাইটিছ ৰোগ থাকে, তেওঁলোকৰ এই চকুৰ এলাৰ্জিও বেছিকৈ হয়। শতকৰা প্ৰায় আশীভাগ ৰোগীয়ে হ’ল চৈধ্য বছৰৰ বয়সৰ তলৰ ল’ৰা ছোৱালী। সৰু-ল’ৰা ছোৱালীবিলাকৰ এই এলাৰ্জি অসুখ বেছিকৈ হয় আৰু বাৰে বাৰে হয় বাবে অভিভাৱক চিন্তিত হৈ পৰে। কিয়নো প্ৰায়ে চকু মোহাৰি থাকে, কেতিয়াবা চকুৰ ওপৰৰ পতাৰ তলেৰে আঙুলি ভৰাই খজুৱাই থাকিলেহে যে খজুৱতি পলাব এনেকুৱা লাগে। লগতে চকু ৰঙা পৰি ফুলি ভিতৰত কিবা এটা বস্তু যেন সোমাই আছে তেনেকুৱা অনুভৱ হয়। চকুৰ ফেচকুৰিবিলাক টানি দিলে সূতাৰ দৰে ওলাই আহে। ৰ’দ, ধূলি-বতাহৰ পৰা আহিলে অসুখ বেছিকৈ হয়। সেয়ে ৰ’দ-ধূলি-বতাহৰ বাবে ‘শূন্য পাৱাৰৰ’ চছমা বা ছানগ্লাছ পিন্ধিব লাগে, যাতে এলাৰ্জি হ’ব পৰা পদাৰ্থবিলাক পোনে পোনে চকুত নালাগে। সঘনাই চকু পৰিষ্কাৰ ঠাণ্ডা পানীৰে ধুব লাগে, বিশেষকৈ বাহিৰৰ পৰা ঘৰলৈ ঘূৰি অহাৰ লগে লগে। যিবিলাক ব্যক্তি বাহিৰতে দিনটোৰ বেছিভাগ সময় থাকে, তেওঁলোকে অন্তত: তিনি-চাৰিবাৰমান চকু ধুব লাগে আৰু পৰিষ্কাৰ কপাহী কাপোৰেৰে বা কোমল টাৱেলেৰে চকু লাহে লাহে মচিব লাগে। বহু দিন ধৰি একেৰাহে এলাৰ্জি হৈ থাকিলে বিশেষকৈ কোনবিলাক পদাৰ্থৰ বাবে এলাৰ্জি হৈছে সেইটো পৰীক্ষা কৰিব লাগে আৰু সেইবিলাক পদাৰ্থৰ পৰা ল’ৰা-ছোৱালীক পাৰিলে আঁতৰত ৰাখিব লাগে।\nসাধাৰণতে এইধৰণৰ চকুৰ এলাৰ্জি চিকিৎসা অলপ দীঘলীয়া হয়, কিয়নো কেতিয়াবা চকুত দিয়া দৰবটো বন্ধ কৰিলে আকৌ নতুনকৈ আৰম্ভ হ’ব পাৰে। সেয়েহে চিকিৎসকৰ পৰামৰ্শমতে যিমান দিনলৈ ঔষধ ব্যৱহাৰ কৰিবলৈ দিয়ে, সিমান দিনলৈ ঔষধৰ ব্যৱহাৰ কৰিব লাগে। যদিহে ‘ষ্টেৰইড আইড্ৰপ’ ব্যৱহাৰ কৰিবলৈ দিয়া হয়, তেতিয়া দৰবটোৰ পৰিমাণ লাহে লাহে কমাই বন্ধ কৰিব নালাগে, হঠাতে বন্ধ কৰিব নালাগে। কিছুমান ৰোগীয়ে দৰৱটো লগাই থাকিলে আৰাম পাই থাকে বাবে বহুদিন ধৰি চিকিৎসকৰ পৰামৰ্শ নোহোৱাকৈয়ে ব্যৱহাৰ কৰি থাকে। বিশেষকৈ ‘ষ্টেৰইড আইড্ৰপ’ ব্যৱহাৰ কৰি থাকিলে চকুৰ ভিতৰৰ প্ৰেচাৰ বাঢ়ি যাব পাৰে। সেয়েহে ঔষধ ব্যৱহাৰ কৰি থাকিলে সময়মতে চকু দেখুৱাই থাকিব লাগে।\nবৰ্তমান প্ৰদূষিত শুকান বতাহৰ বাবে চকুযুৰি শুস্কতাত বা ড্ৰাইনেছত ভুগিব পাৰে। ইয়াৰ বাবে চকু শুকান শুকান লগা বা চকুপানী কমকৈ ওলোৱা অনুভৱ হ’ব পাৰে। চকুৰ পৰা মিউকাছ জাতীয় ফেচকুৰি, যি আঠালেতীয়া কেতিয়াবা সূতাৰ দৰে ওলায়। চকুৰ ভিতৰৰ ধূলি-বালি জাতীয় কিবা বস্তু সোমাই থকাৰ দৰে খচখচনি অনুভৱ হ’ব পাৰে, চকু জ্বলা-পোৰা কৰিব পাৰে। চকুৰ বিষ, মূৰৰ বিষো হ’ব পাৰে।\nআমাৰ চকুৰ ওপৰৰ পতাৰ ভিতৰৰ ফালে চকুপানী তৈয়াৰ কৰা গ্ৰন্থি এটা থাকে, যিয়ে চকুপানী তৈয়াৰ কৰা গ্ৰন্থি এটা থাকে, যিয়ে চকুপানী তৈয়াৰ কৰে। এই চকুপানীয়ে চকুৰ মেলা-জপোৱা কাৰ্যৰ দ্বাৰা চকুৰ সমুখৰ স্বচ্ছ আইনাৰ দৰে কৰ্নিয়াখন আৰু কৰ্নিয়াৰ গাতে লাগি থকা বগা ছালৰ দৰে কঞ্জাংটাইভাখন সেমেকাই ৰাখে। ধূলি-বতাহত কিবা বাহ্যিক পদাৰ্থ সোমালে সেয়া চাফা কৰি ধুই লৈ আহে। চকুৰ কৰ্নিয়াৰ ওপৰত চকুপানীৰ এটা তৰপ থাকে। শীতকালত চকুপানীৰ তৰপৰ পৰা পানীভাগ জলীয় ভাপ হৈ যায় বাবে শুকাই যাব পাৰে। ইয়াক প্ৰতিৰোধ কৰাৰ বাবে চকু সেমেকাই ৰাখিবলৈ ‘মইশ্বাৰাইজিং আইড্ৰপ’ ব্যৱহাৰ কৰিব লাগে। প্ৰচুৰ পৰিমাণে খাদ্যপ্ৰাণ ‘ক’যুক্ত আহাৰ যেনে-শাক-পাচলি, ফল-মূল, গাখীৰ, মাছ, মঙহ গ্ৰহণ কৰিব লাগে, যিয়ে চকুপানী তৈয়াৰ কৰা লোক্ৰিমেল গ্ৰন্থিৰ কাৰ্যক্ষমতা বৃদ্ধি কৰে। প্ৰচুৰ পৰিমাণে পানী বা জুলীয়া খাদ্য গ্ৰহণ কৰিব লাগে। সঘনাই চকু পৰিষ্কাৰ পানীৰে ধুব লাগে।\nআগৰ দিনত শীতকালত আমাৰ চকুৰ ৰোগ বেছিকৈ নহয় বুলি ভাব হৈছিল, কিয়নো ঠাণ্ডা বতৰত চকুযুৰিও ঠাণ্ডা পৰি থাকিব, সেয়েহে বেছিভাগৰে ভাব হয় যেন জাৰকালি চকুৰ বেছি যত্ন লোৱাৰ দৰকাৰ। প্ৰকৃততে তেনেকুৱা কথা নহয়। বৰ্তমান বায়ুমণ্ডলৰ ‘অজ’ন তৰপ’ত দেখা দিয়া শূণ্যতা বা ফুটাৰ ‘ওজন হোল’ৰ বাবে পৃথিৱীৰ উপৰিভাগলৈ সূৰ্য্যৰ পৰা নিৰ্গত দৃশ্যমান আৰু অদৃশ্যমান ৰশ্মি সহজে সৰকি আহিব পাৰে। যি জীৱজগতৰ বাবে অনিষ্টকাৰক। এনেকুৱা অনিষ্টকাৰক পোহৰ ৰশ্মি হ’ল অতি বেঙুনীয়া ৰশ্মি।\nঅতি বেঙুনীয়া ৰশ্মি বা আল্ট্ৰা-ভায়’লেট ৰে’ৰ পৰা চকুক সদায় ৰক্ষা কৰিব লাগে। শীতকালত সূৰ্যৰ পৰা অহা এই অতি বেঙুনীয়া ৰশ্মি অকল যে আকাশৰ পৰা বিকিৰণ হোৱাখিনিয়ে চকুৰ ক্ষতি কৰে এনে নহয়। পৃথিৱীৰ উপৰিভাগৰ পৰা প্ৰতিফলিত অতি বেঙুনীয়া ৰশ্মিয়েও চকুৰ যথেষ্ট ক্ষতি কৰে। এই ক্ষতি কেতিয়াবা চকুত সাময়িকভাৱে হ’ব পাৰে আৰু কেতিয়াবা স্থায়ীভাৱে হ’ব পাৰে। সাময়িকভাৱে হোৱা ৰোগ হ’ল ফটো কেৰাটাইটিছ, যি ৰোগত চকু ৰঙা পৰে, খচখচনি, বিষ হয়, পোহৰৰ ফালে চাবলৈ অসুবিধা হয়, চকুৰে কম দেখা পোৱা হয় ইত্যাদি। কিন্তু সোনকালে উপযুক্ত চিকিৎসা কৰিলে এই ৰোগৰ পৰা উপশম পোৱা যায়। আন এবিধ ৰোগ হ’ল ‘কেটেৰেক্ট’ বা চকুৰ ছানি পৰা ৰোগ। যাৰ বাবে চকুৰে কম দেখা হয়, অৱশ্যে অস্ত্ৰোপচাৰ কৰি এই হেৰোৱা দৃষ্টিশক্তি ঘূৰাই আনিব পাৰি। আন এবিধ অতি বেঙুনীয়া ৰশ্মিয়ে পোনে পোনে চকুৰ ভিতৰৰ পৰ্দা বা ৰেটিনাত কৰা ৰোগ হ’ল ‘মেকুলোপেথি’ যাৰ বাবে দৃষ্টিশক্তি কমি যায়। এই ৰোগৰো সোনকালে চিকিৎসা কৰিলে কিছু আৰোগ্য লাভ কৰিব পাৰি। অন্যথা চকুৰ দৃষ্টিশক্তি স্থায়ীভাৱে কমি যাব পাৰে। অন্যথা চকুৰ দৃষ্টিশক্তি স্থায়ীভাৱে কমি যাব পাৰে। ইয়াৰ উপৰি বহুদিন ধৰি চকুত সূৰ্যৰ প্ৰত্যক্ষ পোহৰ পৰি থাকিলে ‘এপ্তৰিজিয়াম’ ‘পিংগুইকুলা’ আদি ৰোগ হৈ চকু ৰঙা পৰা, খচখচনি আদি স্থায়ীভাৱে থাকি যাব পাৰে। এই ৰোগবোৰৰ পৰা পৰিত্ৰাণ পাবলৈ এটাই মাত্ৰ উপায় হ’ল ‘ছানগ্লাছ’ৰ ব্যৱহাৰ। এই ছানগ্লাছ হ’ব লাগিব ৯৯-১০০ শতাংশ ইউ-ভি-ৰে প্ৰতিৰোধক।\nএনে বতৰত চকুৰ ভিতৰৰ বিভিন্ন অংশত বীজাণু সংক্ৰমণ হৈ চকু ৰঙা পৰিব পাৰে, লগতে খজুৱতি চকুৰ পৰা ময়লা বা ফেচকুৰি ওলোৱা, ফুলা, বিষ হোৱা আৰু দৃষ্টিৰ অসুবিধা হ’ব পাৰে। কঞ্জাটিভাইটিজ হ’ল চকু ৰঙা পৰা প্ৰধান কাৰণ। ভাইৰাচ বা বেক্টেৰিয়াৰ বীজাণু সংক্ৰমণ হৈ এই ৰোগ হ’ব পাৰে। চকু ৰঙা পৰিলে চকুযুৰিৰ জিৰণিৰ বৰ প্ৰয়োজন। সেয়েহে পঢ়া-শুনা কৰা, ৰ’দ ধূলি-বতাহত ভ্ৰমণ কৰা অনুচিত। যিমান সময় পাৰি চকু জপাই জিৰণি ল’ব লাগে। গগল্‌ছ বা ক’লা চছ্‌মা পিন্ধিলেও ৰ’দ, ধূলি, বতাহৰ পৰা চকুক ৰক্ষা কৰিব পাৰি। চকু ৰঙা পৰিলে বহুতো ব্যক্তিয়ে ভাবে যে বগা খাদ্যবস্তু, মাছ, কণী, গাখীৰ আদি খালে অসুখ বেছি হৈ চকুটো বগা হৈ যাব। আচলতে এয়া অন্ধবিশ্বাসৰ বাহিৰে আন একো নহয়, বৰং মাছ, কণী, গাখীৰ আদিত থকা খাদ্যপ্ৰাণ চকুৰ পৰিপুষ্টিৰ বাবে অতি প্ৰয়োজন। চকুৰ কনজাংটিভাইটিছ বৰ সংক্ৰামক। সেয়েহে এই ৰোগ হ’লে ৰোগীয়ে ব্যৱহাৰ কৰা গামোচা, ৰুমাল, বিছনা আদি বেলেগে ৰাখিব লাগে, নহ’লে পৰিয়ালৰ অন্য ব্যক্তিলৈও এই ৰোগ বিয়পিব পাৰে। চকুত ড্ৰপ দিয়া ব্যক্তিয়ে বা ৰোগীয়ে চকু মোহাৰি সেই হাতেৰে বেলেগ স্পৰ্শ কৰিলে বীজাণু এজনৰ পৰা আনজনলৈ বিয়পে। সদায় চিকিৎসকৰ পৰামৰ্শ লৈহে চকুৰ দৰব ব্যৱহাৰ কৰা উচিত।\nআপোনাৰ সতৰ্কতাই আৰু সচেতনতাই চকুযুৰি বিভিন্ন ৰোগৰ পৰা আৰোগ্য লাভ কৰাত সহায় কৰে। আহক, আমি সকলোৱে পৰিৱেশ প্ৰদূষণ তথা গোলকীয় উষ্ণতা বৃদ্ধিৰ বিপৰীতে মাৰ বান্ধি থিয় হওঁ।\nউৎস: ডা: বিজুলী গোস্বামী, সাদিন।\nসকলো মহিলাই স্বাস্থ্যৱান হৈ জীয়াই থাকিব খোজে। স্বাস্থ্যৰ ক্ষেত্ৰত মহিলা-পুৰুষ উভয়েই স্বাস্থ্যৰ দোহাই দি আনৰ বোজা হৈ জীয়হি থাকিব নোখোজে। এই লেখনিত অৱশ্যে মহিলাসকলৰে স্বাস্থ্যক উদ্দেশ্যি কথাবোৰ আলোচনা কৰা হৈছে। বর্তমান বিশ্বত হৃদৰোগ আৰু ৰক্তচাপ (stroke) ৰোগৰ প্রাধান্য দেখা গৈছে। চিকিৎসকসকলে এইবোৰ ৰোগৰ প্ৰতিৰোধ হিচাপে মহিলাসকলৰ প্ৰতি দেখাত সাধাৰণ যেন লগা উপদেশ আগবঢ়াইছে- সঠিক আহাৰ, নিয়মিত ব্যায়াম আৰু চাপবিহীন মনৰ অধিকাৰী হ’লে সুস্বাস্থ্য অটুট ৰাখিব পৰা যায়।\nহৃদৰোগ আৰু ৰক্তচাপ নিয়ন্ত্ৰিত কৰি ৰাখিবলৈ হ’লে নিম্নলিখিত খাদ্যবোৰ গ্ৰহণ কৰক:\nযথেষ্ট পৰিমাণৰ শাক-পাচলি আৰু ফল-মূল।\nনিমজ, চকচকীয়া (polished) শস্যবোৰৰ খাওক। সেইদৰে ৰঙা আটাৰ ৰুটী, পাষ্টা খাবলৈ আৰম্ভ কৰক।\nসহজে হজম হোৱা প্ৰ’টিনযুক্ত খাদ্য যেনে— কুকুৰা চৰাইৰ মাংস, মাছ, বিন আৰু মটৰ মাহ জাতীয় পাচলি গ্ৰহণ কৰক।\nপ্রচেছ্‌ড(processed) খাদ্য, চেনি, নিমখ আৰু সংপৃক্ত (saturated) চৰ্বি জাতীয় খাদ্যবোৰ পৰিহাৰ কৰক।\nখাদ্য বিশেষজ্ঞা জায়েছ মেঙৰ মতে স্বাস্থ্যকৰ খাদ্য গ্ৰহণ কৰাসকলে প্ৰায়ে কামত আটাইতকৈ অধিক সফল হ’ব পাৰে। তেওঁৰ মতে আপুনি যদি দৈনিক আহাৰ ভালকৈ নিয়ন্ত্ৰিতভাৱে গ্ৰহণ কৰিব পাৰে, তেন্তে সেয়া আপোনাৰ স্বাস্থ্যৰ পক্ষে খুবেই ভাল। পিচে তেনে ধৰণে খাদ্য গ্ৰহণ কৰিব নোৱাৰিলেও বিশেষ চিন্তিত নহ’ব। আপুনি সহজে বিচাৰি পাব পৰা ওপৰত উল্লেখ কৰা খাদ্যবোৰ খালেও কামত আহিব। আন এগৰাকী টিছিয়া মণ্টগমাৰী নামৰ খাদ্য বিশেষজ্ঞ গৰাকীয়ে কয় যে, সঠিক খাদ্য আৰু সঠিক জীৱন যাত্ৰাই স্বাস্থ্য ৰক্ষাত যথেষ্ট পৰিমাণে সহায় কৰে। তেওঁ আৰু কৈছে যে, স্বাস্থ্যকৰ খাদ্য এবাৰত কম পৰিমাণে গ্ৰহণ কৰক আৰু সঘনে তেনে খাদ্য কম পৰিমাণত গ্রহণ কৰাটো উত্তম। নিজৰ বিষয়ে তেওঁ কয় যে—“মই এতিয়াও মিঠা পুডিংজাতীয় খাদ্য খাওঁ, বিয়েৰো গ্ৰহণ কৰো। পিচে এই সকলোবোৰ নিয়ন্ত্রিত পৰিমাণতহে খাওঁ৷”\nদৈনিক ব্যায়াম কৰক\nজয়েছ মেঙৰ মতে মহিলাসকলে যিমানপাৰে সক্রিয় অর্থাৎ কাম-কাজত ব্যস্ত হৈ থাকিব লাগে। ব্যায়ামে আপোনাৰ হৃৎপিণ্ডক নিৰোগী কৰি ৰাখিব, মাংসপেশী সুগঠিত কৰিব আৰু হাড়বোৰক শক্তিশালী কৰি তুলিব। দুই বা আঢ়ৈ ঘন্টা সময় কিছুমান পাতল ধৰণৰ কাম কৰাৰ আঁচনি লওঁক, যেনে-প্ৰতি সপ্তাহতে হয় অলপ সময় খৰকৈ খোজকাঢ়ক, নহয় অলপ সময়জুৰি নৃত্য কৰক। যদি আপুনি কিছু কঠোৰ পৰিশ্ৰম কৰাৰ কাৰণে সক্ষম, তেন্তে দৈনিক এঘন্টা অথবা ডেৰ ঘন্টা সময়জুৰি দৌৰক নতুবা লন টেনিছ খেলিব৷ সপ্তাহটোৰ কেইটামান দিন শক্তিশালী ব্যায়ামো কৰিব।\nযদিহে আপুনি খুব ব্যস্ত আৰু এনেধৰণৰ ব্যায়ামবোৰ কৰিবলৈ সময়ৰ নাটনি হয়, তেন্তে গোটেই দিনজুৰি দৈনন্দিন ঘৰুৱা কামবোৰতে নিজক ব্যস্ত কৰি ৰাখক। পাৰিলে দৈনিক ১০,০০০ টা খোজকঢ়াৰ আঁচনি লওক; চিৰি বগাওক। নহ’লে আপোনাৰ গাড়ীখনকে গন্তব্যস্থানৰ পৰা বহুত দূৰৈত ৰাখক (পাৰ্ক কৰক)। স্বাস্থ্য বিশেষজ্ঞা ট্ৰিছিয়া মন্টগৰাকীয়ে প্ৰতিদিনেই তেওঁৰ লগত কুকুৰটোক লৈ খৰকৈ খোজকাঢ়ে আৰু অন্যান্য ব্যায়ামো কৰে। হাওঁফাওঁৰ উপকাৰ সাধনৰ কাৰণে তেওঁ মজিয়াত লেপেটাকাঢ়ি উশাহ লয়, নিয়মিতভাৱে চিৰি বগায়।\nশৰীৰৰ ওজন কমাওক\nআপুনি যদি আপোনাৰ শৰীৰটোৰ কেইপাউণ্ডমান ওজন কমাব পাৰে, তেন্তে আপোনাৰ হৃদৰোগ, ডায়েবেটিছ আৰু কেন্সাৰ ৰোগ হোৱাৰ আশংকা বহুত পৰিমাণে কমি থাকে। পিচে, ওজনটো ধীৰ গতিৰেহে কমাবলৈ চেষ্টা কৰিব। সপ্তাহটোত ১ বা ২ পাউণ্ড (১ পাউণ্ড=আধা কেজিতকৈ সামান্য কম) ওজন কমাবলৈ হ’লে নিজকে সক্ৰিয় বা কৰ্মব্যস্ত কৰি ৰাখিব আৰু স্বাস্থ্যকৰ খাদ্যবোৰহে খাব। জয়েছ মেং নামৰ খাদ্য বিশেষজ্ঞাগৰাকীৰ মতে-‘প্ৰতিদিনাই এঘন্টাজুৰি কঠোৰ ব্যায়াম কৰাৰ প্ৰয়োজন নাই, পাতল ব্যায়াম কৰিলেও উপকৃত হ’ব’। আপুনি ব্যায়াম কৰাৰ সময়ত ঘড়ী চাই থাকিব। যদিহে আপোনাৰ ওজন বহুত বেছি, তেন্তে সেই ওজন কমাবলৈ এক সপ্তাহত ৩০০ মিনিট সময়জুৰি ব্যায়াম কৰিব’। মেঙৰ মতে স্বাস্থ্যকৰ খাদ্যই আয়ুস বঢ়াই তোলে। তেওঁ কয় ‘চেনি প্ৰায় বৰ্জন কৰক, ছ’ডা, চেনি দিয়া কফি নাখাব’।\nচিকিৎসকৰ ওচৰলৈ যাওক\nনিয়মিতভাবে আপোনাৰ স্বাস্থ্য পৰীক্ষা কৰাওক। চিকিৎসকজনকে আপোনাৰ স্বাস্থ্য সম্পর্কে পুৰণি অসুবিধা বা ৰোগবোৰৰ সম্পর্কে মুকলিকৈ জনাই থ’ব, তেতিয়াহে তেওঁ আপোনাৰ স্বাস্থ্য অটুট ৰখাৰ কাৰণে দিহা-পৰামৰ্শৰ লগতে উচিত ঔষধৰ বিধানবোৰ দিবলৈ সমৰ্থ হ’ব। উদাহৰণস্বৰূপে যদিহে আপোনাৰ হাঁড়ৰ ৰোগ (osteoporosis) হৈ হাড়বোৰক দুৰ্বল কৰাৰ আশংকা হৈছে, তেন্তে চিকিৎসকজনে আপোনাৰ হয়তো বেছিকৈ কেলচিয়াম আৰু ভিটামিন-ডি উচিত পৰিমাণত গ্ৰহণ কৰিবলৈ পৰামৰ্শ দিব। আপোনাৰ চিকিৎসকে হয়তো আপোনাৰ শৰীৰৰ কিছুমান পৰীক্ষা (screening test) কৰিবলৈ পৰামৰ্শও দিব পাবে, যাতে আপোনাৰ শৰীৰত কিছুমান ৰোগক প্রথম অৱস্থাতে ধৰা পেলাই, সহজেই তাৰ সুচিকিৎসা কৰিব পৰা যায়। তদুপৰি আপোনাৰ যদি ঔষধ অথবা চিকিৎসা পদ্ধতিটোৰ প্ৰতি কিবা প্রশ্ন থাকে, তাক মুকলি মনেৰে চিকিৎসকজনক সুধি ল’ব।\nমানসিক চাপ (Stress) কমাবলৈ চেষ্টা কৰক\nএইটো সঁচা যে, মানসিক চাপে আপোনাৰ স্বাস্থ্যৰ বহুত পৰিমাণে ক্ষতি কৰে। অৱশ্যে কিছুমান চিন্তাক আপুনি মনৰ মাজৰ পৰা একেবাৰে আঁতৰাই ৰাখিব নোৱাৰে৷ কিন্তু তেনে চিন্তাক বৰকৈ লাই নিদিব। কিছুমান ধৰণৰ মানসিক চাপ কমাবলৈ আনক' নহ’ব, “নোৱাৰিম।” বুলি ক’বলৈ শিকক।\nমানসিক চাপ কমাবলৈ তলত দিয়া কামবোৰ কৰিবলৈ চেষ্টা কৰিব:\nদীঘলকৈ উশাহ লোৱা আৰু নিশাহ এৰা।\nশৰীৰত মালিচ কৰা।\nস্বাস্থ্যকৰ খাদ্য গ্ৰহণ।\nবন্ধু, পৰিয়ালৰ সদস্য অথবা পেছাদাৰী পৰামৰ্শদাতাৰ সৈতে কথা-বতৰা পতা।\nস্বাস্থ্যকৰ অভ্যাস গঢ়ি তোলক\nআপোনাৰ যদি কিছুমান অভ্যাস সঠিক হয়, তেন্তে ভৱিষ্যতত বহুতো সমস্যা আঁতৰি থাকিব।\nপ্রতিদিনাই দাঁত ব্ৰাছ কৰক, দাঁতৰ মাজত সোমাই থকা খাদ্যৰ গুৰিবোৰ উলিয়াই পেলাওক।\nসুৰাপান নিয়ন্ত্ৰিত কৰক, দৈনিক এবাৰহে এগিলাচ সুৰা গ্ৰহণ কৰিব।\nযদি ধ্যান কৰে, তেন্তে আপুনি চিকিৎসকৰ পৰামর্শ অনুসৰিহে ধ্যান কৰিব।\nভালকৈ শুবলৈ চেষ্টা কৰক। প্ৰতিদিনা ৮ ঘণ্টাকৈ শুব। যদিহে সিমান সময় টোপনি যাব নোৱাৰে, তেন্তে চিকিৎসকৰ পৰামৰ্শ লওক।\nৰ’দত ওলাবলৈ হ’লে গাত ৰ’দ প্ৰতিৰোধী (sun screen) দ্রব্য সানক আৰু পুৱা দহ বজাৰ পৰা আবেলি তিনি বজালৈকে পাৰিলে শৰীৰত ৰ’দ নলগাব বা ৰ’দত বাহিৰলৈ নোলাব।\nগাড়ীত বহোতে বা চলাওঁতে ছিট-বেল্ট মাৰক।\nজয়েঙ মেঙৰ মতে ‘প্ৰতিদিনাই আপোনাৰ স্বাস্থ্যৰ যত্ন ল’বলৈ সময় উলিয়াই ল’ব।” আনহাতে ট্ৰিছিয়া মন্টগমাৰীয়ে কয় যে, স্বাস্থ্য ৰক্ষাৰ উপৰি উক্ত নিয়মবোৰ মানি চলাৰ বাবে তেওঁৰ স্বাস্থ্যভালে আছে। মনটো ভাল ভাল লাগি থাকে আৰু সকলো সময়ত মনৰ মাজত থাকে ইতিবাচক মনোভাৱ।\nআপুনি কণী খাবলৈ ভয় কৰে নেকি?\nআপুনি কণী খাবলৈ ভয় কৰে। কাৰণ কণীক ক’লেষ্টেৰলৰ উৎপাদক বুলি ধাৰণা কৰা হৈছিল। পিচে, কণী খাবলৈ ভাল পোৱাসকলৰ বাবে CSIRO নামৰ খাদ্য বিশেষজ্ঞ সংস্থাটোৱে এক সুখবৰ কঢ়িয়াই আনিছে। CISIRO ৰ শেহতীয়া গৱেষণাত প্রতিপন্ন হৈছে যে, দৈনিক কণী একোটা খোৱাটো স্বাস্থ্যৰ বাবে নিৰাপদ। গতিকে প্ৰাত:ভোজনত কণী খাবলৈ বিচৰাসকলে এতিয়া নিশ্চিন্ত মনেৰে কণী খাব পাৰিব। CSIRO নামৰ সংস্থাটোৱে কণী খোৱা সন্দৰ্ভত ৮৪,০০০ জন অষ্ট্রেলিয়াৰ বাসিন্দাক লৈ এক গৱেষণামূলক সমীক্ষা চলাইছিল। এই সমীক্ষাৰ ফলত গম পোৱা গ’ল যে, পূৰ্ণৰ কণীবিৰোধী ধাৰণাটো ভুল, কণী খালে স্বাস্থ্যৰ উন্নতিহে হয়। CSIRO-ৰ মেনি নোৱাকেছ নামৰ অধ্যাপকজনে জনাইছে যে, "যিসকলে কণী খায়, তেওঁলোকৰ স্বাস্থ্য কণী নোখোৱাসকলৰ তুলনাত অধিক উত্তম। সঁচা কথা যে, যিসকলে কণী খায়, তেওঁলোকে বেছি শাক-পাচলি খায় আৰু আন জাংক ফুড জাতীয় অস্বাস্থ্যকৰ খাদ্যবোৰৰ প্ৰতি অতি কম আসক্তি দেখুৱায়।” নোৱাকেছৰ মতে “এইটো আচৰিত হোৱাৰে ঘটনা যে, যিসকল ব্যক্তিয়ে প্ৰাতঃভোজনত কণী খায়, তেওঁলোকে শাক-পাচলি আনৰ তুলনাত বেছিকৈ গ্ৰহণ কৰে। আন গৱেষণাৰ ফলতো দেখা গৈছে যে, প্ৰাতঃভোজনত উচ্চ মানৰ প্ৰ’টিনযুক্ত খাদ্য গ্ৰহণ কৰাসকলে স্নেক্স ধৰণৰ ফাষ্টফুড অতি কম পৰিমাণত খায় বা নাখায়েই। লুচি কিপিষ্ট নামৰ মহিলাগৰাকীয়ে জনাইছে যে, তেওঁৰ প্ৰথম সন্তানটোৰ জন্মৰ আগতে চিকিৎসকৰ পৰামৰ্শমতে পূর্বে খোৱা পায়স আৰু ফলবাদাম মিহলি কর্ণফ্লেক্স জাতীয় পৰিবর্তে প্ৰাতঃভোজনত দুটাকৈ সিজোৱা কণী, সেকা পাওৰুফেঁটীৰ সৈতে কাঠফুলা, পালেং জাতীয় শাক অথবা বিলাহী খাইছিল, যাৰ ফলত চকুত পৰাকৈ তেওঁৰ স্বাস্থ্যৰ উন্নতি হ’ল। স্বাস্থ্যৰ এনে উন্নতি হোৱাৰ কাৰণে তেওঁ দ্বিতীয়বাৰ গৰ্ভধাৰণ কৰোতেও দৈনিক পুৱা দুটাকৈ সিজোৱা কণী গ্ৰহণ কৰিলে৷ কণী খোৱাৰ অভ্যাস কৰাৰ লগে লগে লুচিয়ে লক্ষ্য কৰিলে যে, তেওঁৰ চেনিৰ প্ৰতি আসক্তি কমি গৈছে৷ খাদ্য বিশেষজ্ঞসকলৰ মতে কণীত এঘাৰবিধ ভিটামিন আৰু আন স্বাস্থ্যকৰ খনিজ দ্রৱ্য থাকে। তদুপৰি কণীত আছে লো, বি-১২ জাতীয় ভিটামিন, ওমেগা ৩ এছ (S)- (যিবোৰ মাছত থাকে), ফলিক এচিড আৰু সেউজীয়া পাতযুক্ত পাচলি বা শাকত থকা ভিটামিন। বিশেষজ্ঞ নোৱাকোছে কয় যে, কণীৰ হালধীয়া পিগমেন্টবোৰো (ৰঙীন দ্রব্য) আছে৷ বহুতে কণীৰ কুহুম খাবলৈ ভয় কৰি কণীৰ বগা অংশটোহে খায়। নোৱাকেছে কয় যে, কুহুমখিনি বাদ দিয়াৰ বাবে মানুহে বহুত পুষ্টিকৰ দ্ৰৱ্যকে বাদ দিব লগা হয়। তেওঁৰ মতে কণীয়ে ক’লেষ্টেৰল উৎপাদন কৰে নতুবা হৃদৰোগৰ সৃষ্টি কৰে বুলি থকা পূৰ্বৰ ধাৰণাটো সলাবৰ হ’ল। আধুনিক গৱেষণাত ধৰা পৰিছে যে, কণীৰ সৈতে হৃদৰোগৰ কোনো সম্পর্ক নাই। CSIRO-ই এইটোকো প্ৰতিপন্ন কৰিছে যে, বর্তমান ভাল ক’লেষ্টেৰল আৰু বেয়া পৰিছে৷ যিসকলে দৈনিক দুটাকৈ কণী খায়, তেওঁলোকৰ শৰীৰত ভাল ক’লেষ্টেৰল (HDL) বাঢ়ে আৰু বেয়া ক’লেষ্টেৰল (LDL) বৃদ্ধিৰ ওপৰত কোনো প্রভাব নেপেলায়। কর্মব্যস্ত বা সক্রিয় হৈ থকা ব্যক্তিসকলৰ কাৰণে কণী এক উপকাৰী খাদ্য। জো লাম্ নামৰ দৈনিক দৌৰা এজন খৈলুৱৈয়ে নিজৰ অতিপাত পৰিশ্ৰমী জীৱনটোত কণী খায়েই নিজৰ স্বাস্থ্য সুন্দৰভাৱে অটুট হেনো ৰাখিব পাৰিছে। চিয়েন স্মিথ নামৰ আন এজন কণী প্ৰেমীয়ে কৈছে যে, কিছু বছৰৰ পূর্বে তেওঁৰ শৰীৰত বেয়া কলেষ্টেৰলৰ মাত্রা অধিক আছিল, পিচে তেওঁ অধিক মাত্ৰাত ব্যায়াম কৰা আৰম্ভ কৰিলে আৰু দৈনিক কণী খাবলৈ ল’লে। যাৰ ফলত তেওঁৰ শৰীৰত থকা বেয়া ক’লেষ্টেৰলৰ মাত্ৰা বহুত কমি গ’ল। জো লামে পুৱা তিনিটাকৈ কণী খায় আৰু মাজে মাজে বিৰতি লৈ ৬ কিলোমিটাৰকৈ দৌৰে। তেওঁ লান্স বা দিবা-আহাৰৰ সময়লৈকে একাপ কফি আৰু এটা কলৰ বাহিৰে একোৱেই নাখায়। তেওঁ পুষ্টিৰ বাবে কোনো পৰিপূৰক পিল, টনিক নাখায়। তেওঁ পুষ্টিৰ বাবে কোনো পৰিপূৰক পিল, টনিক নাখায়, কেৱল সঠিক ঘৰুৱা খাদ্যকে গ্ৰহণ কৰে।\nএক সমীক্ষাত দেখা গৈছে যে, বয়সস্থসকলে কণী খুব কম খায়। কণী বৰকৈ খোৱাৰ ফলত বয়সিয়াল লোকসকলৰ দেহত বহুতো পৰিপুষ্টিৰ অভাৱে দেখা দিয়ে। সেয়েহে বয়সিয়াল লোকসকলকো কণী খোৱাৰ কাৰণে আমি উৎসাহ দিব লাগে বুলি খাদ্য বিশেষজ্ঞা মেনি নোৱাকেছে মন্তব্য দিছে।\nউৎস: 'সাদিন ফিচাৰ্ছ।


Garasol in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Garasol ar byavahar, ppali, parshwakriya, upkaar, kriya-pratikriya aaru satarkatabani\nLeegenta (1 प्रकार उपलब्ध) Supragent (1 प्रकार उपलब्ध) Dermaspan (2 प्रकार उपलब्ध) Beclotis CG (1 प्रकार उपलब्ध) Biomet C (1 प्रकार उपलब्ध) Biomet Cg (1 प्रकार उपलब्ध) Canditas BGN (2 प्रकार उपलब्ध) Clomax Bg (1 प्रकार उपलब्ध) Decand BG (1 प्रकार उपलब्ध)\nGarasol की जानकारी\nGarasol ৰ লাভ আৰু ব্যৱহাৰসমূহ- Garasol Benefits & Uses in Assamese- Garasol ar laabh aaru byavaharsamuh\nGarasol ৰ পালি আৰু সেয়া কেনেদৰে ল'ব- Garasol Dosage & How to Take in Assamese - Garasol ar paali aaru xeya kenedore lobo\nGarasol ৰ পাৰ্শ্চক্ৰিয়াসমূহ- Garasol Side Effects in Assamese- Garasol ar parshwakriyasamuh\nGarasol সংক্ৰান্ত সতৰ্কতাবাণীসমূহ- Garasol Related Warnings in Assamese- Garasol xonkranta xatarkatabanisamuh\nঅইন দৰৱৰ সৈতে Garasolৰ গুৰুতৰ ক্ৰিয়া-প্ৰতিক্ৰিয়া- Severe Interaction of Garasol with Other Drugs in Assamese- Oinor xoite Garasol ar gurutor kriya-pratikriya\nGarasol মতভেদসমূহ- Garasol Contraindications in Assamese- Garasol nishedhsamuh\nGarasol ৰ বিষয়ে সততে সোধা প্ৰশ্নসমূহ- Frequently asked Questions about Garasol in Assamese- Garasol ar bikhoye satate xodha prashnasamuh\nখাদ্য আৰু মদৰ সৈতে Garasol ক্ৰিয়া-প্ৰতিক্ৰিয়া- Garasol Interactions with Food and Alcohol in Assamese- khadya aaru modor xoite Garasol kriya-pratikriya\nGarasol ৰ লাভ আৰু ব্যৱহাৰসমূহ - Garasol Benefits & Uses in Assamese - Garasol ar laabh aaru byavaharsamuh\nGarasol তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nGarasol ৰ পালি আৰু সেয়া কেনেদৰে ল'ব - Garasol Dosage & How to Take in Assamese - Garasol ar paali aaru xeya kenedore lobo\nGarasol-ৰ উপাদানসমূহ - Garasol Active Ingredients in Assamese - Garasol-ar upadaansamuh\nGarasol ৰ পাৰ্শ্চক্ৰিয়াসমূহ - Garasol Side Effects in Assamese - Garasol ar parshwakriyasamuh\nগৱেষণাৰ ভিত্তিত, Garasol ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nGarasol সংক্ৰান্ত সতৰ্কতাবাণীসমূহ - Garasol Related Warnings in Assamese - Garasol xonkranta xatarkatabanisamuh\nGarasol-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nGarasol ৰ গৰ্ভৱতী মহিলাৰ ক্ষেত্ৰত বহুতো ভয়ানক পাৰ্শ্ব-প্ৰতিক্ৰিয়া আছে, গতিকে ইয়াক চিকিতসকৰ পৰামৰ্শ অবিহনে গ্ৰহণ নকৰিব।\nGarasol-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাই পাৰ্শ্ব-প্ৰতিক্ৰিয়াৰ কখা চিন্তা নকৰাকৈ Garasol ব্যৱহাৰ কৰিব পাৰে।\nবৃক্কত Garasol কি প্ৰভাৱ দেখা গৈছে?\nবৃক্ক ৰ বাবে Garasol কেতিয়াবাহে ক্ষতিকাৰক।\nযকৃতত Garasol কি প্ৰভাৱ দেখা গৈছে?\nGarasolৰ কলিজা ৰ ওপৰত কোনো পাৰ্শ্ব-প্ৰতিক্ৰিয়া নাই।\nহৃদযন্ত্ৰৰ ক্ষেত্ৰত Garasol ৰ কি প্ৰভাৱ দেখা গৈছে?\nআপুনি হৃদয় ৰ ক্ষতিৰ কোনো আশংকা নকৰাকৈ Garasol গ্ৰহণ কৰিব পাৰে।\nঅইন দৰৱৰ সৈতে Garasolৰ গুৰুতৰ ক্ৰিয়া-প্ৰতিক্ৰিয়া - Severe Interaction of Garasol with Other Drugs in Assamese - Oinor xoite Garasol ar gurutor kriya-pratikriya\nGarasol তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nGarasol মতভেদসমূহ - Garasol Contraindications in Assamese - Garasol nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Garasol লোৱা অনুচিত যাতে -\nGarasol ৰ বিষয়ে সততে সোধা প্ৰশ্নসমূহ - Frequently asked Questions about Garasol in Assamese - Garasol ar bikhoye satate xodha prashnasamuh\nএই Garasol-এ অভ্য়াস বা নিচাৰ সৃষ্টি কৰে নেকি?\nনহয়, Garasol আসক্তি সৃষ্টি কাৰক বুলি কোনো সাক্ষ্য নাই।\nGarasol লোৱাৰ পিছত আপুনি গা়ড়ী চলাব নালাগে অথবা গধুৰ মেচিন চলাব নালাগে। এয়া বিপজ্জনক হ'ব পাৰে, যিহেতু Garasolয়ে আপোনাক তন্দ্ৰাচ্চন্ন কৰিব পাৰে।\nহয়, আপুনি ডাক্তৰৰ পৰামৰ্শৰ পিছতহ Garasol লোৱাটো নিৰাপদ।\nনহয়, মানসিক ৰোগৰ চিকিত্সাৰ ক্ষেত্ৰত Garasolৰ ব্যৱহাৰ প্ৰভাৱশালী নহয়।\nখাদ্য আৰু মদৰ সৈতে Garasol ক্ৰিয়া-প্ৰতিক্ৰিয়া - Garasol Interactions with Food and Alcohol in Assamese - khadya aaru modor xoite Garasol kriya-pratikriya\nখাদ্য আৰু Garasolৰ ক্ৰিয়া-প্ৰতিক্ৰিয়া\nআপনি খাদ্যৰ সৈতে Garasol ল'ব পাৰে।\nমদ আৰু Garasolৰ মাজৰ প্ৰতিক্ৰিয়া\nগৱেষণাৰ অভাৱত, Garasol লোৱাৰ সময়ত মদ্যাপন কৰা সম্পৰ্কত একো ক'ব পৰা নাযায়।\nGarasol ৰ অনুকল্প - Substitutes for Garasol in Assamese\nআপুনি বা আপোনাৰ পৰিয়ালৰ কোনোবাই Garasol লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Garasol ব্যৱহাৰ কৰিছিল নেকি?\nআপুনি কিমান পৰিমাণে Garasol সেৱন কৰিছিল?\nআপুনি Garasol ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Garasol সেৱন কৰে?


শব্দৰ সমদল : কেৰ’লি টেকাছ-এটা প্ৰেৰণাদায়ী কাহিনী\nকেৰ’লি টেকাছ-এটা প্ৰেৰণাদায়ী কাহিনী\n'If you can't fly then run. If you can't run then walk.\nIf you can't walk,then crawl.\nBut whatever you do you have to keep moving forward.”-Martin luther king,Jr\nকেৰ’লি টেকাছ নামেৰে এজন পিষ্টল শ্বুটাৰ আছিল ৷ লক্ষ্যভেদত অসাধাৰণ সাফল্য অৰ্জন কৰা, হাংগেৰীয়ান আৰ্মীৰ সুনিপুণ সৈনিক কেৰ’লিয়ে একাধিক ৰাষ্ট্ৰীয় প্ৰতিযোগিতাত নিজ প্ৰতিভাৰ চমকপ্ৰদ প্ৰদৰ্শন আগবঢ়াই সকলোকে বিস্ময়াভিভূত কৰিছিল ৷ দেশবাসীৰ আন্তৰিক ইচ্ছা আছিল-১৯৪০ চনত অনুষ্ঠিত হ’বলগীয়া অলিম্পিকত কেৰ’লিয়ে নিজৰ সৰ্বশ্ৰেষ্ঠ উজাৰি দিব আৰু পিষ্টল শ্বুটিঙত সোণৰ পদক অৰ্জন কৰি বিশ্ব-দৰবাৰত হাংগেৰীৰ নাম জিলিকাব ৷ কেৰ’লিয়েও চেষ্টাত ক্ৰূটি কৰা নাছিল ৷ দীৰ্ঘদিনীয়া প্ৰশিক্ষণ আৰু অধ্যৱসায়ৰ বলত কেৰ’লিৰ দক্ষতা দুগুণে বাঢ়ি গৈছিল ৷ অ’তদিনে কঢ়িয়াই লৈ ফুৰা সপোনটোক বাস্তৱায়িত কৰিবলৈ কেৰ’লি যেন ব্যগ্ৰ হৈ উঠিছিল ৷ কেৰ’লিৰ সপোনটো দিঠকত পৰিণত হ’লনে !\n১৯৩৮ চনত সংঘটিত হোৱা এটা অনাকাংক্ষিত ঘটনাই কেৰ’লিৰ জীৱনৰ গতি সম্পূৰ্ণ সলাই পেলালে ৷ আৰ্মিৰ প্ৰশিক্ষণ শিবিৰ এটাত কেৰ’লি প্ৰশিক্ষণৰত অৱস্থাত আছিল ৷ প্ৰশিক্ষণৰ মাজতেই গ্ৰেণেড এটা দলিয়াবলৈ যাওঁতে গ্ৰেণেডটো কেৰ'লিৰ হাততে ফুটি থাকিল ৷ যিখন হাতেৰে পিষ্টল চলাই কেৰ’লিয়ে সোণৰ পদক অৰ্জন কৰাৰ স্বপ্ন দেখি আহিছিল,শক্তিশালী গ্ৰেণেডৰ বিষ্ফোৰণে সেইখন হাত মুহূৰ্ততে বিক্ষত কৰি পেলালে ৷ এতিয়া কেৰ’লিয়ে কি কৰিব ! তেওঁৰ সমুখত দুটা বিকল্প-জীৱনৰ আকস্মিক দুৰ্ঘটনায়ে নিথৰ কৰি থৈ যোৱা সপোনটোক সাবটি জীৱনৰ বাকীছোৱা সময় হতাশা আৰু নিৰাশাৰ মাজত কটাই দিয়া ৷ অন্যথা ঘটনাবহুল জীৱনৰ অৱশ্যম্ভাৱিতাক স্বীকাৰ কৰি এই ঘটনাটো স্মৃতিৰ পৰা দলিয়াই দি অক্ষত অৱস্থাত থকা বাঁওহাতখনেৰে জীৱনৰ সপোনটোৰ পিচে পিছে দৌৰা ৷ কেৰ’লিয়ে কোনটো পথেৰে অগ্ৰসৰ হ’ল ?\nএফালে আছে সম্ভাৱনা আনফালে আছে অনিশ্চয়তা ৷ জীৱনৰ এই কেঁকুৰিত অৱস্থান কৰি কেৰ’লিয়ে জীৱনৰ আটাইতকৈ গুৰুত্বপূৰ্ণ সিদ্ধান্তটো সাহসেৰে গ্ৰহণ কৰিলে ৷ দৃঢ় মনটোৱে তেওঁৰ বাঁওহাতখনত পিষ্টলটোক তুলি দিলে ৷ জনমানসৰ পৰা আঁতৰত থাকি কেৰ’লিয়ে দিন-ৰাত একাকাৰ কৰি পিষ্টল-চালনা চলাই গ’ল ৷ লক্ষ্য এটাই-লক্ষ্যত উপনীত হোৱা ৷ যিটো হাতেৰে কেৰ’লিয়ে আখৰ এটাকে লিখিব নোৱাৰিছিল,সেইখন হাতেৰে কেৰ’লিয়ে পিষ্টল চলাবলৈ আৰম্ভ কৰি দিলে ৷\nবছৰজোৰা প্ৰশিক্ষণৰ সফল সমাপ্তিৰ পিছত কেৰ’লিয়ে ১৯৩৯ চনত প্ৰত্যাৱৰ্তন কৰিলে ৷ উপস্থিত প্ৰতিযোগীসকলৰ চকু কপালত উঠাই কেৰ’লিয়ে ৰাষ্ট্ৰীয় খেল সমাৰোহত অংশগ্ৰহণ কৰিলে ৷ গ্ৰেনেড-বিষ্ফোৰণত কেৰ’লিয়ে সোঁহাতখন হেৰুউৱাৰ দুসংবাদ তেওঁলোকে লাভ কৰিছিল ৷ তেওঁলোকে ভাবিছিল দেশৰ সৰ্বশ্ৰেষ্ঠ শ্বুটাৰ কেৰ’লিয়ে জীৱনত দুনাই পিষ্টল হাতত নলয় ৷ কিন্তু কেৰ’লি আছিল বেলেগ ধাতুৰে গঢ়া মানুহ ৷ কেৰ’লিৰ অসামান্য মনোবল আৰু দুৰন্ত ইচ্ছা-শক্তিৰ উজ্জ্বলতম নিদৰ্শনৰ স্বাক্ষুস প্ৰমাণ তেওঁলোকে লাভ কৰিলে,যেতিয়া বাওঁহাতেৰে পিষ্টল চলোৱা কেৰ’লিয়ে প্ৰতিযোগিতাখনত চূড়ান্ত বিজয়ীৰ সন্মান লাভ কৰিলে ৷\nকেৰ’লি থমকি নৰ’ল ৷ প্ৰশংসা বুটলাত ব্যস্ত নাথাকি ১৯৪০ চনত হ’বলগীয়া অলিম্পিকৰ বাবে কেৰ’লিয়ে জোৰদাৰ প্ৰস্তুতি আৰম্ভ কৰিলে ৷ কিন্তু দুৰ্ভাগ্যৰ কথা, দ্বিতীয় বিশ্ব যুদ্ধৰ বাবে ১৯৪০ চনৰ অলিম্পিক স্থগিত হ’ল ৷ ক্ষন্তেক সময়ৰ বাবে নিৰাশাৰ বতাহজাক বলিছিল যদিও সেইয়া স্থায়ী নহ’ল৷ কেৰ’লিয়ে এইবাৰ ১৯৪৪ চনৰ অলিম্পিকৰ বাবে প্ৰস্তুতি চলাই গ’ল ৷ পিছে দ্বিতীয় বিশ্বযুদ্ধৰ বিভীষিকাই এইবাৰৰ অলিম্পিককো গ্ৰাস কৰিলে ৷ কেৰ’লিৰ সপোনে এইবাৰো পূৰ্ণতা নাপালে ৷ আশাহত হৈছিল যদিও কেৰ’লিৰ ধৈৰ্যচ্যুতি নঘটিল ৷\n১৯৪৮ চন ৷ লণ্ডন অলিম্পিক ৷ প্ৰতিযোগিতা আৰম্ভ হ’ল ৷ এইটো দিনৰ বাবেই যে কেৰ’লিয়ে অধীৰভাৱে অপেক্ষা কৰি আছিল ৷ বিশ্ববিজয়ী হোৱাৰ পৰমাকাংক্ষাৰে কে’ৰলি আগুৱাই গ’ল ৷ বিশ্বৰ বিভিন্ন দেশৰ পৰা অহা পাকৈত নবীন শ্বুটাৰসকলৰ লগত বয়সৰ আঁচোৰ লগা ৩৮ বছৰীয়া কেৰ’লিয়ে তীব্ৰ প্ৰতিদ্বন্দ্বিতা আগবঢ়ালে ৷\nসোণৰ পদক কাৰ হাতলৈ আহিল,জানেনে পাঠকসকল ? বাওঁহতীয়া কেৰ’লি টেকাছৰ হাতলৈ।কেৰ'লিৰ ডিঙিত অলিম্পিকৰ স্বৰ্ণৰ পদকে শোভা বৰ্ধন কৰিলে ৷ পিছে কেৰ’লি ইমানতো সন্তুষ্ট নহ’ল ৷ ৰৈ থাকিবলৈ যেন কেৰ’লিৰ সময় নাই ৷ ১৯৫২ চনৰ অলিম্পিকতো কেৰ’লিয়ে ভাগ ল’লে, আৰু সমগ্ৰ বিশ্ববাসীক স্তম্ভিত কৰি পুনৰবাৰ স্বৰ্ণৰ পদক অৰ্জন কৰিলে ৷\nসকলোখিনি থকাৰ পিছতো বহুতো মানুহৰ অভিযোগ আৰু অসন্তুষ্টিৰ তালিকাখন অসীম ৷ অজুহাতো অজস্ৰ ৷ জীৱনৰ স্বাভাৱিক ঘটনা এটাতে দিক্-বিদিক হেৰুৱাই দিশহাৰা হোৱা মানুহৰ সংখ্যা এইখন বিশ্বত তাকৰ নহয় ৷ পিছে এইখন পৃথিৱীতে কেৰ'লি টেকাচৰ দৰে এনে অসাধাৰণ মানুহো আছে-যিয়ে জীৱনৰ মোক্ষম আঘাতক জীৱনৰ এটা স্বাভাৱিক অংশ হিচাপে গণ্য কৰি আঁকোৱালি লৈছে।সপোনৰ পিছে পিছে দৌৰি তেওঁলোক ক'ৰবাত উজুটি খাইছে,ক'ৰবাত পিছলি পৰিছে,অংগক্ষত হৈছে;কিন্তু তেওঁলোকৰ জীৱন- যাত্ৰা স্থবিৰ হোৱা নাই। দুদিন দেৰিকৈ হ'লেও\nএইসকল স্বপ্নাতুৰৰ মুখত সাফল্যৰ হাঁহি জিলিকি উঠিছে। অপৰিসীম মনোবল আৰু অকল্পনীয় ধৈৰ্যৰ পৰিচয় দি তেওঁলোকে অতিক্ৰম কৰিছে এটাৰ পিছত আনটো জীৱনৰ পথ ৷ কাৰণ আগুৱাই যোৱাটোৱেই তেওঁলোকৰ জীৱনৰ একমাত্ৰ লক্ষ্য।\nPosted by ঈশানজ্যোতি বৰা (Ishan Jyoti Bora) at 07:20\nparswa jyoti Neog 25 April 2017 at 22:24\nসুন্দৰ,প্ৰেৰণাদায়ক …পঢ়ি ভাল লাগিল ঈশান দা


নাৰীৰ দৃষ্টিত পুৰুষৰ সৌন্দৰ্য আৰু আকৰ্ষণীয় ব্যক্তিত্ব- ৰচনা: শ্ৰী সঞ্জীৱ মজুমদাৰ – ফটাঢোল\nMarch 1, 2020 ভিন্নস্বাদ\t16 Comments\nনাৰীৰ দৃষ্টিত পুৰুষৰ সৌন্দৰ্য আৰু আকৰ্ষণীয় ব্যক্তিত্ব- ৰচনা: শ্ৰী সঞ্জীৱ মজুমদাৰ\nদৌৰ্দণ্ড প্ৰতাপী পুৰুষৰ পৃথিৱীত আত্মহননৰ মধুৰ স্বাদ\nতেজত বহন কৰি\nলুপ্ত-লীন হৈ, অশ্ৰু আৰু তেজৰ কণিকাৰে লিখিছোঁ মাথোঁঁ পুৰুষৰ বাবেই কবিতা৷ পুৰুষাধিপত্যবাদী তিমিৰাচ্ছন্ন শব্দপুঞ্জৰে অৱগুণ্ঠিতা আৰু\nদুৰু দুৰুকৈ বুকু কঁপি উঠা বৈৰীতাৰ মাজতো স্বতন্ত্ৰ, স্বাভিমান\nআৰু স্ব-নিয়ন্ত্ৰণ বিচাৰি চলাথ কৰিলোঁ নিজৰ সাৰ্বভৌম এলেকা,\nপ্ৰায় অসম্ভৱ এই পুৰুষ বিশ্বত৷\nতাৰ পিছতো পুৰুষৰ পীড়নৰ কথা লিখিবলৈ গৈ\nপুনঃপীড়িত হোৱাৰ কামনাৰে\nপ্ৰতি পলে পৰিছোঁ পুৰুষৰ প্ৰেমত৷ ’\nসৃষ্টিৰ আৰম্ভণিৰে পৰা আজিলৈকে নাৰীক প্ৰকৃতিৰ সৌন্দৰ্য্যৰ স’তে তুলনা কৰি বহু প্ৰেম-পীৰিতিৰ গদ্য আৰু পদ্য লিখা হৈছে৷ প্ৰকৃতিয়ে নিজৰ দুই অকৃত্ৰিম সৃষ্টি, নাৰী আৰু পুৰুষক দিছে দুটা ভিন্ন শাৰীৰিক অৱয়ব তথা কায়িক আৰু আত্মিক মিলনৰ এক অনন্য মাধ্যম৷\nনাৰী আৰু পুৰুষৰ মাজত থকা সম্পৰ্কৰ এক যুগান্তকাৰী ঐতিহাসিক পটভূমিৰ পৰিপ্ৰেক্ষিতত পুৰুষ শাসিত জগতত নাৰীৰ অভিজ্ঞতা আৰু অনুভূতিৰ উচিত মূল্যায়ন আজিকোপতি হৈ উঠা নাই৷ ব্যক্তি আৰু সমষ্টিৰ সংজ্ঞা নিৰূপণৰ তাগিদাত একাকাৰ হৈ পৰা সামাজিক বৈষম্যৰ সক্ৰিয়তাৰ মাজত নাৰীমনৰ চাহিদাৰ ব্যাখ্যা আজিৰ তাৰিখতো এক ৰূপক হৈয়েই আছে৷\nএতিয়ালৈকে নাৰীৰ দেহ বল্লৰী কেনে হ’লে পুৰুষৰ বাবে অধিক আকৰ্ষণীয় হ’ব এই ধৰণৰ বহু জল্পনা-কল্পনা, চিন্তা-চৰ্চা নানা মহলত হৈ আহিছে৷ কবি সাহিত্যিক সকলে সমগ্ৰ বিশ্বৰ সৌন্দৰ্যৰ আধাৰ বিচাৰি পাই আহিছে নাৰীৰ মাজত৷ শিল্পীয়ে নিজৰ তুলিকাৰে, কবিয়ে কবিতাৰ ছন্দত পুৰুষ সমাজৰ হেঁপাহ পলুৱাই যোৱাকৈ নাৰীক অংকন কৰিছে৷ অৱশ্যে ইয়াৰ বাবে প্ৰকৃতিৰ অৱদানৰ কৃতিত্ব অসীম, কাৰণ প্ৰকৃতিয়েও নাৰীকহে সৌন্দৰ্য্যৰ মূৰ্ত প্ৰতীক হিচাপে প্ৰতিষ্ঠা কৰিছে৷\nনাৰী আৰু পুৰুষৰ সৌন্দৰ্যক লৈ সমাজে নিৰ্ণয় কৰা প্ৰচলিত অৱধাৰণাৰ পৰা পুৰুষৰ দৰে নাৰীসকলেও ওলাই আহিছে৷ যদিও নাৰীৰ মনৰ দৰেই, নাৰীৰ ভাল লগা-নলগা বিষয়টো বৰ ৰহস্যময় আৰু জটিল৷ বিশেষকৈ পুৰুষৰ প্ৰতি আকৰ্ষিত হোৱাৰ ক্ষেত্ৰত বাহ্যিক আৰু মানসিক এই দুয়োবিধ সৌন্দৰ্যৰ সমন্বয়ৰ কামনা কৰে যদিও দূৰ্ভাগ্যজনকভাবে ইয়াৰ কোনো আদৰ্শভিত্তিক মান নাই৷\nসামাজিক বাস্তৱতাৰ বাবে নাৰীয়ে নিজৰ মনৰ কথা প্ৰকাশ কৰিব পৰা নাছিল বা কৰিব বিচৰা নাছিল, সেয়ে ইমান দিনে পুৰুষৰ সৌন্দৰ্যৰ বিষয়ে নাৰী মনৰ ধাৰণাৰ কথা জনাৰ কোনো অৱকাশ নাছিল৷ কিন্তু তাৰ পিছতো বৰ্তমানৰ নাৰীসকলে বহু বিষয়ত, যিবোৰ এটা সময়ত নাৰীৰ বাবে নিষিদ্ধ বিষয়বস্তু হিচাপে গণ্য কৰা হৈছিল, এনেধৰণৰ বহুতো কথা খোলামেলাভাৱে আৰু যথেষ্ট ইতিবাচক দৃষ্টিভংগীসহ আলোচনা কৰাৰ উপৰিও নিজা বক্তব্য ৰাখিবলৈ লৈছে৷\nকিন্তু পুৰুষৰ প্ৰকৃত সৌন্দৰ্য কি?\nগল্প, কবিতা বা সাহিত্যত এজন পুৰুষৰ দৃষ্টিত নাৰীৰ সৌন্দৰ্যৰ বৰ্ণনা নানানভাৱে কৰা হৈছে৷ কিন্তু ইয়াৰ বিপৰীতে অৰ্থাৎ নাৰীৰ চকুত পুৰুষৰ আকৰ্ষণীয় দিশবোৰৰ ব্যাখ্যা এতিয়াও অহা নাই বা আহিলেও খুবেই কম৷ সেইবুলি ইয়াৰ অৰ্থ এইটো নহয় যে, পুৰুষক নিৰ্বাচন কৰাৰ ক্ষেত্ৰত নাৰীসকলৰ কোনো পছন্দ-অপছন্দ বুলি কথা এটা নাই৷ নিশ্চয় আছে কিন্তু সেয়া নিশ্চিত ভাবে প্ৰতি গৰাকী নাৰীৰ পছন্দ বিভিন্ন৷\nনাৰী জীৱনৰ বাস্তৱতা, মনোজগত আৰু আত্মমূল্যায়নৰ দ্বাৰা পুৰুষ সম্পৰ্কীয় নিজস্ব অভিজ্ঞতা আৰু অনুভূতিৰ পম খেদি প্ৰচলিত সামাজিক কাঠামোৰ বিপৰীতে নাৰীমনৰ কিছু গোপনীয় তথ্য আৰু সত্য হৃদয়ংগম কৰিবলৈ এক প্ৰয়াস কৰা হৈছে৷ পুৰুষৰ প্ৰতি যেতিয়া এগৰাকী নাৰীয়ে দৃষ্টি নিক্ষেপ কৰে পোন প্ৰথমতে পুৰুষৰ কিছু গুণৰ কথা উল্লেখ কৰা হৈছে যিবোৰে সাধাৰণতে নাৰীক আকৃষ্ট কৰে৷\nইতিহাস, ধৰ্ম-গ্ৰন্থসমূহত পুৰুষ সম্পৰ্কে বৰ্ণনা আছিল যে পুৰুষ মানেই সুঠাম দেহ-শক্তিশালী-সাহসী ইত্যাদি, ঠিক যিদৰে নাৰীক অবলা আৰু সৌন্দৰ্যৰ ক্ষেত্ৰতো কেৱল বাহ্যিক দিশটোৰ বিষয়ে বৰ্ণনা কৰা হৈছিল৷\nঅতীজৰে পৰা নাৰী বীৰপুৰুষৰ প্ৰতি আকৰ্ষিত হৈ আহিছে৷ সেয়া ৰামায়ণৰ শ্ৰীৰাম, লক্ষ্মণৰ পৰা মহাভাৰতৰ শ্ৰীকৃষ্ণ, অৰ্জুন আদিৰ প্ৰতি নাৰী জাতি আকৰ্ষিত হৈ আহিছে৷ ইতিহাসৰ এই খ্যাতিমান বীৰ সকল পৌৰুষৰ প্ৰতীক বা প্ৰতিনিধি আছিল৷ খ্যাতি সকলোৰে বাবে কাংক্ষিত বিষয়! কিন্তু সেইবুলি সকলোৱে জনপ্ৰিয় তাৰকা হ’ব লাগিব, তেনেকুৱাও নহয়৷ কিন্তু তাৰ পিছতো যিসকল পুৰুষ সামাজিকভাৱে জনপ্ৰিয় বা কোনো এটা বিষয় পাৰদৰ্শিতা বা খ্যাতি অৰ্জন কৰে, সেই সকল পুৰুষৰ নাম নাৰীৰ পছন্দ তালিকাত শীৰ্ষস্থানত অৱস্থান কৰে৷\nসৌন্দৰ্য এটা নান্দনিক বিষয় যদিহে আপুনি তাক উপভোগ্য কৰি তোলাৰ উপস্থাপনা বুজিবলৈ সক্ষম হয়৷ প্ৰকৃততে যিকোনো বিষয় বা বস্তুৰ সৌন্দৰ্য নিৰ্ভৰ কৰে প্ৰাসংগিকতাৰ ওপৰত৷\nএজন পুৰুষক কেতিয়া ধুনীয়া বা সুন্দৰ বুলি কোৱা হ’ব! ’ছিক্স পেক বডী’ নে ’ছিক্স ফিট হাইট’! বিশ্বায়নৰ পুঁজিবাদী তত্ত্ব‌ই যিদৰে নাৰীৰ সৌন্দৰ্যৰ সংজ্ঞা নিৰ্ধাৰণ কৰিছে, একেদৰেই পুৰুষৰ সৌন্দৰ্যৰ সংজ্ঞাও নিয়ন্ত্ৰণ কৰিছে৷ এই সৌন্দৰ্যৰ প্ৰতি আকৰ্ষিত হোৱাৰ ফলত আজি কালি চহৰে নগৰে গঢ়ি উঠিছে জিমবোৰ৷ পুৰুষসুলভ সুঠাম দেহৰ অধিকাৰী হোৱাৰ প্ৰয়াসেৰে উঠি পৰি লাগিছে আজিৰ তৰুণ প্ৰজন্ম৷\nতেতিয়া হ’লে যিজন যুৱক বা পুৰুষৰ ’ছিক্স পেক’ নাই সেইজনক সুন্দৰ বুলি গণ্য কৰা নহ’ব নেকি? ’ছিক্স ফিট হাইট’ নথকা, মূৰত চুলি যাৰ কম- সেইজনক সৌন্দৰ্যৰ এই প্ৰতিযোগিতাত পৰাজিত বুলি বিবেচনা কৰা হ’ব নেকি? আচলতে পুৰুষৰ সৌন্দৰ্য কি বা কেনেকুৱা, এজন পুৰুষ কিদৰে সুন্দৰ হ’ব পাৰে? এই প্ৰশ্নৰ উত্তৰ স্বৰূপে, পুৰুষৰ যে পুৰুষসুলভ সৌন্দৰ্যক লৈ আমি কথা পাতোঁ সেইয়া প্ৰকৃততে কি?\nপ্ৰত্যেক মানুহে নিজক অইনৰ ওচৰত আকৰ্ষণীয় কৰি তুলিব বিচাৰে৷ কিন্তু আমাৰ বহুতৰে ধাৰণা, নিজক আকৰ্ষণীয় কৰি ৰখাৰ বিষয়টো কেৱল নাৰীসকলৰ ক্ষেত্ৰত প্ৰযোজ্য৷ কিন্তু এইটো সম্পূৰ্ণ ভুল ধাৰণা৷ বৰ্তমানৰ পুৰুষ সকলো অতি সৌন্দৰ্য সচেতন৷ বেছিভাগ পুৰুষে নিজক ব্যতিক্ৰমীভাবে উপস্থাপন কৰি নাৰী দৃষ্টি আকৰ্ষণ কৰিবলৈ নিজৰ যত্ন লবলৈ লৈছে৷ সকলোৱে নিজৰ ব্যক্তিত্বক বিশেষভাৱে উপস্থাপন কৰিবলৈ বিচৰাটো স্বাভাৱিক৷\nসুখী জীৱন প্ৰত্যেক মহিলাৰ বাবে কাম্য৷ বিশেষকৈ আৰ্থিক নিৰাপত্তা নাথাকিলে, মহিলাৰ মনৰ মানুহ হৈ উঠা বৰ কঠিন৷ এটা কথাৰ ওপৰত কাৰো দ্বিমত থকা উচিত নহ’ব যে, বেছিভাগ মহিলাই বিলাসবহুল জীৱনযাপন পছন্দ কৰে আৰু সেইবাবেই আঢ্যৱন্ত পুৰুষ সদায় মহিলাৰ প্ৰথম পছন্দ৷ তাৰ পিছতো নাৰীৰ বাবে পুৰুষৰ কিছু আকৰ্ষণীয় বিষয় আছে৷\nপুৰুষৰ কিছু অদ্ভুত বিষয় আছে, যিবোৰ নাৰীৰ ওচৰত অধিক আকৰ্ষণীয়৷ কিন্তু বহুতো পুৰুষে এই কথাবোৰ বুজি নাপায় আৰু জানিব‌ও নিবিচাৰে৷ সৰহভাগ পুৰুষৰ ধাৰণা, নাৰীৰ ওচৰত আকৰ্ষণীয় হ’বলৈ হলে বিত্তবান হ’ব লাগিব৷ আৰু বহুতেই ভাবে যে নাৰীৰ দৃষ্টি আকৰ্ষণ কৰিবলৈ হ’লে দেখনিয়াৰ হ’ব লাগিব৷ সুন্দৰ চেহেৰা, টকা প‌ইচাৰে নাৰী হৃদয় জয় কৰা কেতিয়াও সম্ভৱ নহয় যদিহে কিছু সাধাৰণ গুণ পুৰুষৰ মাজত উপস্থিত নাথাকে৷\nপুৰুষৰ সৌন্দৰ্য হৈছে এক প্ৰকাৰৰ মানুহৰ মাজত পৰিলক্ষিত এক বৈশিষ্ট্যৰ সমাহাৰ৷ পুৰুষ প্ৰাকৃতিকভাবে দৃঢ় আৰু শক্তিশালী৷ এই শক্তিয়ে পুৰুষক দিছে সমগ্ৰ অন্যায়ৰ বিৰুদ্ধে থিয় হোৱাৰ প্ৰতিবাদী সাহস৷ নিজৰ লগতে অন্য লোকৰ স’তে অস্তিত্ব ৰক্ষাৰ ক্ষমতা, মূলত: এই ৰক্ষণাত্মক অভিবৃত্তিয়েই হৈছে পুৰুষসুলভ সৌন্দৰ্য৷\nজিম বা ব্যায়ামৰ ফলত পুৰুষে আয়ত্ত কৰা যি সৌন্দৰ্য সেইয়া মূলত: শাৰীৰিক সৌন্দৰ্য৷ কিন্তু পুৰুষসূলভ সৌন্দৰ্য লুকাই থাকে পুৰুষৰ সাহসিকতা আৰু শক্তিমত্তাৰ মাজত আৰু এই কথা আজিৰ সমাজৰ এগৰাকী নাৰীৰ বাহিৰে কোনোৱেই ভালদৰে বুজি নাপায়৷ এই ক্ষেত্ৰত বহুতৰ মনত প্ৰশ্নৰ উদ্ৰেক হ’ব পাৰে, যে জিমলৈ গৈ অৰ্জন কৰা শাৰীৰিক সৌষ্ঠৱৰ কোনো মূল্য নাই নেকি! অৱশ্যেই আছে৷\nকিছুমানৰ বাবে পুৰুষৰ ওখ, চাপৰ, ক’লা বা বগা যিয়েই নহ‌ওক কিয় যদি তেখেতৰ শৰীৰৰ ফিটনেছ সম্পৰ্কে যত্নৱান হয় আৰু নিজকে ফেশ্বনেবল বুলি উপস্থাপন কৰিব পাৰিলেহে তেওঁলোকৰ প্ৰতি আকৃষ্ট হয়৷ কিন্তু তাৰ পিছতো এগৰাকী পুৰুষ তেতিয়াহে সুন্দৰ বুলি বিবেচিত হ’ব যেতিয়া তেওঁৰ মানসিকতা হ’ব ধনাত্মক প্ৰকৃতিৰ৷ যিগৰাকী পুৰুষে নিজৰ লগতে নিজৰ আশপাশে থকা সকলোকে সন্মান কৰিব, য’ত ত’ত নিজৰ শক্তি প্ৰদৰ্শন নকৰিব, বৰং অন্যায়ৰ বিৰুদ্ধে নিজৰ শক্তি প্ৰয়োগ কৰিব! তেওঁৰ সাহসিকতা দেখি মানুহ উদ্বুদ্ধ হ’ব আৰু তেতিয়াহে সুন্দৰ হ’ব! অকল আকৰ্ষণীয় শৰীৰ বনালেই সুন্দৰ হ’ব নোৱাৰি৷ বৰং সৌন্দৰ্য থাকে এজন পুৰুষৰ দৈনন্দিন জীৱনত সকলোৰে স’তে কৰা সুন্দৰ ব্যবহাৰত৷\nতাৰ পিছতো সৰহভাগ নাৰীৰ বাবে পুৰুষৰ সৌন্দৰ্য মানে মানুহজনৰ পৰিচ্ছন্নতা, সেইয়া শাৰীৰিক আৰু মানসিক দুয়োটা ক্ষেত্ৰত প্ৰযোজ্য৷\nবহুক্ষেত্ৰত দেখা যায় যে চেহেৰা পাতিত দেখনিয়াৰ পুৰুষ এজন হয়তো আপাত: দৃষ্টিত সকলো নাৰীৰ বাবে কাম্য হ’ব পাৰে কিন্তু নাৰীৰ বাবে শৰীৰ আৰু মন দুয়োটাৰে পৰিচ্ছন্নতাই এক ধৰণৰ সৌন্দৰ্য৷\nকিছুমান নাৰীৰ অদ্ভুত পছন্দ আছে যেনে কিছু মহিলাই কেঁচা-পকা চুলিৰ পুৰুষক পছন্দ কৰে৷ কিছুমানৰ বাবে চুলি নথকা তপা হলেও সমস্যা নাই কিন্তু তপা মূৰটোৰ তালুখন চিকচিকিয়া অৰ্থাৎ ফু মাৰি ভাত খাব পৰা হ’ব লাগিব৷ কিছু মহিলাই আকৌ এনেধৰণৰ পুৰুষক পছন্দ কৰে যিজন বাহ্যিকভাৱে কিছু পৰিমাণে বিশৃংখল কিন্তু মনৰ ফালৰ পৰা নিয়ন্ত্ৰিত প্ৰকৃতিৰ৷\nকিছু নাৰীয়ে আকৌ খুব গতানুগতিক ধৰণৰ পুৰুষক পছন্দ নকৰে৷ পুৰুষৰ প্ৰতি নাৰীৰ পছন্দৰ পৰিসৰ আগতকৈ বহুগুণে বিস্তাৰ কৰিছে৷ এইক্ষেত্ৰত চলচ্চিত্ৰ, বৈদ্যুতিন আৰু সামাজিক মাধ্যমে এক বিশেষ ধৰণৰ ভূমিকা গ্ৰহণ কৰিছে৷\nনিজৰ লগতে নাৰীক কেৰিয়াৰ সম্পৰ্কে উৎসাহ যোগোৱা তথা নাৰীৰ কেৰিয়াৰক গুৰুত্ব দিব জনা পুৰুষসকলক অধিক দায়িত্বশীল বুলি ভাবে আৰু পছন্দ কৰে৷\nযিসকল পুৰুষ নিজৰ ভৱিষ্যৎ পৰিকল্পনাৰ বিষয়ে সতৰ্ক থাকে নাৰীয়ে সেইধৰণৰ পুৰুষক পছন্দ কৰে৷ সেয়েহে মনৰ জোখেৰে মানুহজনী পাবলৈ হ’লে নিজৰ কেৰিয়াৰ সম্পৰ্কে সচেতন হ‌ওক৷\nকিছু নাৰীয়ে সৃজনশীল, আত্মবিশ্বাসী লগতে শাৰীৰিক সামৰ্থ্য তথা বচনভঙ্গী সম্পৰ্কে সচেতন পুৰুষক পছন্দ কৰে৷ পুৰুষৰ প্ৰতি আকৰ্ষণ বোধ কৰিবলৈ বেছিভাগ নাৰীয়ে পৰিষ্কাৰ পৰিচ্ছন্নতা, সাজপাৰৰ ৰুচিবোধ, মাৰ্জিত আচৰণ আৰু কথা বতৰা মাজত পৰিলক্ষিত চেন্স অব হিউমাৰ অৰ্থাৎ ৰসবোধক বেছি গুৰুত্ব দিয়ে৷\nপ্ৰচলিত ধাৰণা অনুসৰি প্ৰাণ খুলি হাঁহিব জনা মানুহবোৰক বিশাল হৃদয়ৰ অধিকৰী হিচাপে গণ্য কৰা হয়৷ আকৌ প্ৰতিটো কথাতে কাৰণে-অকাৰণে হঁহা মানুহৰ ৰসবোধ যে খুব সূক্ষ্ম নহয় এইয়া সকলোৱেই জানে৷ নাৰীয়ে পুৰুষৰ হাঁহিৰ আধিক্য সহজভাৱে নলয় অৰ্থাৎ এই ধৰণৰ পুৰুষক চেলেপু বুলি ধাৰণা কৰে৷\nকিন্তু ৰসবোধ নথকা পুৰুষৰ প্ৰতি সাধাৰণতে নাৰী কেতিয়াও আকৃষ্ট নহয়৷ আচলতে ৰসবোধক বুদ্ধিমত্তাৰ নিদৰ্শন হিচাপে গণ্য কৰে নাৰীয়ে! নাৰীয়ে পুৰুষৰ কথা বতৰাৰ মাজত বুদ্ধিমত্তা বিচাৰে৷ অকল এয়েই নহয়, চেন্স অব হিউমাৰ নাথাকিলে নাৰীৰ মন নগলে৷ যি কোনো প্ৰশ্নৰ বুদ্ধিদীপ্ত উত্তৰে নাৰীক বৰ সহজে আকৰ্ষণ কৰে৷ তদুপৰি যিসকল পুৰুষৰ হাঁহি বেচ আন্তৰিক তথা প্ৰাণোচ্ছল তেনেবোৰ পুৰুষক নাৰীয়ে অধিক পছন্দ কৰে৷ পুৰুষৰ এটা প্ৰাণোজ্জ্বল হাঁহিয়ে নাৰীক প্ৰেমত পেলাবলৈ এক অমোঘ অস্ত্ৰ হিচাপে কাম কৰে৷ প্ৰয়োজনতকৈ বেছি গহীন অথবা কাৰণে অকাৰণে হাঁহি থকা পুৰুষক নাৰীয়ে বৰ এটা পছন্দ নকৰে৷ পৰিমিত সুন্দৰ হাঁহিৰ গৰাকী যিকোনো পুৰুষে নাৰীৰ মন জয় কৰিবলৈ সক্ষম হয়৷\nতদুপৰি পুৰুষ গৰাকী কিমান সপ্ৰতিভ, অইনক সন্মান জনায় বা কিমান প্ৰাণৱন্ত এই সকলোবোৰৰ এক বিশেষ ভূমিকা থাকে৷ সকলোৰে উৰ্দ্ধত পুৰুষৰ সুন্দৰ মানসিকতাক নাৰী সকলে মুখ্য বুলি গণ্য কৰা দেখা যায়৷\nঅধিক সংখ্যক নাৰীৰ বাবে পুৰুষৰ উচ্চতা আৰু কণ্ঠস্বৰৰ প্ৰতি এক বিশেষ আকৰ্ষণ থাকে৷ তদুপৰি পোছাকৰ স’তে সামঞ্জস্য ৰাখি কি ধৰণৰ জোতা পিন্ধিছে, তাৰপৰাও পুৰুষৰ ৰুচি তথা ব্যক্তিত্বৰ উমান লোৱাৰ চেষ্টা কৰা দেখা যায়৷ বেছিভাগ নাৰীয়ে পুৰুষৰ মাজত থকা “কেয়াৰিং মেণ্টালিটি“ক বেছি জৰুৰী হিচাপে গণ্য কৰা দেখা যায়৷ যি পুৰুষে নাৰী সংগীৰ সৰু সৰু কথাবোৰৰ যত্ন লয় নাৰীৰ বাবে তেনে পুৰুষতকৈ আকৰ্ষণীয় আৰু আবেদনময় আৰু একোৱেই হ’ব নোৱাৰে৷\nআন কিছু সংখ্যক নাৰীয়ে এজন পুৰুষৰ বাহ্যিক সামৰ্থ্য আৰু সৌন্দৰ্য্যৰ উপৰিও তেখেতৰ কথাবাৰ্তাৰ ধৰণ, দায়িত্বশীলতা, সমাজ তথা বিশ্বৰ প্ৰতি থকা দৃষ্টিভঙ্গী আৰু মানুহৰ প্ৰতি থকা সন্মানবোধক বেছি গুৰুত্ব দিয়ে৷\nপুৰুষৰ সৌন্দৰ্যৰ ওপৰত, সমাজত প্ৰচলিত কিছুমান সংজ্ঞা আছে যেনে “টল-ডাৰ্ক-এণ্ড হেণ্ডচাম“, এই বিষয়বোৰো সকলো নাৰীৰ বাবে গ্ৰহণযোগ্য নহয়৷ এই ধৰণৰ ধ্যান-ধাৰণাসমূহ এতিয়া আৰু নাই৷ এটা আশাব্যঞ্জক কথা এই যে আজিৰ নাৰীয়ে এই বিষয়ে মুক্তভাৱে কথা পাতিবলৈ আৰু নিজৰ পছন্দ-অপছন্দ সম্পৰ্কে কথা পাতিবলৈ লৈছে৷\nএজন পুৰুষ নাৰীৰ পছন্দযোগ্য হোৱাৰ ক্ষেত্ৰত মুঠ তিনিটা বিষয় বৰ গুৰুত্বপূৰ্ণ, প্ৰথম হৈছে পুৰুষৰ কণ্ঠ তথা বচনভংগী দ্বিতীয়তে কথা কোৱাৰ বিষয়বস্তু তথা বিষয়ৰ গভীৰতা আৰু তৃতীয়তে কিছুমান সাধাৰণ চলা ফুৰাৰ আদব কায়দা৷ যেনে খোৱাৰ সময়ত কোনো ধৰণৰ শব্দ নকৰা, নাকৰ ভিতৰত আঙুলিৰে ৰুকি ৰুকি শুকান শেঙুণ বিচাৰি চলাথ নকৰা৷\nএটা অপ্ৰিয় সত্য এই যে সাধাৰণতে নাৰীৰ সুন্দৰ চেহেৰা দেখিয়েই অধিকাংশ পুৰুষ প্ৰেমত পৰে! কিন্তু নাৰীয়ে ইমান সহজে কোনো পুৰুষৰ প্ৰেমত নপৰে৷ নাৰীয়ে পুৰুষৰ মাজত বহুতো কিবাকিবি সন্ধান কৰে৷ যদি তালে মানে মিলি যায় তেতিয়াহে প্ৰেমত পৰে! বহুতো পুৰুষে ভাবে বছ টকা থাকিলেই নাৰীয়ে তেখেতক পছন্দ কৰিব, কিন্তু এইয়া সত্য নহয়৷ কিছু সৰু সৰু বিষয় আছে যিবোৰ নাৰীয়ে প্ৰথম দেখাৰ পৰাই পুৰুষৰ মাজত বিচাৰি ফুৰে৷\nযিকোনো নাৰীৰ শিক্ষা, সচেতনতা অথবা নাৰীৰ স্বাধীনভাবে মত প্ৰকাশৰ সুযোগ থকা বা নথকাৰ স্থিতি আদিৰ দ্বাৰা এগৰাকী নাৰীৰ ব্যক্তিত্ব গঢ় লৈ উঠে গতিকে এই বিশেষ পৃষ্ঠভূমিৰ পৰা ওলাই অহা নাৰীসকলৰ ৰুচিবোধ বেলেগ বেলেগ হোৱাটো স্বাভাৱিক৷ গতিকে পুৰুষ সম্পৰ্কে বয়স-ভেদে প্ৰতিগৰাকী নাৰীৰ সৌন্দৰ্যবোধ, দৃষ্টিকোণ আদি বৈচিত্ৰ্যময় হোৱাটো নিতান্তই স্বাভাৱিক কথা৷ কম বয়সীয়া নাৰীৰ প্ৰতি থকা পুৰুষৰ দুৰ্বলতাৰ বিপৰীতে নাৰীয়ে সাধাৰণতে নিজতকৈ বেছি বয়সৰ পুৰুষক পছন্দ কৰে৷ কাৰণ এইসকল পুৰুষ পৰ্যাপ্ত অৰ্থ উপাৰ্জনকাৰী আৰু লগতে জীৱন সম্পৰ্কে যথেষ্ট অভিজ্ঞ বুলি নিৰ্ভৰশীল সংগী হ’ব বুলি বিবেচনা কৰে৷ এই ধৰণৰ মানসিকতাক নাৰী গৱেষকসকলে ‘জৰ্জ ক্লুনী এফেক্ট’ নাম দিছে৷ হলিউডৰ বিখ্যাত অভিনেতা জৰ্জ ক্লুনীয়ে ষাঠিবছৰ বয়স অতিক্ৰম কৰাৰ পিছতো, নিজতকৈ বহু কম বয়সীয়া যুৱতীৰ স’তে প্ৰেম কৰি বিবাহ কৰা বাবে গবেষকসকলে এই নাম দিছে৷\nআমাৰ দেশত পুৰুষে নিজৰ শক্তিমত্তা দেখুৱাবলৈ বাটে পথে কাজিয়া কৰা বা ছোৱালী জোকোৱা আদি ঋণাত্মক আচৰণ কৰে আৰু এইধৰণৰ হীন মানসিকতা সম্পন্ন এজন পুৰুষক নাৰীয়ে কেতিয়াও সুন্দৰ বুলি গণ্য কৰিব নোৱাৰে৷\nপোছাক-পৰিচ্ছদৰ নিৰ্বাচনৰ ক্ষেত্ৰত নাৰী পুৰুষতকৈ বহু আগবঢ়া পুৰুষৰ বাবে এইয়া ব্যক্তিগত স্বাচ্ছন্দ্য আৰু অন্যটো হৈছে পৰিবেশগত স্বাচ্ছন্দ্য৷ পুৰুষৰ সাজ-পোছাকো এনে হোৱা উচিত যাতে আপোনাৰ আশে পাশে থকা মানুহক দৃষ্টিত বিৰক্তিৰ সৃষ্টি নকৰে৷ এই ধৰক কোনো ব্যক্তিবিশেষে যদি ধ্ৰুপদী সংগীতৰ অনুষ্ঠানলৈ গোলাপী ৰঙৰ শ্বাৰ্ট আৰু বেঙুনীয়া ৰঙৰ পেণ্ট পিন্ধি যায়, সেইয়া নিশ্চয় পৰিৱেশ সাপেক্ষ নহ’ব৷ কিন্তু ডিস্কো পাৰ্টিত এইধৰণৰ সাজ নিশ্চয় পিন্ধিব পাৰি৷ এই ধৰণৰ চেতনাবোধ নথকা পুৰুষ সকল নাৰীৰ পুতৌৰহে পাত্ৰ৷ পুৰুষৰ সাজ পোছাক খুব দামী হোৱাৰ প্ৰয়োজন নাই, কিন্তু ৰুচিসন্মত হোৱা উচিত৷ ৰুচিসম্মতভাৱে সাজ-পোছাক পৰিধান কৰা পুৰুষৰ প্ৰতি সহজে আকৃষ্ট হয় নাৰীসকল৷ সাজ-পোছাকৰ মাজত ৰুচিবোধ আৰু ফেশ্বন, দুয়োটাই যদি উপস্থিত থাকে তেনেহলে নাৰী অধিক আকৰ্ষিত হয়৷ যেনে বগা চাৰ্টৰ সতে ডীপ কালাৰৰ পেণ্ট পিন্ধা পুৰুষৰ সৌন্দৰ্য নাৰীৰ ওচৰত বহু বেছি আকৰ্ষণীয় কৰি তোলে৷ দীঘল হাতৰ চোলা কিলাকুটিলৈ কোচাই ললে নাৰীৰ দৃষ্টি আকৰ্ষণ হয়৷ তদুপৰি নাৰীয়ে পুৰুষৰ মাজত এক আবেদনময় সৌন্দৰ্য বিচাৰি পায় আৰু তেনে পুৰুষ অইন দহজনতকৈ বেলেগ বুলি প্ৰতিপন্ন হয়৷\nপুৰুষৰ সৌন্দৰ্যক লৈ আমাৰ সমাজত কিছুমান ভ্ৰান্তিমূলক ধাৰণা আছে৷ চিগাৰেট খোৱা বা মদ খাই বৰ মতা দেখুৱাই ফুৰা আদি যে কোনো পুৰুষালি আচৰণ নহয় এই কথা সমাজৰ লগতে নাৰী সকলেও বুজিবলৈ শিকিছে৷\nনাৰীয়ে সেইগৰাকী পুৰুষক সুন্দৰ দেখে, যিগৰাকী পুৰুষে নাৰীক আয়ত্ত নকৰে কিন্তু জয় কৰিব জানে৷ আত্মবিশ্বাসী পুৰুষসকলক নাৰীয়ে বহু বেছি পছন্দ কৰে৷ পুৰুষৰ কথা পতাৰ ধৰণ দেখিয়েই বুজিব পাৰে পুৰুষ গৰাকী কিমান আত্মবিশ্বাসী৷ আনহাতে অত্যধিক আত্মবিশ্বাসী পুৰুষক নাৰীয়ে নিৰ্ভৰযোগ্য বুলি নাভাবে সেয়ে তেনে পুৰুষৰ পৰা আঁতৰিহে ফুৰে৷\nঅতি বেছি সুদৰ্শন পুৰুষ সকল বৰ আত্মকেন্দ্ৰিক, নিজকলৈ অধিক সচেতন আৰু অহংকাৰী প্ৰকৃতিৰ হয়৷ কিন্তু নাৰীয়ে বিচাৰে যে তেওঁৰ সঙ্গী পুৰুষগৰাকী তেওঁৰ ওচৰত নমনীয় হৈ থাকক, তেওঁক যেন বিশেষভাৱে গুৰুত্ব দিয়ক, অকল নিজৰ অহমিকাক নহয়৷\nপুৰুষৰ দৈহিক ভংগিমাৰ ভাষা বা বডী লেংগুৱেজ হৈছে পুৰুষ মনৰ আইনা আৰু আইনাৰ স’তে অতি নিবিড় সম্পৰ্ক থকা যিকোনো নাৰীয়ে এই ভাষা বুজিবলৈ এপলকো নালাগে আৰু এই কথা নতুনকৈ কোৱা নিষ্প্ৰয়োজন৷\nআশেপাশে থকা মানুহৰ স’তে কৰা ব্যৱহাৰ লক্ষ্য কৰি নাৰীয়ে এজন পুৰুষৰ মানসিকতাৰ উমান লয়৷ সাধাৰণভাৱে যি কোনো অপৰিচিত পুৰুষৰফালে চালে নাৰীয়ে পুৰুষৰ দৃষ্টিৰ ওপৰত নজৰ দিয়ে৷ কোনজন পুৰুষৰ দৃষ্টি কোন ফালে নিৱদ্ধ হৈ আছে, সেইটোৰ প্ৰতিও নাৰীৰ চোকা নজৰ থাকে৷ পুৰুষৰ নজৰৰ ওপৰত নজৰ ৰাখি নাৰীয়ে পুৰুষৰ মানসিকতাক অনুধাৱন কৰিবলৈ সক্ষম হয়৷ এগৰাকী পুৰুষে তেখেতৰ আশে-পাশে থকা মানুহৰ পথে বা বন্ধুবৰ্গৰ পথে কিধৰণৰ ব্যবহাৰ কৰিছে অথবা কোন মানুহৰ স’তে মিলামিছা কৰিছে বা কাৰ স’তে কিদৰে কথা কৈছে— সেইটো পুৰুষৰ মানসিকতাৰ এক বিৰাট পৰিচায়ক৷\nনাৰীয়ে দীৰ্ঘদেহী পুৰুষ পছন্দ কৰে সচা, কিন্তু উচ্চতাই শেষ কথা নহয়৷ গুৰুত্বপূৰ্ণ কথাটো হৈছে এগৰাকী পুৰুষে নিজক কিদৰে উপস্থাপন কৰিছে৷ আচল কথাটো হ’ল নাৰীয়ে অনুধাৱন কৰিব বিচাৰে যে এজন পুৰুষে নিজৰ যত্ন ল‌ওঁতে সফলভাৱে থাকিব পাৰিছেনে নাই৷ নাৰীয়ে ভাবে, যি পুৰুষে নিজে নিজৰ যত্ন ল’ব নোৱাৰে বা নাজানে, তেওঁনো মোৰ কি যত্ন ল’ব?\nকিছু পুৰুষসূলভ গুণে নাৰীক আকৰ্ষণ কৰে, পুৰুষৰ প্ৰতি দুৰ্বল কৰি তোলে৷ সেইয়া কিন্তু সকলো সময়তে উচ্চতা, গাৰ বৰণ বা বাহ্যিক সৌন্দৰ্য নহয়৷ কাংক্ষিত পুৰুষৰ মাজত আৰু বহু কিবাকিবি আশা কৰে আৰু বিষয়টো সম্পূৰ্ণৰূপে মনো-দৈহিক৷ দৈহিকৰ কথাতো আছেই, তদুপৰি থাকিব লাগিব আবেগ-অনুভূতিও৷\nবহল কান্ধৰ পুৰুষৰ মাজত নাৰীয়ে নিৰাপত্তা আৰু উষ্ণতা বিচাৰি পায়৷ অধিকাংশ নাৰীয়ে বহল কান্ধ বিশিষ্ট পুৰুষক বেছি পছন্দ কৰে৷ সাধাৰণতে নাৰীয়ে পুৰুষক নিজৰ মানসিক অৱলম্বন হিচাপে পাবলৈ আকাংক্ষা কৰে৷ এজন বহল কান্ধৰ পুৰুষে মহিলাৰ নিৰ্ভৰশীলতাৰ এই ভাৱনাক আৰু বেছি মজবুত কৰি তোলে৷ নাৰীৰ অৱচেতন মনে পুৰুষৰ বহল কান্ধৰ যোগেদি নিজকে সুৰক্ষিত অনুভৱ কৰে৷\nসৰহ ভাগ নাৰীৰ বাবে আদৰ্শ পুৰুষ হৈছে তেখেতৰ পিতৃ, কাৰণ পিতৃৰ যত্নশীল পৰশত জীপাল হৈ উঠে নাৰীৰ আত্মবিশ্বাস আৰু গঢ়ি উঠে নিৰ্ভৰশীলতা৷ সেয়ে নাৰীয়ে যিকোনো পুৰুষৰ স’তে প্ৰেমত পৰাৰ আগে ভাগে সংগী পুৰুষৰ মাজত প্ৰথমেই নিজৰ পিতৃৰ দৰে এজন দায়িত্বশীল আৰু যত্নবান পুৰুষৰ সন্ধান কৰে৷\nনাৰীয়ে প্ৰচুৰ মহিলা বন্ধু থকা পুৰুষক সাধাৰণতে জীৱনসংগী কৰাৰ ক্ষেত্ৰত এৰাই চলিব বিচাৰে৷ আচলতে সৰহভাগ মহিলাই বিচাৰে, তেখেতৰ সংগী মাথোঁঁঁঁ তেখেতৰ প্ৰতিহে আকৃষ্ট হৈ থাকিব আৰু অইন কোনো মহিলাক মনৰ মন্দিৰত ঠাই নিদিব৷\nনিতৌ বাটে-ঘাটে অহা যোৱা কৰোঁতে অজস্ৰ অচিনাকি পুৰুষৰ স’তে দেখা সাক্ষাৎ হয় নাৰীৰ৷ তাৰ মাজতে কোনোবা কোনোবাই কিছুমান বিশেষ কাৰণৰ বাবে নাৰীৰ দৃষ্টি আকৰ্ষণ কৰিবলৈ সক্ষম হয়৷ লুকাই চুৰকৈ হ‌উক বা, পোনপটীয়াকৈয়েই হ‌উক— তেতিয়া সেই পুৰুষক নোচোৱাকৈ থাকিব নোৱাৰে৷ কিন্তু নাৰীয়ে যেতিয়া কোনো পুৰুষৰ প্ৰতি দৃষ্টি নিক্ষেপ কৰে তেতিয়া আচলতে পুৰুষৰ মাজত থকা কোনবোৰ দিশৰ প্ৰতি নজৰ দিয়ে?\n*পুৰুষ সকল উপকৃত হ’ব পৰাকৈ, সকলো পুৰুষৰ জ্ঞানাৰ্থে কিছুমান নাৰীৰ ঈপ্সিত পুৰুষৰ আকৰ্ষণীয় শাৰীৰিক সৌন্দৰ্য্য আৰু ব্যক্তিত্বৰ তালিকা এখন আগবঢ়োৱা হ’ল, মন কৰক:\nপুৰুষে চশমা পিন্ধিলে বেছি বুদ্ধিদীপ্ত, সৰল আৰু আবেদনময় হৈ উঠে, সেইবাবে চশমা পিন্ধা পুৰুষৰ প্ৰতি নাৰীৰ আকৰ্ষণ সদায় বেছি৷ চশমাৰ উপৰিও দীঘল আৰু ঘন চকুৰ পতাৰ অধিকাৰী পুৰুষৰ প্ৰতি নাৰীৰ আকৰ্ষণ সদায় বেছি আৰু এই পাপৰিৰ বাবেই বেছিভাগ নাৰীয়ে প্ৰেমত পৰে৷\nগভীৰ কণ্ঠস্বৰৰ অধিকাৰী পুৰুষসকলক নাৰীয়ে গম্ভীৰ প্ৰকৃতিৰ বুলি গণ্য কৰে আৰু সেইয়ে নাৰীৰ বাবে অধিক আকৰ্ষণীয়৷\nসুন্দৰ সুবাস নিশ্চয় সকলোৰে পছন্দৰ বিষয়৷ দেহৰ দুৰ্গন্ধ নথকা পুৰুষ সকল যথেষ্ট আত্মবিশ্বাসী আৰু সাৱলীল হ’ব পাৰে৷ গতিকে পুৰুষে মৃদু সুঘ্ৰাণযুক্ত পাৰফিউম ব্যৱহাৰ কৰি নাৰীৰ নৈকট্য প্ৰাপ্তি কৰাত সফল হ’ব পাৰে৷\nদাঢ়ি-গোঁফ থকা পুৰুষ নাৰীৰ বাবে আকৰ্ষণীয় কিন্তু নিয়ন্ত্ৰণাধীন আৰু পৰিপাটিকৈ ৰখা দাঢ়িহে নাৰীৰ পছন্দ৷ আচলতে দাঢ়ি-গোঁফ থকা পুৰুষক বহু বেছি পৰিণত বুলি নাৰীয়ে গণ্য কৰে আৰু পৰিণত পুৰুষৰ প্ৰতি বেছি আকৰ্ষণ অনুভৱ কৰে৷ প্ৰকৃততে নাৰীৰ বাবে পৰিচ্ছন্নতা সকলো সময়তেই এক গুৰুত্বপূৰ্ণ বিষয়৷\nপুৰুষৰ পেশীবহুল বাহু টি-চাৰ্টৰ মাজেদি যেতিয়া জিলিকি উঠে বহুতো নাৰীৰ দৃষ্টি স্থিৰ হৈ পৰে৷ পেশীবহুল পুৰুষ, নাৰীৰ বাবে সদায়েই প্ৰিয় কিন্তু কৃত্ৰিমভাবে তৈয়াৰ কৰা অস্বাভাবিক পেশী বেছিভাগ নাৰীয়ে পছন্দ নকৰে৷\nধুনীয়া ওঁঠ অকল নাৰীৰেই আকৰ্ষণীয় হ’ব তেনে কোনো কথা নাই, পুৰুষৰ ওঁঠ দুযুৰিও নাৰীৰ বাবে আকৰ্ষণীয় আৰু মিঠা হ’ব পাৰে৷ বেছিভাগ নাৰীয়ে পাতল ওঁঠৰ অধিকাৰী পুৰুষক বেছি পছন্দ কৰে৷ ধূম্ৰপান নকৰা ওঁঠ নাৰীৰ প্ৰথম পছন্দ৷\nপুৰুষৰ হাত ভৰিৰ সৌন্দৰ্য নাৰীৰ ওচৰত এক আকৰ্ষণীয় বিষয়৷ পৰিষ্কাৰ-পৰিচ্ছন্ন আৰু নখ কাটি চিকুনাই ৰখা হাত-ভৰিৰ পুৰুষক নাৰীয়ে এক বিশেষ ভাৱে মৰ্য্যদা দিয়ে৷ অযতন মলিয়ন সাজ-পোছাক, বিশৃংখল দাঢ়ি-চুলি, দীঘল তথা মলিৰে পৰিপূৰ্ণ নখ, মোজাৰ দুৰ্গন্ধ, জধলা চাৰ্ট বা লেতেৰা জিনছ পেণ্ট পিন্ধি জহুদ মাৰ্কাৰ উদাসী কবি বা হিপ্পীৰ ভাও দিয়া দিন শেষ৷ আজিৰ যুগৰ নাৰীয়ে এইবোৰ একেবাৰেই পছন্দ নকৰে৷ নাৰীৰ মন পাবলৈ হ’লে এইবোৰ বাহুল্য আজিয়েই এৰক৷\nখুব ওখ নহলেও, বেছিভাগ নাৰীয়ে নিজতকৈ চাপৰ পুৰুষক জীৱন সঙ্গী হিচাবে পাবলৈ বাঞ্ছা নকৰে৷ একেদৰেই তপা আৰু পেটুৱা পুৰুষৰ নাম নাৰীৰ বাতিল তালিকাত প্ৰথমতেই থাকে৷ এই তিনিওটা বিষয় প্ৰত্যেক গৰাকী নাৰীয়ে প্ৰথম দৰ্শনতেই অনুধাৱন কৰে৷\nনাৰীয়ে, পুৰুষে পিন্ধা জোতাযোৰ কিমান পৰিষ্কাৰ তাৰ প্ৰতিও সজাগ দৃষ্টি ৰাখে৷ সাজ-পোছাকৰ দৰেই মানুহৰ জোতাযোৰেও ব্যাক্তি গৰাকীৰ বিষয়ে বহু কথা উন্মোচন কৰে৷ জোতাযোৰৰ পৰাই নাৰীয়ে মানুহ জনৰ পৰিষ্কাৰ-পৰিচ্ছন্নতা অথবা বৰ্তমানৰ আৰ্থিক স্থিতিৰ লগতে বহুতো কথাৰ উমান ল’ব পাৰে৷\nএজন পুৰুষ কিমান মনোযোগী শ্ৰোতা এই কথাটো যথেষ্ট গুৰুত্ব সহকাৰে বিবেচনা কৰে৷ যি পুৰুষে অইনৰ কথা শুনিবলৈ অনীহা কৰে, তেনে পুৰুষে নাৰীৰ হৃদয় কেতিয়াও জয় কৰিব নোৱাৰে কাৰণ প্ৰত্যেক গৰাকী নাৰীৰ বাবে তেওঁৰ সঙ্গীজন এক উত্তম শ্ৰোতা হোৱাটো কামনা কৰে৷\nপুৰুষ এগৰাকী কিমান খৰচী বা মিতব্যয়ী এই ধৰণৰ কথাবোৰ, শ্বপিং ম’ল আদি মাৰ্কেটত বজাৰ কৰি থকা ব্যস্ততাৰ মাজতেই এগৰাকী নাৰীয়ে বুজিবলৈ সক্ষম হয়৷ সকলো সময়তে বেছি খৰচী পুৰুষকেই যে নাৰীয়ে বেছি পছন্দ কৰিব তেনেকুৱাও নহয়৷ চাই-চিতি খৰচ কৰা পুৰুষৰ বিবেচনাবোধ বেছি বুলিহে বেছিভাগ নাৰীয়ে ধাৰণা কৰে আৰু তেনে পৰিণত পুৰুষক আন্তৰিকতাৰে পছন্দ কৰে৷\nনাৰীৰ বিচাৰ্য তালিকাৰ ভিতৰত পুৰুষৰ সৌজন্যবোধ, শিষ্টাচাৰ, বয়োজ্যেষ্ঠ লোকৰ প্ৰতি শ্ৰদ্ধা, কণ্ঠস্বৰ, কথা ক‌ওঁতে কৰা শব্দৰ উচ্চাৰণ, শব্দচয়ন, স্বৰ, স্বৰগতি ইত্যাদি বহুতো সূক্ষ্ম কথাবোৰ সন্নিৱিষ্ট হৈ আছে৷ অৱশেষত ম‌ই অপেক্ষা কৰিম সেই দিনটোলৈ যিদিনা আধুনিক নাৰীয়ে পুৰুষক লৈ সৃষ্টি কৰিব জগতৰ আটাইতকৈ সুন্দৰ আৰু প্ৰেমৰ মহাকাব্য আৰু বাজিব কেৱল প্ৰেমৰ ভৈৰৱী সুৰ৷\n« ৰং দে’ তু মহে- পৰিস্মৃতা বৰদলৈ\nপুৰুষ-কাপুৰুষ – সুনিল দত্ত »\nবহু বিৰতিৰ পাছত এটা ধুনীয়া লিখনি পঢ়িলো আপোনাৰ পৰা। ভাল লাগিল\nধন্যবাদ, সময় উলিয়াই পঢ়া বাবে।\nভাল লাগিল দাদা ৷ নাৰীৰ মন সুন্দৰকৈ বুজাবলৈ চেষ্টা কৰিলে ৷\nবহুতদিনৰ পাছত আপোনাৰ লিখনি পঢ়িবলৈ পালোঁ দাদা। বৰ ভাল লাগিল।\nদাদা আপোনাক চেলুট জনাইছোঁ। ইমান ধুনীয়াকৈ নাৰীৰ মন অধ্যয়ন কৰিব পাৰিছে !👌👌👌\nদাদা কথাবোৰ জানিবলৈ পায় সুখী হলোঁ।\nধন্যবাদ তবীবৰ, সময় উলিয়াই পঢ়া বাবে। মনৰ ধনী, নাৰীৰ চকুৰ মণি।\nদাদা ভাল লাগিলে পঢ়ি৷\nধন্যবাদ বিজু, সময় উলিয়াই পঢ়া বাবে।\n“পুৰুষ মনৰ ধনী, নাৰীৰ চকুৰ মণি।”


নিশ্চিত হ'ল অখিলৰ নিৰ্বাচন খেলা সমষ্টি : মিত্ৰতাৰ দিশে ৰাইজৰ দল-এজেপি ! Prag News : Best Assamese News Channel, Latest Assam News Live Today , North East Breaking News\nনিশ্চিত হ'ল অখিলৰ নিৰ্বাচন খেলা সমষ্টি : মিত্ৰতাৰ দিশে ৰাইজৰ দল-এজেপি !\nগুৱাহাটী : নতুন আঞ্চলিক ৰাজনৈতিক দল ৰাইজৰ দল আৰু অসম জাতীয় পৰিষদৰ মিত্ৰতাৰ লগতে কেতবোৰ তথ্য লৈ আজি এক সংবাদমেল আৰম্ভ কৰে ৰাইজৰ দলৰ শীৰ্ষ নেতৃত্বই৷ ফেব্ৰুৱাৰীৰ শেষৰ ফালে কৃষক নেতা অখিল গগৈয়ে মুক্তি পাব বুলি ৰাইজৰ দল আশাবাদী। উল্লেখ্য যে আগন্তুক নিৰ্বাচনত টিয়ক আৰু শিৱসাগৰ সমষ্টিৰ পৰা অখিল গগৈয়ে নিৰ্বাচন খেলিব বুলি সংবাদমেলত কয়।\nআৰু পঢ়িব পাৰিব : জঘন্য ! নাবালিকাক পাঁচ দিনত দুবাৰকৈ অপহৰণ-দলবদ্ধ ধৰ্ষণ…\nঅখিল গগৈ যদিহে কাৰামুক্ত নহয় তেতিয়া তেওঁ জেলৰ পৰা নিৰ্বাচন খেলিব আৰু অখিল গগৈ বিপুল ভোটত জয়ী হ'ব বুলি আশা প্ৰকাশ কৰিছে। অখিল গগৈ কাৰাগাৰত থাকিলে অখিল গগৈৰ মুক্তি অন্যতম ইচ্ছু হ'ব বুলিও মন সংবাদমেলত।\nঅসম জাতীয় পৰিষদৰ আৰু ৰাইজৰ দলৰ মিত্ৰতাৰ আনুষ্ঠানিক পৰ্ব আৰম্ভ কৰে এই সংবাদমেলৰ জৰিয়তেই৷ অসম জাতীয় পৰিষদৰ নেতৃবৃন্দলৈ ৰাইজৰ দলৰ মিত্ৰতাৰ সন্দৰ্ভত পত্ৰ প্ৰেৰণ কৰিছে বুলি জানিবলৈ দিয়ে৷ এজেপিৰ সভাপতি লুৰিণজ্যোতি গগৈয়ে এই পত্ৰ গ্ৰহণ কৰিছেআৰু খুব কম দিনৰ ভিতৰত মিত্ৰতা চূড়ান্ত হ'ব বুলিও জানিবলৈ দিয়ে।\nইপিনে সকলো বিজেপি বিৰোধী দল এক লগ হ'লে, বিজেপিক পৰাজিত সহজ হ'ব কিন্তু সাম্প্ৰদায়িক শক্তিৰ লগত হলি গলি ন'হব স্পষ্ট কৰে। বিপিএফ দলৰ লগতো কথা বাৰ্তা চলি আছে মিত্ৰতাৰ সন্দৰ্ভত।বিজেপিৰ দৰে এ আই ইউ দি এফে সাম্প্ৰদায়িক শক্তি, কংগ্ৰেছে AIUDF ৰ লগত হলি গলি কৰি আছে, তেনে দলৰ লগতো মিত্ৰতা অসম্ভৱ। যদি কংগ্ৰেছে AIDUF ৰ মিত্ৰতা নকৰে তেওঁৰ লগত মিত্ৰতা হ'বনে নহয় সেয়া আলোচনা হব।


জীয়াভ'ৰলী | বালিচৰত কহুঁৱা ফুল, শাৰদীয় বেলিৰ জিলিমিলি পোহৰ..\nবালিচৰত কহুঁৱা ফুল, শাৰদীয় বেলিৰ জিলিমিলি পোহৰ..\nঅসহনশীল সমাজ আৰু আমাৰ শিক্ষা ব্যৱস্থা\nঅসমৰ গাঁৱৰপৰা আৰম্ভ কৰি আমেৰিকাৰ চিনেমা হললৈকে সকলোতে মানুহবোৰ ইমান অসহিষ্ণু হৈ পৰিছে কিয়? পঞ্চায়ত নিৰ্বাচনৰ আগে ভাগে অসমত আছিলো। বন্ধু এজনৰ মাকে নিৰ্বাচনত অগপ-ৰ হৈ প্ৰতিদ্বন্দিতা কৰিছে, সি এদিন আহি ক’লে – ওচৰৰ গাঁও এখনলৈ বোলে আজিকালি তাক সোমাবই নিদিয়ে। তাক নিদিয়েতো নিদিয়েই, অগপৰ কোনো সমৰ্থককে বোলে সোমাব নিদিয়ে। বাংগালোৰত অ’ফিচত একেলগে কাম কৰা অসমৰে ছোৱালী এজনী ভনীয়েকৰ সৈতে ভনীয়েকে পঢ়ি থকা কলেজৰ ওচৰতে ভাৰা ঘৰ লৈ থাকে। তাই সেইদিনা কৈ আছে – ভন্টিৰ লগৰ ল’ৰা ছোৱালী বিলাকে দেখোন একদম সৰু সৰু কথাতো অমুকক মাৰি পেলাম, তমুকক কাটি পেলাম বুলি কৈ থাকে। ছলমান ৰুশ্বডিক কলিকতালৈ বোলে সোমাবই নিদিলে। কামাল হাচানে চিনেমা এখন বনালে, তাকো বোলে মানুহক চাবলৈকে নিদিয়ে। কোনোবা ছোৱালী কেইজনীমান বাৰ এখনলৈ গৈছিল, কিবা দুৰ্গাবাহিনী এটা গৈ ওলাল আৰু ছোৱালীকেইজনীক তাতে লপা-থপা দিলে।\nঅগপই দহ বছৰ শাসন কৰিও অসমৰ বাবে বৰ ডাঙৰ কিবা এটা কৰিব নোৱাৰিলে, মানি ল’লো। কিন্তু মোৰ বন্ধুজনৰ মাকে অগপৰ হৈ নিৰ্বাচনত প্ৰতিদ্বন্দিতা কৰাৰ কাৰনেই তাক বা তাৰ মাকৰ যিকোনো সমৰ্থককে এখন গাঁৱলৈ সোমাবলৈ নিদিয়াটো কিহৰ পৰিচায়ক? সেই একেটা প্ৰশ্নকে আমি গহপুৰৰ কোনোবা এখন গাঁৱত কেইদিনমানৰ আগতে কংগ্ৰেছৰ সমৰ্থকক মাৰধৰ কৰি কংগ্ৰেছী সেইখন গাঁৱলৈ সোমোৱা গাঁৱৰ ৰাইজে নিষেধ কৰি দিয়াৰ ক্ষেত্ৰটো কৰিব পাৰোঁ। ছলমান ৰুশ্বডিয়ে ইছলাম ধৰ্মৰ কিবাকিবি স্পৰ্শকাতৰ বিষয়ক লৈ সাহিত্য ৰচনা কৰিছিল বুলিয়েই তেওঁৰ সাহিত্যিক অৱদানখিনিক চুৱাপাতনিলৈ দলিয়াই দি তেওঁক এখন ঠাইলৈ অহা-যোৱা কৰাত বাধা দিয়াটো যুক্তিসংগত জানো? আৰু আটাইতকৈ ডাঙৰ কথাটো হ’ল – এনেবিলাক বাধা নিষেধৰ প্ৰায়খিনিয়েই কিন্তু দেশৰ আইন ব্যৱস্থাৰ ফালৰপৰা আৰোপ কৰা নহয়। কিছুমান সামাজিক আৰু ৰাজনৈতিক অনুষ্ঠানেহে এনে কামবিলাকত প্ৰায়ে আগভাগ লোৱা দেখা যায়।\nএই অসহিষ্ণু আচৰণবিলাক দেশ তথা জাতিৰ বাবে বৰ ক্ষতিকাৰক যেন বোধ হয়। আমাৰ সমাজ বিজ্ঞানী সকলে এই বিষয়ত অধ্যয়ন কৰি তাৰ প্ৰতিকাৰৰ উপায় বিলাক গণ-সংযোগৰ মাধ্যম বিলাকৰ দ্বাৰা ৰাইজৰ মাজলৈ, বিশেষকৈ উঠি অহা প্ৰজন্মৰ মাজলৈ আগবঢ়াই দিয়া অতিকৈ প্ৰয়োজন হৈ পৰিছে। এই বিষয়ে অধ্যয়নপুষ্ট লেখা অসমীয়া সমাজত বৰ কম – যি দুই এটা মাজে মাজে দেখা পাঁও, সেয়াও থাকে পি. এইচ. ডি.-ৰ গৱেষণাপত্ৰত বন্দী হৈ। সৰ্বসাধাৰনৰ মাজলৈ যে সেই বিলাক অধ্যয়ন যায়, এই বিষয়ত সন্দেহ ওপজে দেখোন।\nমই এজন সাধাৰন যুৱকৰ দৃষ্টিভংগীৰ পৰা কথাবোৰ চালে কিন্তু ইয়াৰ কাৰন হিচাপে আমাৰ দেশৰ সাম্প্ৰতিক শিক্ষাৰ মানদণ্ডক জগৰীয়া হিচাপে ধৰিম। আজিৰ দিনত পৃথিৱীৰ প্ৰায়বিলাক দেশ অৰ্থনৈতিক দিশত ইখনে সিখনৰ ওপৰত নিৰ্ভৰশীল। আৰু অৰ্থনৈতিক সংযোগ বিলাক বজাই ৰাখিবলৈ আমি ব্যৱহাৰ কৰোঁ অত্যাধুনিক তথ্য প্ৰযুক্তি। স্বাভাৱিকতেই ই এক তীব্ৰ প্ৰতিদ্বন্দিতামূলক পৰিৱেশৰ জন্ম দিছে। এই পৰিৱেশত খোপনি পুতি থাকিবলৈ এখন দেশ নাইবা সমাজক দৰকাৰ হৈছে এক বুজন সংখ্যক শিক্ষিত আৰু জ্ঞান পৰিপুষ্ট মগজুৰ। এই মগজুৰ অধিকাৰী সকলে দেশ নাইবা সমাজ খনক বিভিন্ন দিশত দিক প্ৰদৰ্শন কৰিব।\nমোৰ দৃষ্টিত আমাৰ দেশৰ শিক্ষা ব্যৱস্থাই কিন্তু লগা পৰিমানে এনে কিছুমান মগজু তৈয়াৰ কৰাত সফল হোৱা নাই। এফালৰ পৰা চাবলৈ গ’লে আজিৰ শিক্ষা ব্যৱস্থাই দেশৰ অৰ্থনৈতিক প্ৰয়োজন অনুসৰি কেৱল মাত্ৰ কাৰিকৰী গুণসম্পন্ন ব্যক্তি তৈয়াৰ কৰাত গুৰুত্ব দিয়াহে দেখা যায়। দেশৰ নিবনুৱা সমস্যাৰ কাৰনে ই নিতান্তই এক প্ৰয়োজনীয় পদক্ষেপ, কিন্তু দেশৰ নৈতিক উন্নতিৰ কাৰনে আৰু কিবাকিবিৰ প্ৰয়োজন আছে বুলি ভাবোঁ। আমাক এতিয়া যথেষ্ট চিন্তাবিদৰ প্ৰয়োজন হৈছে যি সমাজৰ এই অসহিষ্ণু পৰিৱেশত নিজৰ জ্ঞান আৰু তাত্বিক বিশ্লেষণেৰে সৰ্বসাধাৰন ৰাইজক শুদ্ধ পথ দেখুৱাব পাৰে। আমাৰ শিক্ষা ব্যৱস্থাত আজিচোন এনে এটা মগজু তৈয়াৰ কৰাত গুৰুত্ব দিয়া দেখা নাযায়।\nচৰকাৰে কাৰিকৰী শিক্ষাৰ দৰেই সামাজিক আৰু গৱেষণামূলক শিক্ষাতো সমানেই ধন আৰু সম্পদ বিনিয়োগ কৰাৰ সময় এয়া। চীন দেশে এটা সময়ত আমাতকৈ বেছি কানি খাইছিলে বোলে, কিন্তু এতিয়া এনে দিশ বিলাকত চীন দেখোন ক’ৰবাত পালেগৈ। আমি বিশ্ববিদ্যালয়ত পঢ়ি থকা সময়ত কৰা কম্পিউটিঙৰ নতুন প্ৰকল্প বিলাকত সহায় ল’বলৈ গৱেষণা পত্ৰ বিছাৰিলে চীন, কোৰিয়া, ন’ৰৱে আদি দেশৰ ল’ৰা ছোৱালীয়ে কৰা গৱেষণা পত্ৰ বিলাকহে সৰহ সংখ্যাত পাইছিলো। আৰু এইবিলাক দেশতে দেখোন প্ৰযুক্তিগত ভাৱেও উল্লেখযোগ্য কামবিলাক বেছিকৈ হয়। এইখিনি দেশতে অৰ্থনৈতিক আৰু সামাজিক বিশৃংখলতাও বহু পৰিমানে কম। মানে হয়তো এইটোৱেই যে কাৰিকৰী শিক্ষাৰ সমানেই আমি সামাজিক আৰু গৱেষণামূলক গুণগত শিক্ষাত গুৰুত্ব নিদিয়ালৈকে এই বিশৃংখলতাৰপৰা মুক্ত হোৱাটো ইমান সহজ নহয় চাগৈ।\nদেশ তথা ৰাজ্যৰ প্ৰাসংগিক ঘটনাৱলী চাই এই কথাবিলাক ভাবি আছিলো। ৰাইজৰ মাজলৈ উলিয়াই দিছো, ভাল আলোচনা এটা হ’লে ভাল হয়।\nপত্ৰবন্ধু বুলিলেই পূৰণা কথা এটা মনত পৰে। গুৱাহাটীৰ হোষ্টেলত মোৰ সৈতে একেটা কোঠাতে আছিল বকোৰ হিতেশ দা – প্ৰত্যেক মাহৰ এক তাৰিখে বিস্ময় খন কিনি আনি চিধাই দাদাই পত্ৰবন্ধু শিতানতো মেলি লয়। তাক এজনী “মনে-মিলা” পত্ৰবান্ধৱী লাগে। প্ৰত্যেক মাহতে সি বিচাৰেহে বিচাৰে, এজনীও ভাল নালাগে তাৰ। “মনে-মিলা” নহয় বোলে… আমাৰ কাৰনে মাহৰ এক-দুই তাৰিখে হিতেশ দা-ৰ এই পত্ৰবান্ধৱী বিচৰা কামটো এটা Practical Joke হৈ পৰিছিল…\nএদিন মই এনেয়ে এটা নাম দেখুৱাই দি ক’লো – হিতেশ দা, এইজনী মনে মিলিব নে? সি অলপ পৰ মই দেখুৱাই দিয়া নামটো চালে, তাৰ পিছত তাৰ কি হ’ল জানো, কৈ দিলে নহয় বাপ্পেকে – “অ’, হৈ যাব। নামটো কি – নীলাক্ষি; ভাল লাগিছে দে। লিখ, চিঠি এখন লিখ। ধুনীয়াকৈ লিখিবি।” মই বোলো – ধেত্ তেৰিকি; তাক এনেয়ে অলপ জোকাম বুলি ভাবিছিলো, এনেয়ে ফছি মৰিলো।\nউপাই নাই, গোটেই হোষ্টেল ফাটি গ’ল কথাটো – হিতেশে পাই গ’ল পত্ৰবান্ধৱী। মই তেতিয়া কলেজ মেগাজিন-অত কিবা কিবি লিখি অলপ সুখ্যাতি আৰ্জি থৈছিলো, গতিকে মোৰ আগত সামূহীয়া দাবী যে মই চিঠী লিখিবই লাগিব। লিখিলো আৰু চিঠী এখন ধুনীয়াকৈ, মই নিজে হিতেশ হৈ। পাছদিনা মেঘদূত ভৱনলৈ গৈ চিঠী ডাকত দি আহিলেগৈ হিতেশ কাইটিয়ে। গ’ল কথা গুছিল..\nএসপ্তাহ মানৰ পিছত আহি গ’ল নহয় উত্তৰ – একদম বাৰে বাৰে পঢ়ি থাকিবলৈ মন যোৱা ধৰনৰ চিঠী এখন। আকৌ গোটেই সোপা ল’ৰাৰ উত্‍পাত – উত্তৰ লিখ। লিখিলো আকৌ এখন। তাৰপিছত ইখন সিখন কৈ বহু কেইখন চিঠী লিখিলো – হিতেশ-অৰ হৈ…\nএদিন এখন চিঠী আহিল, আমুক তাৰিখে মই গুৱাহাটীলৈ যাম, আমুক জেগাত থাকিম – পত্ৰবন্ধুত্ব সামৰি মুখামুখি কৈ চিনাকী হ’ব আহিবা। খাৰাংখাচ কথা। চিঠীখন যেন মই ইমান দিনে কথা হৈ থকা নীলাক্ষিয়ে নাই লিখা – মোৰ তেনে লাগিল। এতিয়া লাগিল কেনাটো – হিতেশ দাৰ মতে মই যিহেতু তাইক আজিলৈকে উত্তৰ দি আহিছো, মই আটাইতকৈ ভালকৈ কথা পাতিব পাৰিম নীলাক্ষিৰ লগত আৰু সেয়ে মই যাব লাগে তাইক লগ ধৰিবলৈ। মই বোলো – পাগল নেকি, ছোৱালী এজনী আহিব গোলাঘাটৰ পৰা, হিতেশ নামৰ তাই আজিলৈকে নেদেখা তাইৰ বন্ধুজনক লগ কৰিবলৈ। ইমান ডাঙৰ অভিনয় মই কৰিব নোৱাৰিম ভাই..\nবহুত বুজালো হিতেশ দাক – শেষত যেনে তেনে মান্তি হ’ল সি। নীলাক্ষিয়ে কোৱা মতেই হিতেশ গৈ ওলালগৈ – চিনাকি হ’ল, কথা পাতিলে দুয়োটাই, ফুৰিলে ক’ৰবাত-ক’ৰবাত, শেষত বহুত সাহস কৰি – “নীলাক্ষি, তোমালৈ চিঠী বিলাক লিখোতে মোক মোৰ ভাইটী এটাই বহুত সহায় কৰি দিছিল জানা.. কথাতো জানি তুমি কি বুলি ভাবা জানো…”\n– “হেইত.. সেইতোনো কি কথা? মোকো মোৰ বা-য়ে সহায় কৰে কেতিয়াবা কেতিয়াবা… একো ডাঙৰ কথা নহয়..” 🙂 🙂\nএতিয়াও হিতেশ দা আৰু নীলাক্ষি ভাল বন্ধু….\nমোৰ ভাগৰ লাগিছে।\nমই কাম কৰা অ’ফিচটোত চিকিউৰিটী গাৰ্ডকেইজনৰ সৰহ সংখ্যকেই অসমীয়া ল’ৰা। সদায় অ’ফিচত গৈ পাইয়েই গে’টতে সিহঁত কেইজনৰ লগত দুআষাৰ কথা পাতি ভিতৰলৈ যাওঁ। ধেমেলীয়া ল’ৰা গোটেইকেইজন, ভাল লাগে সদায় ৰাতিপুৱা অসমীয়াতে ধেমালি অলপ কৰি। আজি গৈছোঁ, মাত্ৰ এজন অসমীয়া ল’ৰা আছে গেটত, প্ৰায়ে চাৰি-পাঁচজন ল’ৰা থাকে। মই বোলো, – “দাদা, বাকীকেইজন ক’লৈ গ’ল?”\nল’ৰাজনে ক’লে – “দাদা, আপুনি গম নাইপোৱা নেকি? অসমীয়াক ইয়াৰপৰা যাবলৈ দিছে নহয় ২০ তাৰিখৰ আগতে। কিবা ফাটোৱা নে কিবা এটা দিছে বোলে। আপুনি নাযায় নেকি ঘৰলৈ? আমাৰ লগৰ গোটেই কেইজন গ’লগৈ কালি, জেনেৰল টিকেট কৰি… ময়ো আজি ৰাতিয়েই যাওঁগৈ নেকি।”\nমই ঘুনুক ঘানাককৈ এই ধৰনৰ কথা এটা শুনি আছিলো যোৱা কালি গ’ধূলিৰেপৰা, কিন্তু এনেধৰনৰ কামবিলাক প্ৰায়ে কিছুমান থাৰ্ড ক্লাছ, অশিক্ষিত আৰু চোৰ জাতীয় ধৰ্মীয় নেতাই কৰে বাবে বিশেষ গুৰুত্ব দিয়া নাছিলো। দাদাজনৰ কথাখিনিয়ে মোক ৰাষ্ট্ৰীয় বাতৰি কাগজ কেইখন চাবলৈ বাধ্য কৰিলে। বিশেষ একো তেনেধৰনৰ ঘোষণাৰ বাতৰি নাপালো। আবেলি ঘৰলৈ অহাৰ আগতে দাদাজনক লগ কৰি কৈ আহিছোঁ, “ইমান চিন্তা নকৰিব, মই দেখোন তেনে একো খবৰ নাপালো। কালিলৈ লগ পাম দিয়ক…”\nৰুম আহি পাইছো, ঘৰৰপৰা ফোন, ঠিকে আছনে? মই বোলো, কি হ’ল? দেউতাই ক’লে টিভিৰ বাতৰিত দেখুৱাই আছে, অন্ধ্ৰত কোনোবা মুছলমান ধৰ্মগুৰু কেইজনমানে উত্তৰ পূবৰ মানুহ বিলাকৰ ওপৰত কিবা ফটোৱা জাৰী কৰিছে, ২০ তাৰিখৰ আগতে অন্ধ্ৰ এৰি যাবৰ বাবে। মই বোলো ক’ত, কোনটো চেনেলত? অসমীয়া নিউজ চেনেল এটাত বোলে।\nঅকনমান দেৰি পিছত পেহাই ফোন কৰিলে, একেটা কথাৰ বাবে। মই মাত্ৰ ক’লো, ইমান চিন্তা নকৰিব।\nকিন্তু সঁচাকৈ, কি হৈ আছে এইবোৰ? চিন্তা নকৰাকে থাকিব লগীয়া কথানে এইবোৰ? টিভি চেনেলকেইটা চাই আছো, সকলোতে আজি স্বাধীনতা দিৱস কেনেকৈ উদ্‌যাপন কৰা হ’ল তাৰ বাতৰি। প্ৰায়বিলাক নেতাৰে ভাষণত অসমৰ শেহতীয়া ঘটনাৱলীৰ বেলেগ বেলেগ উপস্থাপন শুনিবলৈ পালো। সকলোৱে নিজৰ নিজৰ সুবিধা হোৱাকৈ কথাবিলাক কৈছে।\nমই সাধাৰনতে উত্তেজক জাতীয় বাতৰি বিলাক শুনিলে লগে লগে একো সিদ্ধান্ত নলওঁ আৰু মন্তব্য নকৰোঁ, নিজৰ সীমিত জ্ঞানেৰে ঢ়ুকি নোপোৱা কথাবিলাক পঢ়ি চাওঁ, বুজিবলৈ চেষ্টা কৰোঁ। তাৰপিছত এটা সিদ্ধান্ত লোৱাৰ চেষ্টা কৰোঁ। কিন্তু মই আজিকালি অনুভৱ কৰা হৈছো, এনেকৈ একো লাভ নাই। হৈ হাল্লাবিলাকত নিজকে বিলীন কৰি সস্তীয়া হৈ পৰাই ভাল। অসমত কিবা কাজিয়া হৈ আছে, কাজিয়াত বোলে মুছলমান মানুহ মাৰিছে, মই কিয় ৰৈ থাকিম? মই পাৰিলে অসমীয়া হিন্দু কেইটা মান মাৰিমেই। কোনোবাই হঠাতে ক’লে, বাংলাদেশী বেছি হৈছে অসমত, মাৰিব লাগে ইহঁতক। মই মাৰিম। এনেকৈ জীয়াই থকাই ভাল নেকি?\nকথাবিলাক নাভাবোঁ বুলিয়েই ঠিক কৰোঁ। কিন্তু নোৱাৰি নভবাকৈ থাকিব। হিংসাই হিংসা বিয়পাই গৈ আছে, আৰু মানুহ বিলাকে একো নভবাকৈ নিজকে ধৌত উটাই দি আছে। যেন এক এনাৰ্কী.. একো সৃষ্টিশীল কথা মূৰলৈ নহা হৈছে। পঢ়িবলৈ আছে বহুত, কিবা কিবি কৰিব লগীয়া আছে ধেৰ, কিন্তু মানসিক শক্তি নোহোৱা হৈ গৈছে। কিয় কষ্ট কৰিব লাগেনো? দালালি কৰিলেই হ’ল দেখোন।\nবন্ধু এজনে এক ভিতৰুৱা এলেকাত বেংকত চাকৰি কৰে। নগাঁৱৰ পৰা অহা যোৱা কৰে সদায়। এজনে বন্ধুৰ বেংকৰ পৰা ২০১০ চনতে লোৱা লোন এটা ঘুৰাব পৰা নাই, বেংকৰ মেনেজাৰক আৰু এটা লোনৰ কাৰনে পেৰি আছে। এদিন মেনেজাৰে অলপ টানকৈ ক’লে, বোলো আপুনি আগৰটো ঘুৰাওক, মই পিছদিনাই আপোনাক এইটো লোন দি দিম। পিছদিনা কথা নাই বতৰা নাই প্ৰায় এহেজাৰ মানুহ আহি বেংক ঘেৰাও, মেনেজাৰে বোলে লোন দিবলৈ ঘোচ লয়। হাতে হাতে দা এইজাক মানুহৰ। নিউজ চেনেলৰ লাইভ সম্প্ৰচাৰন।\nবন্ধুৱে পুলিচক ফোন কৰিলে, পুলিচ আহিলে আৰু বেংকৰ কৰ্মচাৰী সকলক এচক’ৰ্ট দি লৈ আহিলে তাৰপৰা। নগাওঁ আহি পালে, ভূতৰ ওপৰত দানহ পৰাদি পুলিচ কেইজনৰ ডিমাণ্ড, আমাক দিয়ক দহ হেজাৰ। এনেই আপোনালোকক সেইখনৰপৰা উলিয়াই আনিছো বুলি ভাবিছে নেকি? মেনেজাৰ উপায়হীন, দি দিলে শেষত।\nবন্ধুৱে মোক অত্যন্ত হতাশাৰে ফোন কৰিছিল সেইদিনা গধূলি – “জানা বন্ধু, ইণ্ডিয়া ইজ গ’য়িং টু বি এ’ ফেইলড্ ষ্টেট। আমি গনতন্ত্ৰৰ যোগ্য নহয়।”\nচাৰিওফালে হৈ থকা ঘটনা বিলাক দেখি বন্ধুৰ কথাষাৰ সঁচা বুলি বিশ্বাস হৈ গৈছে। নোৱাৰিছো আৰু, একো পাত্তা নোপোৱা হৈছো – কি সঁচা আৰু কি মিছা! কি কৰোঁ? নিজৰ দেশতে যদি ভয়ত জীয়াই থাকিব লগীয়া হয়, নিজে বাছি দিয়া শাসন যন্ত্ৰটোৱেই যদি নিজৰ বিৰুদ্ধে কাম কৰা যেন অনুভৱ হয়, আধুনিক বিশ্বৰ নাগৰিক এজনৰ বাবে ইয়াতকৈ আৰু হতাশাজনক কথা কি হ’ব পাৰে? মোৰ ভাগৰ লাগিছে…\nTagged অসমীয়া, অসমীয়া নিউজ চেনেল, গনতন্ত্ৰ, ফাটোৱা, বাংলাদেশী, স্বাধীনতা\nই-মেইলত মোৰ নতুন প’ষ্ট পাবলৈ হ’লে :\nআপুনি যদি আপোনাৰ ই-মেইলত মোৰ নতুন প’ষ্ট বিলাক পাব বিছাৰে, আপোনাৰ ই-মেইলটো ইয়াত দি চাবস্ক্ৰাইব কৰক |\nইয়াত ক্লিক কৰক\nঅসমীয়া ব্লগৰ তালিকা এখন


Neeraj Chopra: sachin-tendulkar-virender-sehwag-cricketers-salute-neeraj-chopra for win gold in tokyo olympic নীৰজ চোপ্ৰাৰ সাফল্যত ক্ৰিকেট জগততো আনন্দৰ লহৰ, টেণ্ডুলকাৰে ক'লে– নীৰজে জেভলিন দলিয়ালে সূৰ্যলৈ!– News18 assam\nNeeraj Chopra: নীৰজ চোপ্ৰাৰ সাফল্যত ক্ৰিকেট জগততো আনন্দৰ লহৰ, টেণ্ডুলকাৰে ক'লে– নীৰজৰ জেভলিনে স্পৰ্শ কৰিলে সূৰ্য!\nগৌতম গম্ভীৰৰ পৰা হাৰ্দিক পাণ্ডিয়ালৈ নীৰজক উদ্দেশ্যি প্ৰশংসাৰ টুইট।\nLast Updated : August 07, 2021, 19:51 IST\nনীৰজ চোপ্ৰাই (Neeraj Chopra) শনিবাৰে টকিঅ' অলিম্পিকত (Tokyo Olympics 2020) জেভেলিন থ্ৰো (Javelin Throw)ত সোণৰ পদক জয় কৰি ভাৰতীয় ক্ৰীড়াত এক নতুন ইতিহাস ৰচনা কৰিছে। নীৰজে তেওঁৰ দ্বিতীয় প্ৰচেষ্টাত ৮৭.৫৮ মিটাৰলৈ জেভলিন দলিয়াইছিল, যি সোণৰ পদকৰ বাবে যথেষ্ট আছিল।\nনীৰজ চোপ্ৰাৰ সফলতাৰ পিছত ভাৰতৰ ক্ৰিকেট জগতৰ পৰা বহুত অভিনন্দন অহা দেখা গৈছে। শচীন তেণ্ডুলকাৰ, বীৰেন্দ্ৰ ছেহৱাগ, ভিভিএছ লক্ষ্মণ, ৱাছিম জাফৰ, হাৰ্দিক পাণ্ডিয়া, গৌতম গম্ভীৰৰ দৰে বিখ্যাত ক্ৰিকেটাৰসকলে নীৰজক এই বিজয়ৰ বাবে অভিনন্দন জনায়।\nশচীন তেণ্ডুলকাৰে চোপ্ৰাক অলিম্পিকৰ স্বৰ্ণ জয় কৰাৰ বাবে অভিনন্দন জনাইছে আৰু টুইট কৰিছে এইদৰে– নীৰজে জেভেলিনক সূৰ্যলৈ লৈ যায়!\nউল্লেখ্য, অলিম্পিক এথলেটিকছত এইটো ভাৰতৰ প্ৰথম সোণৰ পদক। এই এথলেটিকছত অলিম্পিক পদক জিকিবলৈ ভাৰতে ১০০ বছৰতকৈও অধিক সময়ৰ অপেক্ষাৰ অন্ত পেলায়। নীৰজে সোণৰ পদক জয়ৰ পিছতে ত্ৰিৰংগা লৈ খেলপথাৰ ভ্ৰমণ কৰি এই ঐতিহাসিক বিজয় উদযাপন কৰিছিল।\nবেইজিং অলিম্পিক ২০০৮ত শ্বুটাৰ অভিনৱ বিন্দ্ৰাই পুৰুষৰ ১০ মিটাৰ এয়াৰ ৰাইফলত সোণৰ পদক অৰ্জন কৰাৰ আগতে নীৰজ হৈছে ভাৰতৰ হৈ ব্যক্তিগত সোণৰ পদক জয় কৰা দ্বিতীয়গৰাকী ভাৰতীয় খেলুৱৈ। মিলখা সিং আৰু পিটি ঊষাই ক্ৰমান্বয়ে ১৯৬০ আৰু ১৯৮৪ চনত সামান্য ব্যৱধানত সোণৰ পদক প্ৰাপ্তিৰ পৰা বাদ পৰিছিল।\nFirst published: August 07, 2021, 19:39 IST\nGoldindiaOlympic Games Tokyo 2020


ভয়ংকৰ! যৌন কামনা পূৰণ কৰিব নোৱাৰি প্ৰেমিকে জ্বলাই দিলে প্ৰেমিকাক over-sets-15-yr-old-on-fire-for-repeatedly-rejecting-his-sexual-advances-in-uttar-pradeshs-ballia– News18 Assam\nভয়ংকৰ! যৌন কামনা পূৰণ কৰিব নোৱাৰি প্ৰেমিকে জ্বলাই দিলে প্ৰেমিকাক\nUpdated:November 8, 2020, 3:35 PM IST\nদেশত যেন ক্ৰমাত্ নাইকীয়া হৈছে মহিলাৰ সুৰক্ষা। দ্ৰুতগতিত বৃদ্ধি পাইছে নাৰীজনিত অপৰাধ।\nLast Updated: November 8, 2020, 3:35 PM IST\nদেশত যেন ক্ৰমাত্ নাইকীয়া হৈছে মহিলাৰ সুৰক্ষা। দ্ৰুতগতিত বৃদ্ধি পাইছে নাৰীজনিত অপৰাধ। উত্তৰ প্ৰদেশত সংঘটিত হৈছে ভয়ংকৰ ঘটনা। যৌন কামনা পূৰণ কৰিব নোৱাৰি নিজৰ প্ৰেমিকাক জ্বলাই দিলে পাষাণ প্ৰেমিকে।\nউত্তপৰ প্ৰদেশৰ বালিয়া জিলাত সংঘটিত হৈছে এই ভয়ংকৰ ঘটনা। কৃষ্ণ গুপ্তা নামৰ এজন ২১ বছৰীয়া যুৱকে নিজৰ প্ৰেমিকাৰ সৈতে শাৰীৰিক সম্পৰ্ক স্থাপন কৰিব নোৱাৰি সংঘটিত কৰিলে এই ঘটনা। দীৰ্ঘদিন ধৰি প্ৰেমিকাৰ সৈতে শাৰীৰিক সম্পৰ্ক স্থাপনৰ বাবে জোৰ কৰি আছিল। কিন্তু প্ৰেমিকাই বাৰে বাৰে এই প্ৰস্তাৱ মানি নোলোৱাত প্ৰেমিকাক অকলশৰীয়াকৈ পাই প্ৰেমিক কৃষ্ণই প্ৰেমিকাৰ দেহত কেৰাচিন ঢালি জুই লগাই দিয়ে।\nপিছত যুৱতীগৰাকীক সংকটজনক অৱস্থাত উদ্ধাৰ কৰি স্থানীয় একাংশ লোকে চিকিত্‍সালয়ত ভৰ্তি কৰায়। বৰ্তমান চিকিত্‍সালয়ৰ বিচনাত জীৱন মৃত্যুৰে যুঁজিছে যুৱতীগৰাকীয়ে। ইফালে যুৱতীগৰাকীৰ পৰিয়ালৰ লোকৰ এজাহাৰৰ ভিত্তিত আৰক্ষীয়ে আটক কৰিছে পাষণ্ড কৃষ্ণক।


স্বাস্থ্য ৰক্ষাত খাদ্যৰ ভূমিকা - Health Plus\nHome Diet Plus স্বাস্থ্য ৰক্ষাত খাদ্যৰ ভূমিকা\nDiet PlusHealth NaturallyHealth Talks\nস্বাস্থ্য ৰক্ষাত খাদ্যৰ ভূমিকা\n"স্বাস্থ্যই পৰম ধন"৷ "দেহা থাকিলেহে বেহা"- এনেধৰণৰ স্বাস্থ্য সম্বন্ধীয় যোজনাবোৰ আমি প্ৰায়ে শুনিবলৈ পাওঁ৷ পিছে কথা হ’ল, আপুনি আপোনাৰ দেহটো সুস্থ কৰি ৰখাৰ বাবে উচিত খাদ্য খাইছেনে? তেন্তে আহক আজি আমি স্বাস্থ্য ৰক্ষাত খাদ্যৰ ভূমিকা সম্বন্ধে কিছু কথা জানো৷\n বজাৰত বিক্ৰী হোৱা প্ৰায়বোৰ খাদ্য দ্ৰব্যতে ৰাসায়নিক পদাৰ্থ মিশ্ৰণ কৰা হয়, যিয়ে আমাৰ শৰীৰৰ বিশেষ ক্ষতি কৰিব পাৰে৷ সেয়েহে এনেধৰণৰ পাচলি, ফল-মূল আদি মহানিমৰ পাত, নিমখ আৰু তুলসীৰ পাত মিহলোৱা পানীত ভালদৰে ধুইহে খাব লাগে৷\n আহাৰ সোনকালে হজম হ’বৰ বাবে আদা, জালুক আৰু জিৰাৰ গুৰি আহাৰৰ লগত বিশেষকৈ আঞ্জাৰ লগত মিহলাই খালে সুফল পোৱা যায়৷\n ফল-মূলৰ বাকলি ডাঠকৈ গুচাই খাব নালাগে৷ তেনে কৰিলে ফল-মূলৰ বিভিন্ন খাদ্য উপাদান নষ্ট হয়৷ কিয়নো বাকলিৰ ঠিক তলৰ অংশতে বিভিন্ন প্ৰয়োজনীয় খাদ্য উপাদান থাকে৷ সেয়েহে আলু, গাজৰ, তিয়ঁহ আদিৰ বাকলি গুচাব নালাগে৷\n ৰাতিপুৱা খালী পেটত ফল খাব নালাগে৷ কাৰণ আজিকালি বজাৰত দেখা সতেজ ফলসমূহ প্ৰকৃততে প্ৰাকৃতিক নহয়৷ গতিকে পুৱাই খালী পেটত কাবাৰ্ইডযুক্ত ফল খালে ই শৰীৰৰ বাবে হানিকাৰক হ’ব পাৰে৷\n আঞ্জাত নিমখ বেছি হ’লে কেইটুকুৰামান আলু আঞ্জাত কাটি দিব লাগে৷ আলুৱে অতিৰিক্ত নিমখ শোষণ কৰি আঞ্জাখন খাবলৈ ৰুচিকৰ কৰি তোলে৷\nগতিকে এনেধৰণৰ কিছুমান সৰু সৰু নিয়ম মানি আমি আমাৰ দেহটো সুস্থ কৰি ৰাখো আহক।\nPrevious articleকভিড-১৯ সংক্ৰমণ হ্ৰাস নোহোৱা জিলাত সম্পূৰ্ণ লকডাউনৰ সম্ভাৱনা\nNext articleকভিড ভেক্‌চিনৰ নতুন নিয়ম\nআপুনি জানেনে? অধিক খং কৰা মানুহৰ স্মৃতিশক্তি দুৰ্বল হয়\nHealth Plus - August 2, 2021 0\nমানুহৰ মগজুৱে যিকোনো কথা মনত ৰাখিব পৰা শক্তিয়েই হৈছে স্মৃতিশক্তি৷ বিজ্ঞানীসকলৰ মতে এজন সুস্থ লোকে প্ৰায় ১০০ ত্ৰিলিয়ন তথ্য মগজুত সংগ্ৰহ কৰি...\nকেইবিধমান শুকান মছলাৰ আশ্চৰ্যকৰ গুণ\nৰন্ধন শালত প্ৰায়ে ব্যৱহৃত এবিধ সামগ্ৰী হৈছে শুকান মছলা৷ শুকান মছলাৰ ব্যৱহাৰে খাদ্যৰ সোৱাদ দুগুণে বৃদ্ধি কৰে৷ কিন্তু আপুনি জানেনে এই শুকান...\nচকুৰ বিভিন্ন সমস্যাৰ সমাধান– কেনেকৈ?\nমুখমণ্ডলৰ সৌন্দৰ্যৰ মূলতে হৈছে আমাৰ চকুযুৰি৷ এই চকুযুৰিৰ জৰিয়তে আমি প্ৰকৃতিৰ সৌন্দৰ্য উপভোগ কৰিব পাৰোঁ৷ কিন্তু এই চকুযুৰিৰ যদি অসুবিধা হয়, তেন্তে...\nHealth Naturally Health Plus - August 2, 2021 0\nউদ্বেগজনক খবৰ! ২০১৭-১৯ চনলৈ ২৪ হাজাৰৰো অধিক শিশুৰ আত্মহত্যা\nDaily news Health Plus - August 2, 2021 0\nচৰকাৰী তথ্যৰ পৰা জানিব পৰা গৈছে যে ২০১৭ চনৰ পৰা ২০১৯ চনলৈ ভাৰতত ১৪-১৮ বছৰ বয়সৰ ২৪ হাজাৰৰো অধিক শিশুৱে আত্মহত্যা কৰে৷...\nগুৱাহাটী উচ্চ ন্যায়ালয়ৰ প্ৰশ্ন:পৰিচয়-পত্ৰবিহীন লোকক কিদৰে ভেক্‌চিন প্ৰদান কৰা হ’ব?\nঅসমৰ স্বাস্থ্য মন্ত্ৰীয়ে কেন্দ্ৰীয় স্বাস্থ্য আৰু পৰিয়াল কল্যাণ মন্ত্ৰীক দিল্লীত সাক্ষাৎ কৰাৰ পাছত অসমলৈ আৰু সাত লক্ষাধিক ভেক্‌চিন প্ৰেৰণ কৰা হয়৷ এতিয়া...\nR-Value বৃদ্ধি উদ্বেগৰ কাৰণ: ডাঃ ৰণদীপ গুলেৰিয়া\nএইমছৰ সঞ্চালক ডাঃ ৰণদীপ গুলেৰিয়াই কয় যে ভাৰতৰ R-Value, অৰ্থাৎ ৰিপ্ৰডাক্টিভ ভেলু ক্ৰমাৎ বৃদ্ধি পাইছে আৰু এইটো উদ্বেগৰ কাৰণ৷ দেশখনৰ যিবোৰ...